Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 25-2-2019 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΠΓ΄ συνεδριάσεώς του, της Δευτέρας 25 Φεβρουαρίου 2019, σε ό,τι αφορά την ψήφιση στο σύνολο: α) της πρότασης του Προέδρου της Βουλής «Για την τροποποίηση διατάξεων του Κανονισμού της Βουλής - Μέρος Β΄ (ΦΕΚ 51Α΄/10-4-1997) και Μέρος Κοινοβουλευτικό (ΦΕΚ 106Α΄/24-6-1987), όπως ισχύουν και β) της πρότασης του Προέδρου της Βουλής «Οργανισμός του Ιδρύματος της Βουλής για τον Κοινοβουλευτισμό και τη Δημοκρατία», καθώς και την έγκριση του «Κανονισμού Λειτουργίας της Επιτροπής του άρθρου 3Α του ν. 3213/2003- Κανονισμός Λειτουργίας της Ειδικής Υπηρεσίας Επιτροπής Ελέγχου Δηλώσεων Περιουσιακής Κατάστασης.]] Εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομίας και Ανάπτυξης: «Εταιρικοί μετασχηματισμοί και εναρμόνιση του νομοθετικού πλαισίου με τις διατάξεις της Οδηγίας 2014/55/ΕΕ του Ευρωπαϊκού Κοινοβουλίου και του Συμβουλίου της 16ης Απριλίου 2014 για την έκδοση ηλεκτρονικών τιμολογίων στο πλαίσιο δημοσίων συμβάσεων και λοιπές διατάξεις». Η Διάσκεψη των Προέδρων αποφάσισε στη συνεδρίασή της στις 25 Φεβρουαρίου 2019 τη συζήτηση του νομοσχεδίου σε μία συνεδρίαση ενιαία επί της αρχής, των άρθρων και των τροπολογιών. Κυρίες και κύριοι συνάδελφοι, να σας κάνω μία ενημέρωση. Μέτρησα τον χρόνο ομιλίας των εισηγητών, των αγορητών, των Κοινοβουλευτικών Εκπροσώπων και των Υπουργών, με μία σχετική άνεση, γιατί είναι πολλά τα άρθρα, και είναι τέσσερις ώρες. Οι συγκεκριμένοι, λοιπόν, λογικά γύρω στις 14.00΄ με 14.30΄ τελειώνουν. Ανάλογα με το πόσοι συνάδελφοι θα εγγραφούν - δεν βλέπω πάντως να εγγράφονται πολλοί, στην επιτροπή μίλησαν δύο συνάδελφοι - θα δούμε αν τελειώνουμε σήμερα σε μία λογική ώρα ή θα πάμε, όπως είπαμε και εχθές, και για ένα τρίωρο αύριο το πρωί. Όταν κλείσει ο κατάλογος, μετά την κάθοδο από το Βήμα του κ. Αθανασίου, τα ξαναλέμε. Ας ξεκινήσουμε για να μην χάνουμε χρόνο. Να ανοίξει παρακαλώ σύστημα για την εγγραφή των συναδέλφων. Μέχρι στιγμής τροπολογίες δεν έχουμε.
Έχουμε δύο, κύριε Πρόεδρε.
Έχουν ενσωματωθεί. Εννοώ ότι δεν έχουμε καινούριες, κύριε Αθανασίου. Μέχρι να τελειώσουμε δεν ξέρω τι θα γίνει. Τον λόγο έχει ο εισηγητής του ΣΥΡΙΖΑ κ. Δημήτρης Δημητριάδης.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, το σχέδιο νόμου του Υπουργείου Οικονομίας και Ανάπτυξης για τους εταιρικούς μετασχηματισμούς και την εναρμόνιση του νομοθετικού μας πλαισίου προς τις διατάξεις της Οδηγίας 55/2014 του Ευρωπαϊκού Κοινοβουλίου και λοιπές διατάξεις είναι το αντικείμενο της σημερινής συζήτησης στην Ολομέλεια. Το συγκεκριμένο νομοσχέδιο είναι ένας ακόμη κρίκος σε μια αλυσίδα πρωτοβουλιών που έχει πάρει η Κυβέρνησή μας, που αφορά εν συνόλω το εταιρικό δίκαιο, την επιχειρηματικότητα και την επιχειρηματική δραστηριότητα στη χώρα μας. Είναι ένα ακόμη παράδειγμα - σημαντικό πιστεύουμε - των κυβερνητικών πρωτοβουλιών για τη βελτίωση του οικονομικού κλίματος και τον εκσυγχρονισμό του επιχειρηματικού μας πλαισίου. Έγινε μια ικανοποιητική και σε βάθος συζήτηση και για τις δύο πλευρές του νομοσχεδίου, αλλά κυρίως για το ζήτημα των μετασχηματισμών. Αυτό που κατ' αρχάς οφείλω να παρατηρήσω για το νομοσχέδιο είναι ότι προέκυψε από μία διαδικασία των επιτροπών και από μια διαδικασία συζήτησης με φορείς και υπάρχει μια σε βάθος θετική προσέγγιση του νομοσχεδίου, κάτι το οποίο ομολογήθηκε και κατά τη διάρκεια της ακρόασης των φορέων. Πιο συγκεκριμένα, όσον αφορά αυτό το νομοσχέδιο οι παραγωγικοί φορείς και οι κοινωνικοί εταίροι όχι μόνο αποδέχονται σε γενικές γραμμές τη θετικότητα της παρέμβασης αυτής, αλλά ταυτόχρονα αναγνωρίζουν και τη δική τους συμμετοχή και συμβολή σε αυτήν ακριβώς τη νομοθετική προσπάθεια. Ως εκ τούτου, μπορούμε ήδη να λέμε, με ασφάλεια μάλλον, ότι έχουμε ένα παράδειγμα μιας προτεινόμενης νομοθέτησης, γιατί η διαδικασία της διαβούλευσης, που προηγήθηκε, ενσωμάτωσε σε αυτήν την πρωτοβουλία τις περισσότερες κατά το δυνατόν παρατηρήσεις της αγοράς και του επιχειρηματικού κόσμου. Οι προτεινόμενες ρυθμίσεις εντάσσονται στη στρατηγική αναμόρφωσης και προσαρμογής του εταιρικού δικαίου της χώρας μας προς το ευρωπαϊκό, το οποίο βαίνει συνεχώς ενοποιούμενο. Έχει προηγηθεί η ριζική αναμόρφωση του θεσμικού πλαισίου σύστασης εταιρειών, με θεαματικά αποτελέσματα αναφορικά με τον χρόνο και το κόστος ίδρυσης μιας επιχείρησης. Έχει προηγηθεί, επίσης, ως νομοθετική πρωτοβουλία η τροποποίηση του νόμου περί των ΕΠΕ. Μετά από εκατό χρόνια άλλαξε ο νόμος προς το θετικότερο για τις ανώνυμες εταιρείες. Εκκρεμεί - είναι στις επόμενες νομοθετικές πρωτοβουλίες - βέβαια ο νόμος για το Γενικό Εμπορικό Μητρώο και για τη εποπτεία των εταιρειών που θα έρθει πολύ σύντομα στο Κοινοβούλιο. Στο πεδίο του τελικού δικαίου εφαρμόζεται ένας ολοκληρωμένος προγραμματισμός δράσεων, ο οποίος εντάσσεται σε μία ευρύτατη αναπτυξιακή στρατηγική, σε αντίθεση πάντα με το πρόσφατο παρελθόν, όπου σημαντικές μεταρρυθμίσεις αφυδατώθηκαν, ακριβώς γιατί υλοποιήθηκαν με αστοχία και αποσπασματικότητα. Πρωταρχικός στόχος, λοιπόν, αυτής της στρατηγικής μας είναι η μείωση των ιδιωτικών βαρών που επωμίζονται οι επιχειρήσεις και ιδίως οι μικρές. Το κόστος συμμόρφωσης προς διατάξεις νόμων είναι βασική πηγή τέτοιων βαρών. Επομένως, η απλοποίηση των διαδικασιών ενισχύει και την παραγωγικότητα, αλλά και την ανταγωνιστικότητα, μιας και συνήθως θα απαλλαγούν από βάρη ως προς τις συναλλαγές με τις δημόσιες αρχές, αλλά και θα επιτύχουν οικονομίες κλίμακος με ευελιξία, αλλά και πληρότητα. Αυτό το νομοσχέδιο πιστεύουμε πως θα συμβάλει αποφασιστικά προς αυτή την κατεύθυνση. Θα θέλαμε, λοιπόν, το κράτος να παρεμβαίνει, ώστε να επιτελούνται δύο βασικές λειτουργίες: μια αναδιανεμητική και μια ρυθμιστική. Η συνεχής υποτίμηση από τις προηγούμενες νεοφιλελεύθερης κοπής κυβερνήσεις της ρυθμιστικής και αναδιανεμητικής λειτουργίας του κράτους ήταν τελικά η πόρτα που μας οδήγησε στα μνημόνια. Προφανώς η δική μας αντίληψη διαφέρει ριζικά. Ταυτόχρονα, επανεξετάζουμε με κριτική διάθεση όλο το προηγούμενο ρυθμιστικό πλέγμα που διαμορφώθηκε τα προηγούμενα χρόνια. Στρατηγικός μας στόχος είναι οι ρυθμιστικές λειτουργίες του κράτους να υπηρετούν αποτελεσματικά το δημόσιο συμφέρον, την προστασία του περιβάλλοντος ειδικά των εργαζομένων, τις ανάγκες των μικρών, αλλά και των μεγάλων επιχειρήσεων. Όπου, όμως, ο ρυθμιστικός ρόλος του κράτους αποκρούει άλλες σκοπιμότητες ή αστοχίες, προχωράμε με αποφασιστικότητα και με συγκεκριμένες τομές για τη βελτίωση του επιχειρηματικού περιβάλλοντος στη χώρα μας. Υπηρετούμε, λοιπόν, αυτήν ακριβώς την αντίληψη με αυτή την πρωτοβουλία. Μέχρι σήμερα δεν υφίστατο ένα ενιαίο λειτουργικό και σταθερό πλαίσιο. Με το παρόν επιδιώκεται η αναμόρφωση του δικαίου των εταιρικών μετασχηματισμών και η συστηματικοποίησή του για πρώτη φορά σε ένα νομοθετικό κείμενο, ενώ τα οφέλη του είναι πολλαπλάσια. Το δίκαιο των εταιρικών μετασχηματισμών προσφέρει στους ενδιαφερόμενους τα απαραίτητα νομικά εργαλεία για την αποτελεσματική πραγμάτωση των στόχων τους. Διασφαλίζει την απρόσκοπτη και ομαλή συνέχιση της νομικής προσωπικότητας και της εταιρικής επιχείρησης στον μετασχηματιζόμενο φορέα, χωρίς κίνδυνο υποβάθμισης της ενότητας και της ακεραιότητας των επιμέρους στοιχείων που τη συγκροτούν. Εγγυάται την προστασία των συμφερόντων των εργαζομένων, των πιστωτών και των εταίρων του μετασχηματιζόμενου φορέα και τελικά ενισχύει την ασφάλεια δικαίου και την ασφάλεια των συναλλαγών στον απαραίτητο βαθμό. Οι βασικές κατηγορίες μετασχηματισμού είναι τρεις: συγχωνεύσεις, διασπάσεις, μετατροπές. Στην ισχύουσα μέχρι σήμερα νομοθεσία προβλέπονταν μόνο συγκεκριμένης μορφής μετασχηματισμοί για συγχωνεύσεις και κατηγορίες επιχειρήσεων, με αποτέλεσμα να τίθεται εύλογα και εν αμφιβόλω το επιτρεπτό των μη προβλεπόμενων ανασχηματισμών και να δημιουργούνται ασάφειες σε έναν τομέα όπου η ασφάλεια δικαίου θα έπρεπε να είναι το πρώτο ζητούμενο. Ταυτόχρονα, προκύπτει από την παρατήρηση όσον αφορά το παρελθόν ότι αγνοείται μεγάλος αριθμός δυνατών μετασχηματισμών, θάλπεται το ανεπιθύμητο φαινόμενο των καλούμενων καταχρηστικών μετασχηματισμών. Πρόκειται για διαδικασίες, οι οποίες σε σύγκριση με τους ρητά προβλεπόμενους στο νόμο μετασχηματισμούς πλέον δεν είναι απλές και είναι ασφαλείς. Τα βασικά προβλήματα της νομοθετικής πολιτικής είναι η διευκόλυνση ή μη των μετασχηματισμών με τα χαρακτηριστικά της καθολικής διαδοχής και τη συνέχιση της δυναμικής της προσωπικότητας, η αντιμετώπιση των διαδικασιών του μετασχηματισμού με ενιαίο τρόπο, η εξισορρόπηση των συμφερόντων των μετόχων ή εταίρων της μειοψηφίας και των πιστωτών των μετασχηματιζόμενων εταιρειών, η διευκόλυνση επίσης των εταιρικών μετασχηματισμών, η δραστική επέκταση του φάσματος των επιτρεπόμενων μετασχηματισμών σε όλες τις εμπορικές εταιρείες που εμπίπτουν στο υποκειμενικό πεδίο εφαρμογής του προτεινόμενου νομοσχεδίου. Επίσης, επιτρέπεται ανασχηματισμός με τη συμμετοχή δύο ή περισσότερων εταιρειών διαφορετικού τύπου. Ο κανόνας εδώ οφείλει να είναι απλός και να λέει ότι όλοι μπορούν να συγχωνευθούν με όλους, όλοι μπορούν να απορροφήσουν όλους, όλοι μπορούν να διασπαστούν σε όλους, όλοι μπορούν να επωφεληθούν από όλους, όλοι μπορούν να μετατραπούν σε όλους. Η συνέχιση της επιχειρηματικής δραστηριότητας από νέο φορέα διευκολύνει και τη σύλληψη της μεσαίας ύλης, αλλά και τα διαδικαστικά ζητήματα. Στις περιπτώσεις της συγχώνευσης και της διάσπασης η συνέχιση της επιχειρηματικής δραστηριότητας επιτυγχάνεται νομικά ιδίως μέσω του θεσμού της καθολικής διαδοχής, ενώ στην περίπτωση μετατροπής απουσιάζει κάθε στοιχείο διαδοχής, καθώς ο μετατρεπόμενος φορέας συνεχίζει υπό το νέο νομικό καθεστώς. Εξισορρόπηση συμφερόντων, θεμελιώδεις και αναγνωρισμένες δικλείδες προστασίας, τις οποίες γνωρίζει το δίκαιό μας από τις ήδη ρυθμιζόμενες σήμερα μορφές μετασχηματισμών, επεκτείνονται σε ολόκληρο το φάσμα των νοητών μετασχηματισμών. Περιορισμός των καταχρηστικών μετασχηματισμών και ανάμειξη της φορολογικής νομοθεσίας. Μειώνονται τα κίνητρα προσαρμογής σε καταχρηστικούς μετασχηματισμούς, δεν χρειάζεται η αντιστάθμιση της απουσίας του προνομίου της καθολικής διαδοχής με φορολογικές διευκολύνσεις και κίνητρα. Οι κύριες προβλέψεις αφορούν τη διαδικασία για την προστασία των μετόχων, την προστασία των πιστωτών, την ευθύνη των διαχειριστών και μελών του ΔΣ και την ακυρότητα. Ειδικότερα στο πρώτο μέρος του συγκεκριμένου νομοσχεδίου έχουμε το πεδίο εφαρμογής. Στο δεύτερο μέρος έχουμε τις συγχωνεύσεις για τους εταιρικούς νόμους 2190/2012 και 3190/2012. Προβλέπεται η συγχώνευση μεταξύ των εταιρειών της ίδιας νομικής μορφής, δηλαδή μόνο σε Α.Ε., ΕΠΕ και ΙΚΕ. Επιπλέον, στο νομοσχέδιο προβλέπεται η δυνατότητα συγχωνεύσεων όλων των μορφών εταιρειών σε όλες τις νομικές μορφές. Στο τρίτο μέρος είναι η διάσπαση. Η διάσπαση εταιρείας σήμερα προβλεπόταν μόνο για ανώνυμες εταιρείες. Το νομοσχέδιο εξειδικεύει τη διαδικασία ανάλογα με τη νομική μορφή κάθε εταιρείας, καθώς κάθε εταιρικός τύπος έχει τις δικές του ιδιαιτερότητες. Επίσης, για πρώτη φορά - έχει σημασία να το πούμε αυτό - εισάγεται η διαδικασία της μερικής διάσπασης, κάτι που είναι πάγιο αίτημα του επιχειρηματικού κόσμου. Στο τέταρτο μέρος έχουμε τις μετατροπές των εταιρειών. Στο εταιρικό μας δίκαιο μέχρι στιγμής δεν προβλέπεται η μετατροπή προσωπικής εταιρείας ΟΕ και ΕΕ σε ανώνυμη. Αυτή η δυνατότητα παρέχεται σήμερα μόνο μέσω αναλογικής εφαρμογής των διατάξεων του νόμου 2190, καθώς οι μετατροπές ρυθμίζονται μόνο από τους φορολογικούς αναπτυξιακούς νόμους. Στο πέμπτο μέρος είναι οι τελικές και μεταβατικές διατάξεις. Κάτι το οποίο προέκυψε από τη διαδικασία επίσης και οφείλω να το πω είναι ότι διαπιστώθηκε μια ανάγκη να δεσμευθούμε, με αφορμή τις μετατροπές και τους μετασχηματισμούς, στο ποια είναι τα φορολογικά κίνητρα. Όσον αφορά, λοιπόν, τα φορολογικά κίνητρα, επειδή ακριβώς είναι η ύλη και άλλου Υπουργείου, του Υπουργείου Οικονομικών, έχουμε δεσμευθεί ότι θα συμβάλουμε και εμείς από τη μεριά μας, ώστε να έχουμε το συντομότερο δυνατόν ρυθμίσεις για τα φορολογικά κίνητρα όσον αφορά τους μετασχηματισμούς των εταιρειών. Το δεύτερο μέρος του συγκεκριμένου νομοσχεδίου αφορά την ενσωμάτωση της ευρωπαϊκής οδηγίας 55/2014 για την έκδοση ηλεκτρονικών τιμολογίων στο πλαίσιο των δημοσίων συμβάσεων. Με την οδηγία, λοιπόν, θεσπίζεται ένα κοινό ευρωπαϊκό πρότυπο για την ηλεκτρονική τιμολόγηση στο πλαίσιο πάντα των δημοσίων συμβάσεων, το οποίο μάλιστα έχει ήδη ενταχθεί στο εθνικό σύστημα τυποποίησης. Επίσης, όταν λέμε ηλεκτρονικό τιμολόγιο εννοούμε μόνο τα μηχαναγνώσιμα τιμολόγια, τα οποία μπορούν να γίνουν αντικείμενο αυτόματης και ψηφιακής επεξεργασίας από τον λήπτη. Στόχος της ηλεκτρονικής τιμολόγησης είναι η δημιουργία, η αποστολή και η μετάδοση, αλλά ταυτόχρονα και η παραλαβή και επεξεργασία του τιμολογίου, ώστε να είναι πλήρως αυτοματοποιημένες οι διαδικασίες. Η ηλεκτρονική τιμολόγηση στη χώρα μας εφαρμόζεται ήδη από το 2015. Αυτό που αλλάζει με την ενσωμάτωση της οδηγίας είναι ότι για πρώτη φορά θεσπίζεται ένα κοινό ευρωπαϊκό πρότυπο για την ηλεκτρονική τιμολόγηση, γεγονός που θα σημάνει και την επίτευξη της διαλειτουργικότητας των συστημάτων τιμολόγησης στην ενιαία αγορά και την εναρμόνιση των διαδικασιών ηλεκτρονικής σύναψης των συμβάσεων. Η εφαρμογή της ηλεκτρονικής τιμολόγησης συνιστά ένα εργαλείο για ψηφιοποίηση και για τον εκσυγχρονισμό της δημόσιας διοίκησης συνολικότερα. Η καθιέρωση της ηλεκτρονικής τιμολόγησης στο πλαίσιο των δημοσίων συμβάσεων συμβάλλει στην αυτοματοποίηση και άλλων διαδικασιών μετά την ανάθεση με δευτερογενή αποτελέσματα, όπως ηλεκτρονικές παραγγελίες, ηλεκτρονικές πληρωμές και ηλεκτρονική αρχειοθέτηση, με στόχο την ηλεκτρονικοποίηση από την αρχή ως ένα μέρος των διαδικασιών. Επιτυγχάνεται ο περιορισμός του ιδιωτικού φόρου, η ενίσχυση της δυνατότητας λογιστικού ελέγχου και η αύξηση της διαφάνειας. Τέλος, να σημειωθεί ότι οι ΚΥΑ που θα εκδοθούν κατ' εξουσιοδότηση του συγκεκριμένου προς ψήφιση νόμου τυγχάνουν ήδη της επεξεργασίας από τα αρμόδια όργανα, στα οποία έχουν κληθεί να συμμετέχουν εκπρόσωποι από όλα τα συναρμόδια Υπουργεία και θα είναι έτοιμες στο επόμενο διάστημα, δηλαδή μέχρι τις αρχές Μαΐου, για τις κεντρικές κυβερνητικές αρχές. Η δέσμευση που προκύπτει από την κύρωση είναι ότι μέχρι τον Μάιο του 2020 θα πρέπει να αφορά και τις μη κεντρικές κυβερνητικές αρχές. Επίσης - και οφείλω να το παρατηρήσω - από τη συζήτηση στις επιτροπές προέκυψε ένα ζήτημα όσον αφορά το κόστος του λογισμικού για την ηλεκτρονική τιμολόγηση, κάτι το οποίο δεσμευθήκαμε ότι θα το δούμε. Θα δούμε αν υπάρχουν δυνατότητες για το πώς μπορεί αυτή η κατάσταση να εξυπηρετηθεί. Αυτό είναι το πρώτο ζητούμενο, να δύνανται, δηλαδή να παραλαμβάνουν και να επεξεργάζονται ηλεκτρονικά τιμολόγια που είναι σύμφωνα με το ευρωπαϊκό πρότυπο έκδοσης ηλεκτρονικών τιμολογίων. Και από το επόμενο έτος θα πρέπει να είναι - σε έναν χρόνο, δηλαδή τον Μάιο, όπως σας είπα - για το σύνολο των αρχών και φορέων, δηλαδή μη κεντρικών κυβερνητικών. Αυτά, κυρίες και κύριοι και αγαπητοί συνάδελφοι, είναι τα δύο μέρη του συγκεκριμένου νομοσχεδίου, το οποίο αφορά τη συγκεκριμένη διαδικασία. Η προσπάθειά μας να εμπεδωθεί ένα κλίμα εμπιστοσύνης, ένας εκσυγχρονισμός και μία προσπάθεια θεσμοθέτησης κανόνων δικαίου και διαφάνειας στο σύνολο της αγοράς, στο σύνολο της επιχειρηματικότητας, ώστε να απομακρυνθούμε από τα φαινόμενα του παρελθόντος είναι το ζητούμενο και είναι για μας πάρα πολύ σημαντικό. Έχει σημασία να αναγνωρίσουμε τις κύριες αιτίες που οδήγησαν στην προηγούμενη κρίση, όπου είμαστε πλέον στην αρχή της αναίρεσής της. Σημαντικός λόγος, σημαντική παράμετρος, ήταν η πελατειακότητα στις σχέσεις, η κρατικοδίαιτη επιχειρηματικότητα, η μη διαφάνεια και οι μη κοινοί κανόνες για όλους. Δεν υπήρχε, δηλαδή, ασφάλεια δικαίου όσον αφορά τον γνήσιο ανταγωνισμό. Έχουμε πάρει μία σειρά πρωτοβουλίες πάνω σε αυτό το ζήτημα. Πιστεύουμε - και είμαστε σίγουροι - πως είναι σε θετική κατεύθυνση. Το αποδεικνύουν εξάλλου οι τοποθετήσεις όλων των κοινωνικών και παραγωγικών φορέων γι' αυτά τα συγκεκριμένα νομοσχέδια που αφορούν την επιχειρηματικότητα. Όλοι, όχι μόνο αποδέχονται τη θετική κατεύθυνση, αλλά αναγνωρίζουν και τη συμμετοχή τους και την ικανοποίηση διαρκών και παγίων αιτημάτων του επιχειρηματικού κόσμου στη νομοθέτηση για το εταιρικό δίκαιο. Σε κάθε περίπτωση αυτό που πιστεύουμε είναι ότι στη νέα εποχή που έχουμε, στη νέα εποχή ανάπτυξης - που πιστεύουμε ότι εμπεδώνουμε και θεμελιώνουμε με σημαντικές δυνατότητες γι' αυτή την προοπτική - έχει σημασία οι κανόνες διαφάνειας και ισονομίας να είναι συγκεκριμένοι, να είναι έντονοι, να είναι δυνατοί προς όλους, γιατί στη νέα εποχή που έρχεται δεν θέλουμε να επαναληφθούν οι παθογένειες του παρελθόντος. Επιμένουμε σε αυτήν μας την άποψη. Βάζουμε σημαντικές παραμέτρους σε αυτή την κατεύθυνση. Είμαστε σίγουροι για την επιτυχία που θα έχουμε στη νέα εποχή όσον αφορά την ανάπτυξη. Μία ανάπτυξη για όλους, για την επιχειρηματικότητα, για τους εργαζόμενους, για τη χώρα, με λίγα λόγια για μία δίκαιη ανάπτυξη. Σας ευχαριστώ.
Προχωράμε με τον εισηγητή από τη Νέα Δημοκρατία, τον συνάδελφο κ. Χαράλαμπο Αθανασίου. Ορίστε, κύριε Αθανασίου, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, πριν μπω στην εισήγησή μου, θα ήθελα να κάνω μία διευκρίνιση και ταυτόχρονα να δώσω μία απάντηση στον κύριο Πρωθυπουργό, ο οποίος στην τριτολογία του στη συνεδρίαση για την αναθεώρηση του Συντάγματος - και την ώρα που είχα αποχωρήσει από τη Βουλή για να πάω σε μία άλλη κομματική συγκέντρωση - επιχείρησε να ταυτίσει τη δική μου ενασχόληση με την πολιτική με αυτήν της κ. Θάνου. Απέκρυψε, όμως, ο κύριος Πρωθυπουργός ότι εγώ δεν συνταξιοδοτήθηκα. Εγώ παραιτήθηκα πολύ πριν συνταξιοδοτηθώ. Ετέθη η εκλογή μου υπό την κρίση του ελληνικού λαού και εξελέγην Βουλευτής. Στη συνέχεια υπουργοποιήθηκα. Δεν ήταν το ίδιο πράγμα, διότι η κ. Θάνου συνταξιοδοτήθηκε και από Πρόεδρος του Αρείου Πάγου καταδέχτηκε να γίνει μετακλητή υπάλληλος στο πρωθυπουργικό γραφείο. Εξάλλου μία παρόμοια περίπτωση με τη δική μου ήταν και αυτή του κ. Νικολούδη. Ο κ. Τσίπρας - και πολύ σωστά - επέλεξε έναν εξαιρετικό εισαγγελικό λειτουργό, που τίμησε τον δικαστικό κλάδο με το ήθος και την επιστημοσύνη του, τον κ. Τάκη Νικολούδη. Και αυτός δεν συνταξιοδοτήθηκε, αλλά παραιτήθηκε αν και δεν είχε εκλεγεί Βουλευτής. Και έπειτα διερωτώμαι: Είναι κακό ένας λειτουργός μιας λειτουργίας του κράτους κάποια στιγμή να υπηρετήσει μια άλλη λειτουργία του κράτους, μεταφέροντας τη γνώση και την εμπειρία του; Και έχουμε πάρα πολλά παραδείγματα τέτοια. Αναφέρομαι στον Ντεγιάννη, τον Ρώτη, τον Κουβελάκη, τον Αθανασόπουλο και υπάρχουν ένα σωρό άλλοι. Γιατί ειπώθηκαν όλα αυτά; Διότι, ενώ πάντοτε και ο ΣΥΡΙΖΑ και ο κύριος Πρωθυπουργός όταν ήταν αρχηγός της Αξιωματικής Αντιπολίτευσης - και τον επισκέφθηκα ως Πρόεδρος της Ένωσης Δικαστών και Εισαγγελέων - είχε την άποψη ότι πρέπει να αναθεωρηθεί το άρθρο 90 παράγραφος 5 για να αποκοπεί ο ομφάλιος λώρος δικαιοσύνης και εκτελεστικής εξουσίας όσον αφορά την επιλογή της ηγεσίας των ανωτάτων δικαστηρίων, δεν το έκανε. Υπάρχουν πάρα πολλά δημοσιεύματα και στην «ΑΥΓΗ». Γιατί; Διότι το καλοκαίρι έχουμε μεγάλες μεταβολές πάλι. Αλλάζει ο Πρόεδρος του Αρείου Πάγου, οι αντιπρόεδροι ανωτάτων δικαστηρίων, η εισαγγελέας του Αρείου Πάγου και αν φέρνατε αυτή τη ρύθμιση, δεν θα μπορούσατε να κάνετε τις «βουτιές» του παρελθόντος όπου είχαν παραλειφθεί σαράντα επτά άξιοι δικαστικοί λειτουργοί. Καταθέτω για τα Πρακτικά αυτά τα οποία είπε ο κύριος Πρωθυπουργός στις 13-02-2019. [[Στο σημείο αυτό ο Βουλευτής κ. Χαράλαμπος Αθανασίου καταθέτει για τα Πρακτικά το προαναφερθέν απόσπασμα πρακτικού, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και τώρα επί του νομοσχεδίου. Κυρίες και κύριοι συνάδελφοι, το παρόν νομοσχέδιο είναι το αποτέλεσμα συρραφής δύο άλλων νομοσχεδίων, τα οποία δημιουργήθηκαν ξεχωριστά το ένα από το άλλο. Επομένως, πριν μπούμε στην κατ' ουσίαν εξέτασή του, θέλω να πω ότι η Κυβέρνηση είναι έκθετη γι' αυτό, διότι δεν εξήγησε γιατί οι δύο νομοθετικές πρωτοβουλίες του ίδιου Υπουργείου - οι οποίες αφορούν τελείως διαφορετικά θέματα και τα οποία συντάχθηκαν και δόθηκαν για διαβούλευση ξεχωριστά - έπρεπε εντέλει να συγχωνευθούν σε ένα ενιαίο νομοσχέδιο και μάλιστα με τόσο βιαστικές διαδικασίες. Επί του βασικού θέματος του νομοσχεδίου, επισημαίνουμε ότι η Νέα Δημοκρατία δεν αντιμετωπίζει αρνητικά την εν λόγω νομοθετική πρωτοβουλία για την συστηματοποίηση του δικαίου των εταιρικών μετασχηματισμών. Είναι σαφές ότι συντασσόμεθα υπέρ ενός ενιαίου νομοθετήματος, που θα αντιμετωπίζει με στρατηγικό και ολιστικό τρόπο τα ζητήματα συγχωνεύσεων, διασπάσεων και μετατροπών εταιρικών σχηματισμών, αντί αυτές οι διατάξεις να είναι διάσπαρτες σε διάφορα νομοθετήματα. Και είναι στάση ευθύνης η Νέα Δημοκρατία να στηρίζει όποια πρωτοβουλία είτε σε νομοθετικό εδώ είτε σε διοικητικό επίπεδο, - απ' όπου κι αν προέρχεται - που θα συμβάλλει στην ανάπτυξη της χώρας. Με βάση τα παραπάνω πιστεύουμε πως το νομοσχέδιο περιλαμβάνει και πρωτοβουλίες, που είναι προς τη σωστή κατεύθυνση, όπως η εισαγωγή στο δικαιικό μας σύστημα των εννοιών της μερικής διάσπασης του άρθρου 56, της απόσχισης του άρθρου 57.
Κύριε Αθανασίου, συγγνώμη, να κάνω μια ανακοίνωση για μερικά δευτερόλεπτα, για να φύγουν τα παιδιά. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα επτά μαθήτριες και μαθητές και δύο συνοδοί εκπαιδευτικοί από το 59ο Δημοτικό Σχολείο της Αθήνας. Καλώς ήρθατε στη Βουλή! [[Χειροκροτήματα απ' όλες τις πτέρυγες της Βουλής]] Ευχαριστώ, κύριε Αθανασίου. Συνεχίστε παρακαλώ.
Θεωρούμε, όμως, κυρίες και κύριοι συνάδελφοι, ότι το νομοσχέδιο αυτό παρουσιάζει μία βασική έλλειψη, τη ρύθμιση της διάδρασης των διατάξεων φορολογικού δικαίου με τις διατάξεις εταιρικού δικαίου στους εταιρικούς μετασχηματισμούς, το οποίο αποτελεί ένα χρόνιο και διαπιστωμένο πρόβλημα. Η Κυβέρνηση θα μπορούσε να είχε λάβει πρωτοβουλία να ενσωματώσει στο νομοσχέδιο αυτό και όλες τις φορολογικού δικαίου διατάξεις, ώστε να ρυθμιστεί πλήρως το ζήτημα των εταιρικών μετασχηματισμών και να αντιμετωπιστούν αποτελεσματικά προβλήματα και δυσερμηνείες. Αυτά τα προβλήματα δεν πρόκειται να επιλυθούν με την παρούσα μορφή του υφιστάμενου άρθρου 4, όπως προέκυψε και από την ακρόαση των φορέων. Η Κυβέρνηση, λοιπόν, έχασε την ευκαιρία να ενσωματώσει αρχές γενικότερης φορολογικής στρατηγικής της χώρας, κίνητρα - αντικίνητρα, αναφορικά με τους εταιρικούς μετασχηματισμούς και παράλληλα να επιλύσει και τεχνικά ζητήματα, που αφορούν στη λογιστική και φοροτεχνική απεικόνιση, καθώς και στην παρακολούθηση των εταιρειών αυτών. Από την άλλη πλευρά διατηρούμε αμφιβολίες για την πληρότητα των διατάξεων για άλλα ζητήματα, όπως το ελάχιστο περιεχόμενο των σχεδίων των εταιρικών μετασχηματισμών, αλλά και της δημοσιότητας που οφείλουν να τύχουν αυτά, τον προληπτικό έλεγχο νομιμότητας και ιδίως τα ακριβή όρια του ελέγχου που καθίστανται ασαφή, τις ιδιωτικές αποφάσεις περιφερειάρχη - Υπουργού, καθώς θεωρούμε χρήσιμη τη θέσπιση ανώτατου χρονικού διαστήματος πέραν του οποίου ο μετασχηματισμός θεωρείται εγκριθείς. Σχετικά με τη νομική έννοια του πταίσματος, που αναφερόταν στην αρχική μορφή του νομοσχεδίου, ορθώς με νομοτεχνική βελτίωση ο κύριος Υπουργός αντικατέστησε τον όρο αυτόν με τη λέξη «ζημίες», που ενδεχομένως να υποχρεούνται να αποκαταστήσουν οι διαχειριστές των προσωπικών εταιρειών ή το διοικητικό συμβούλιο των κεφαλαιουχικών εταιρειών. Γίνεται, δηλαδή, η ευθύνη εδώ - και πολύ σωστά - νόθος αντικειμενική. Δεν είναι υποκειμενική, αλλά ούτε και γνήσια αντικειμενική. Οι γενικότερες διατάξεις του παρόντος νομοσχεδίου οφείλουν να διατηρούν την ισορροπία ανάμεσα στους σκοπούς της επιτάχυνσης, της απλούστευσης των διαδικασιών και της καταπολέμησης της γραφειοκρατίας, αλλά και της προστασίας μετοχών, πιστωτών και καλόπιστων τρίτων. Σύμφωνα με τα ανωτέρω, η Νέα Δημοκρατία συμφώνησε με την άποψη - που διατυπώθηκε από πολλούς φορείς - ότι θα ήταν φρόνιμο η έναρξη ισχύος του νομοσχεδίου να αναβληθεί για ένα μικρό χρονικό διάστημα, προκειμένου να συμπληρωθεί με διατάξεις οι οποίες θα ξεκαθαρίσουν το φορολογικό καθεστώς των εταιρικών μετασχηματισμών. Θεωρούμε ότι αυτό πρέπει να γίνει, γιατί θα αποφευχθούν δυσλειτουργίες. Άλλωστε μετά τη στάση μας αυτή ακολούθησε η ρητή και δημόσια λήψη δέσμευσης από τον κύριο Υπουργό πως εντός του τριμήνου θα φέρει στη Βουλή ρυθμίσεις και για τα εκκρεμή φορολογικά ζητήματα. Η συνολική αποτίμησή μας είναι πως, ενώ πρόκειται για ένα νομοσχέδιο που έχει ακόμα χτυπητές ατέλειες, η φιλοσοφία του δεν έρχεται σε αντίθεση, όπως είπα, με τις θέσεις της Νέας Δημοκρατίας για διευκόλυνση της επιχειρηματικής δραστηριότητας και της κινητικότητας στην ελεύθερη αγορά και επιλύει κάποια υφιστάμενα προβλήματα. Τούτο κατέστη ακόμα πιο ευκρινές ιδίως μετά τις παρεμβάσεις μας - όχι μόνο της Νέας Δημοκρατίας, που ήταν οι περισσότερες παρεμβάσεις, αλλά και των άλλων κομμάτων - που οδήγησαν σε τροποποιήσεις και νομοτεχνικές βελτιώσεις, οι οποίες επέφεραν αισθητές βελτιώσεις. Αυτό, κύριε Υπουργέ, πρέπει να το πω δημόσια, σας το πιστώνουμε. Φέρατε σαράντα τέσσερις νομοτεχνικές βελτιώσεις. Και πρέπει να πω, και απευθύνομαι σε όλους που συμμετείχαν στην επιτροπή, ότι πράγματι η συζήτηση στην επιτροπή, κατά την επεξεργασία του νομοσχεδίου, ήταν σε υψηλό επίπεδο. Τώρα για τα άρθρα το σχέδιο νόμου ακολουθεί κατά βάση ενιαία φιλοσοφία ρύθμισης των περισσοτέρων ζητημάτων εταιρικών μετασχηματισμών και μόνο σε συγκεκριμένα ζητήματα εισάγει εξαιρετικές ρυθμίσεις ανάλογα με τον τύπο του εταιρικού μετασχηματισμού ή και τον εταιρικό τύπο που αφορά ο μετασχηματισμός αυτός. Ως εκ τούτου, η ίδια ή παρόμοια ρύθμιση επαναλαμβάνεται πολλές φορές εντός του σχεδίου νόμου. Γιατί; Διότι έχουμε συγχωνεύσεις, μετατροπές και διασπάσεις. Συνεπώς, εκτός από τη γενική αυτή ρύθμιση πως συγχωνεύονται, διασπώνται ή μετατρέπονται, οι επιμέρους λεπτομέρειες είναι ταυτόσημες. Εν όψει, λοιπόν, αυτών καθώς και της έκθεσης του νομοσχεδίου, ομαδοποιούμε τις παρατηρήσεις μας εφόσον είναι κοινές για διαφορετικά άρθρα. Για την οριοθέτηση των μορφών των εταιρικών μετασχηματισμών στο άρθρο 1 είναι αναγκαίο να διευκρινιστεί εάν στο πεδίο εφαρμογής του παρόντος νόμου θα περιλαμβάνονται και οι ασφαλιστικές επιχειρήσεις κατά τη χρήση των μέτρων εξυγίανσης και ανάκαμψης και αν πρέπει να γίνει αναφορά στο άρθρο 2 του σχετικού νόμου, του ν.4335/2015. Όσον αφορά τα υποκείμενα των εταιρικών μετασχηματισμών στο πεδίο εφαρμογής του νόμου - αναφέρομαι στο άρθρο 2- , οι ατομικές επιχειρήσεις δεν αναφέρονται στο πεδίο εφαρμογής του παρόντος νόμου αν και η αντιμετώπισή τους ως εταιρικά σχήματα προβλέπεται ήδη από υφιστάμενες φορολογικές διατάξεις. Τεχνικά τούτο φαντάζει ορθό, δηλαδή ότι δεν περιλαμβάνονται, καθώς οι ατομικές επιχειρήσεις δεν έχουν ξεχωριστή νομική προσωπικότητα. Εντούτοις στην πράξη προκύπτουν διάφορα ζητήματα ιδίως μετατροπής ατομικών επιχειρήσεων και κοινωνίας δικαιωμάτων σε εταιρείες, τα οποία ζητήματα θα έπρεπε να αντιμετωπιστούν ενιαία τουλάχιστον στο πεδίο του φορολογικού δικαίου. Μάλιστα δε υπάρχει και σχετική νομολογία των δικαστηρίων. Επισημαίνουμε το ζήτημα αυτό, κύριε Υπουργέ, χωρίς αυτό να σημαίνει ότι καταψηφίζουμε το άρθρο. Μετασχηματισμοί εταιρειών που έχουν λυθεί. Αναφέρομαι στα άρθρα 3, 24 και 77. Διαφωνούμε με τη δυνατότητα μετασχηματισμού εταιρειών που έχουν λυθεί, εκκαθαριστεί κ.λπ. πριν αναβιώσουν, καθώς θεωρείται πως η αναβίωση επέρχεται αναδρομικά μετά τον μετασχηματισμό. Κρίνεται σκόπιμο να αποσαφηνιστεί η ακριβής διαδικασία της αναβίωσης. Στις φορολογικές διατάξεις του άρθρου 4 αναφέρθηκα στην αρχή. Και από την ακρόαση των φορέων επιβεβαιώθηκε η άποψή μας πως η παρούσα μορφή του άρθρου δεν είναι δυνατό να αντιμετωπίσει πολλά ζητήματα φορολογικού δικαίου, όπως παραδείγματος χάριν των ν.1297/1972, ν.2166/1993. Στο σχέδιο σύμβασης - συγχώνευσης στο άρθρο 7 υπάρχει μια αναντιστοιχία με το άρθρο 69 παρ. 2 ε) του ν.2190/1920 περί ανωνύμων εταιρειών σχετικά με την παράλειψη αναφοράς στα οικονομικά αποτελέσματα εταιρειών που θα προκύψουν μετά τη συγχώνευση. Επίσης στην παράγραφο 2 γ) δεν καθορίζεται επ' ακριβώς ο τρόπος διάθεσης των εταιρικών συμμετοχών στην απορροφώσα εταιρεία. Εξαίρεση: Τα άρθρα που ασχολούνται με την εξαίρεση από την υποχρέωση κατάρτισης έκθεσης πριν τον εταιρικό μετασχηματισμό, δηλαδή αναφέρομαι στο άρθρο 9 παράγραφος 5, άρθρο 61 παράγραφος 5, άρθρο 79 παρ.2 και 106 παράγραφος 4. Είναι ταυτόσημα ανάλογα, σας είπα, εάν έχουμε συγχωνεύσεις, διασπάσεις ή μετατροπές. Δεδομένου ότι οι εταιρικοί μετασχηματισμοί δημιουργούν, ενδεχομένως, ζητήματα και για τρίτους, παραδείγματος χάριν, εάν έχουμε καταδολίευση πιστωτών, θεωρούμε ότι δεν υπάρχει λόγος για αυτήν την εξαίρεση. Ποια είναι η εξαίρεση; Να μην απαιτείται έκθεση του διοικητικού συμβουλίου ή των διαχειριστών εφόσον συμφωνούν όλοι οι μέτοχοι ή εταίροι. Αυτό λέει ο νόμος. Αυτό, όμως, που είναι το ζητούμενο εδώ δεν είναι μόνο η προστασία των εταίρων και μετόχων, αλλά των πιστωτών. Δηλαδή να μην έχουμε καταδολίευση πιστωτών. Όσον αφορά τα προσόντα των εμπειρογνωμόνων στο άρθρο 10, είχαμε τις αντιρρήσεις μας. Με τη νομοτεχνική βελτίωση που φέρατε, κύριε Υπουργέ, συμφωνούμε απόλυτα. Δεν θα ασχοληθώ με αυτό για οικονομία χρόνου. Έρχομαι στο περιεχόμενο της έκθεσης των εμπειρογνωμόνων. Είναι το άρθρο 28.1, το άρθρο 62, το άρθρο 81 παράγραφος 1 και το 10 παράγραφος 5. Το παρόν σχέδιο νόμου δεν ορίζει επακριβώς το περιεχόμενο της έκθεσης των εμπειρογνωμόνων ιδιαίτερα δε σε περιπτώσεις που δεν αφορούν συγχώνευση. Καθίσταται ασαφές, όμως, το αν οι εμπειρογνώμονες θα έχουν το δικαίωμα να προβούν σε αξιολογικές κρίσεις ή αν ο ρόλος τους θα είναι καθαρά τεχνικός. Υπήρξε διόρθωση στο άρθρο 10 παράγραφος 7 με αντικατάσταση της λέξης «δήλωσης» με τη λέξη «γνώμη». Συμφωνούμε με την εν λόγω νομοτεχνική βελτίωση, αλλά μπορείτε να τη δείτε και στα άλλα άρθρα τα οποία ανέφερα. Όσον αφορά την εξαίρεση από την υποχρέωση εξέτασης του σχεδίου σύμβασης από τους εμπειρογνώμονες, πάλι αναλογικά είναι το άρθρο 10.7, το άρθρο 28.1 και το άρθρο 81 παράγραφος 1. Σε συνδυασμό, λοιπόν, με την προηγούμενη παρατήρηση, θεωρούμε ότι οι εξαιρέσεις από την υποχρέωση εξέτασης του σχεδίου σύμβασης από εμπειρογνώμονες δημιουργούν αδιαφάνεια για τους τρίτους. Θα έπρεπε να είναι σε όλες τις περιπτώσεις υποχρεωτικό το σχέδιο των εμπειρογνωμόνων, διότι αφορά την προστασία των τρίτων και όχι εταίρων ή μετόχων. Με αυτήν την έννοια το λέμε αυτό. Είναι ένα άρθρο στο οποίο θα ακούσουμε τι θα πείτε και επιφυλασσόμεθα για την ψήφιση. Όσον αφορά τώρα τη διαθεσιμότητα των εγγράφων για εξέταση από τους μετόχους ή εταίρους, πρόκειται για τα έγγραφα τα οποία αναφέρονται στα άρθρα 11, 26, 31, 63, 84 και 107. Στα άρθρα αυτά, λοιπόν, προβλέπονται διαφορετικές προθεσμίες. Νομίζω ότι φέρατε νομοτεχνική βελτίωση και τις κάνατε δύο;
Δύο.
Δεκτό. Θα τις δούμε και βεβαίως θα αίρουμε τις επιφυλάξεις και θα ψηφιστούν και τα άρθρα αυτά. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, θα χρειαστώ ένα λεπτό ακόμα. Βλέπετε είναι μεγάλο το αντικείμενο. Ευτυχώς που έγινε καλή επεξεργασία, κύριε Πρόεδρε, στην επιτροπή, γιατί αλλιώς θα μιλούσαμε ώρες εδώ. Νομίζω τροποποιήσατε και την ημερομηνία, τις είκοσι τις κάνατε τριάντα ημέρες με τη νομοτεχνική;
Ναι.
Ορθώς. Όσον αφορά στον προληπτικό έλεγχο νομιμότητας, που αφορά τα άρθρα 17, 69 και 112, θεωρώ ότι θα έπρεπε να οριστούν στη διοίκηση, Περιφέρειες - Υπουργεία. Αν, δηλαδή, δύο εταιρείες είναι στην ίδια περιφέρεια, αρμόδιος να είναι ο περιφερειάρχης και αν οι δύο συγχωνευόμενες εταιρείες είναι σε διαφορετικές περιφέρειες, αρμόδιος να είναι ο Υπουργός. Να υπάρχουν δεσμευτικοί χρόνοι και προθεσμίες, μετά το πέρας των οποίων ο εταιρικός μετασχηματισμός θα θεωρείται πως έχει εγκριθεί, προκειμένου να επιταχυνθούν οι διαδικασίες. Δηλαδή δεν βλέπω τον λόγο, εφόσον θέλουμε να τρέξουμε λίγο, γιατί πρέπει να περιμένουμε μία προθεσμία για να αποφασίσει ο περιφερειάρχης ή ο Υπουργός; Εάν παρέλθει ο χρόνος, να θεωρείται ότι εγκρίθηκε. Αυτό είχατε πει θα το δείτε. Δεν ξέρω αν θα φέρετε νομοτεχνική. Θα παρακολουθήσουμε να το δούμε. Για την ευθύνη τα έχουμε αναφέρει και με τη βελτίωση την οποία κάνατε. Έχω, όμως, μεγάλο πρόβλημα, και παρ' όλο που το δούλεψα πάρα πολύ και χθες και προχθές, με την ακυρότητα, τα άρθρα 20, 72 και 116, που είναι παρεμφερή. Εδώ γίνεται μια σύγχυση. Βεβαίως ο τίτλος του άρθρου πρέπει να αλλάξει και να είναι «ακύρωση» της συγχώνευσης και όχι «ακυρότητα». Και εδώ εγώ έχω κάνει μία διαφορετική διατύπωση γιατί πρέπει να διακρίνουμε την ακυρότητα, την ακυρωσία και το ανυπόστατο. Γιατί είναι εντελώς διαφορετικά και έχουν σχέση και με την ενεργητική νομιμοποίηση, δηλαδή ποιοι θα προσβάλλουν και ποια είναι τα αποτελέσματα. Μπορεί κάποια στιγμή, αν θέλετε, να το συζητήσουμε και με τον κ. Δένδια και μαζί σας, να δούμε αν μπορεί να διατυπωθεί το άρθρο αυτό γιατί το θεωρώ βασικό. Θα δημιουργήσει προβλήματα. Να μην κουράζω τώρα. Μπορούμε να το πούμε σε δευτερολογία, αν υπάρξει. Ή αν δεν το διορθώσετε, βεβαίως, δεν μπορούμε να συμφωνήσουμε. Θεωρούμε ότι η εξάμηνη προθεσμία της παραγραφής της σχετικής απαίτησης των άρθρων 21, 38, 73 και 17 είναι εξαιρετικά σύντομη. Δεν ξέρω αν με νομοτεχνική βελτίωση το έχετε φτιάξει αυτό, κύριε Υπουργέ. Θα ήθελα να ακούσω για να το σημειώσουμε. Ενδεχομένως, να υπάρχει ζήτημα με τα αποτελέσματα της διάσπασης. Επειδή μας τέθηκε αυτό από τον ΣΕΒ, υπάρχει ενδεχόμενα ζήτημα μόνο με την μεταβίβαση αδειών των ασφαλιστικών εταιρειών σε περίπτωση διάσπασης. Είναι ένα θέμα το οποίο το έχω με ερωτηματικό. Δεν ξέρω αν το μελετήσατε, είναι μια θέση του ΣΕΒ. Δεν σημαίνει ότι κατ' ανάγκη συμφωνούμε 100%, αλλά ήθελα να ακούσω την άποψή σας. Τώρα έρχομαι στα αποτελέσματα της μετατροπής του άρθρου 113.1: Ορίζεται πως με τη μετατροπή οι νέες εταιρείες δεν θα είναι καθολικοί διάδοχοι των αρχικών εταιρειών, αλλά ειδικοί διάδοχοι. Δηλαδή ενώ στις άλλες περιπτώσεις είναι όλοι καθολικοί διάδοχοι, δηλαδή στη συγχώνευση και στη διάσπαση οι εταιρείες οι καινούργιες είναι καθολικοί διάδοχοι, εδώ τους έχετε ειδικούς διαδόχους και θα ήθελα να ακούσω την αιτιολογία. Σχετικά με το ελάχιστο κεφάλαιο εξακρίβωσης αξίας περιουσίας, το άρθρο 123, δεν διευκρινίζεται πότε θα δημοσιευθεί η έκθεση. Όμως, νομίζω ότι προκύπτει από άλλες διατάξεις και δεν επιμένουμε. Όσον αφορά την ενσωμάτωση της τροπολογίας με γενικό αριθμό 1951 και ειδικό 41 την οποία κατέθεσε ο Βουλευτής της Νέας Δημοκρατίας, ο κ. Κακλαμάνης, νομίζω ότι την κάνατε δεκτή. Τη στηρίζουμε και πρέπει να ψηφιστεί. Τώρα από τον ΣΕΒ, και τελειώνω, τέθηκε ζήτημα για τις συγχωνευόμενες φαρμακευτικές εταιρείες προκειμένου να εξαιρεθούν από το άρθρο 111 του ν.4052/2012, το claw back που λέμε, το οποίο αναπτύξαμε την προηγούμενη φορά. Θα ήθελα να ξέρω ποια είναι η άποψή σας. Όσον αφορά το Τμήμα Δεύτερο και την εναρμόνιση του νομοθετικού πλαισίου με τις διατάξεις της οδηγίας 2014/55 του Ευρωπαϊκού Κοινοβουλίου και του Συμβουλίου της 16ης Απριλίου του 2014 για την έκδοση ηλεκτρονικών τιμολογίων στο πλαίσιο των δημοσίων συμβάσεων, ως Νέα Δημοκρατία τασσόμεθα υπέρ της συγκεκριμένης εναρμόνισης, διότι αδιαμφισβήτητα στοχεύει στον εκσυγχρονισμό και τη διαφάνεια των δημοσίων συμβάσεων και δεν χρειάζεται να προβώ περαιτέρω στην ανάλυση των άρθρων αυτών. Ευχαριστώ πολύ.
Σας παρακαλώ να κλείσετε το σύστημα εγγραφών. Από ό,τι έχω πληροφορηθεί, γράφτηκαν τρεις ή τέσσερις συνάδελφοι. Επομένως, όχι μόνο δεν θα χρειαστεί άλλη μέρα, αλλά θα τελειώσουμε και νωρίς, με άνεση χρόνου οι ομιλητές και ενδεχομένως, οι Κοινοβουλευτικοί θα έχουν και δευτερολογία, εάν θέλουν. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι πέντε μαθητές και μαθήτριες και δύο εκπαιδευτικοί συνοδοί από το Δημοτικό Σχολείο «Χρυσόστομος Σμύρνης». Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Ορίστε, κύριε Κωνσταντινόπουλε, έχετε τον λόγο.
Κυρίες και κύριοι συνάδελφοι, καλημέρα. Κύριε Υπουργέ, αν κατάλαβα καλά από τον εισηγητή της Νέας Δημοκρατίας, θα υπερψηφίσει το νομοσχέδιο που πρότεινε η Κυβέρνηση, παρ' όλες τις ενστάσεις που κατέθεσαν. Εμείς έχουμε μια διαφορετική αντίληψη σε αυτό. Εμείς πιστεύουμε ότι οι γέφυρες που στήνει ο ΣΥΡΙΖΑ τόσο για την ανάπτυξη όσο για την απασχόληση είναι ανάλογες του μνημοσύνου που έκανε εχθές σε μια μικρή αίθουσα. Γιατί το λέω αυτό; Εδώ, κύριε Υπουργέ, όταν μιλάμε για ανάπτυξη - και άκουσα και τους εισηγητές σας - θα ήθελα να ρωτήσω το εξής: Για ποια ανάπτυξη μιλάτε και με ποιον τρόπο γίνεται; Όταν οι εταιρείες - και αυτό είχε γίνει και στο παρελθόν, αλλά απλά εσείς το τερματίσατε - κάνουν επενδύσεις στην Ελλάδα με δανεισμό από την Εθνική Τράπεζα χωρίς ίδια κεφάλαια, χωρίς ρήτρες απασχόλησης; Δείτε το «Ελευθέριος Βενιζέλος», διότι μας ακούνε εδώ νέοι άνθρωποι: Έρχεται ένας ξένος επενδυτής ο οποίος - σε εισαγωγικά - «αγοράζει» το 45% -55% με 1.400.000 ευρώ - πήγατε στο 1.400.000 ευρώ γιατί σας το είπε η επιτροπή - τα οποία λεφτά ο επενδυτής από πού τα παίρνει, κύριε Υπουργέ; Από την Εθνική Τράπεζα της Ελλάδος. Δεν δανείζονται ούτε καν από τις τράπεζες του εξωτερικού, στις οποίες είναι οι ίδιοι. Δηλαδή, αντί η Εθνική Τράπεζα, η οποία έχει το δημόσιο και εσείς βάζετε τον διευθύνοντα σύμβουλο, να δώσει δάνεια σε μικρομεσαίες επιχειρήσεις, χρηματοδοτείτε ποιον; Τον Γερμανό ο οποίος δεν βάζει ίδια κεφάλαια, χωρίς ρήτρα απασχόλησης, και του δίνει δάνειο η Εθνική Τράπεζα. Αυτή την απασχόληση έχετε στο μυαλό σας; Αυτή είναι η απασχόληση για εσάς. Τέτοιους φίλους, τέτοιες κυβερνήσεις δεν έχει βρει κανένας επιχειρηματίας ξανά εντός και εκτός χώρας. Επειδή σας άκουσα και είδα και τη συναίνεση αυτή, που υπάρχει μεταξύ Αντιπολίτευσης και Πλειοψηφίας, θέλω να θυμίσω σε όλους ότι όταν είπαμε για τα πλεονάσματα, βγήκαμε όλοι και είπαμε ότι μπορεί να γίνει διαπραγμάτευση, θα το συζητήσουμε μετά τις εκλογές. Και όλοι τότε μας κορόιδευαν και μας κορόιδευε και ο ΣΥΡΙΖΑ και έλεγε «Μα, τι είναι αυτά τα πράγματα που λέτε, δεν μπορούν να γίνουν αυτά». Προχθές άκουσα τον κ. Τσακαλώτο να λέει ότι θα συναινέσουν, αφού είπαν ότι η Νέα Δημοκρατία θα εκλεγεί. Το μόνο που δεν είπε ο κ. Τσακαλώτος είναι ότι δεν θα πάρει αυτοδυναμία η Νέα Δημοκρατία. Αφού είπε ότι θα κερδίσει η Νέα Δημοκρατία, είπε ότι θα συναινέσουμε κιόλας στη στήριξη, για να συζητήσουμε για τα πλεονάσματα. Αυτά είναι, κυρίες και κύριοι συνάδελφοι, τα οποία θέτετε και στη Βουλή και τα οποία συζητάμε. Ξέρετε κάτι; Δεν μπορούν να κρυφτούν αυτοί που έχουν τον ίδιο ιδεολογικό και πολιτικό προσανατολισμό. Δεν μπορεί να κρυφτεί ο ΣΥΡΙΖΑ, ο οποίος ουσιαστικά υιοθετεί όλες τις πολιτικές της Νέας Δημοκρατίας. Και απλά η Νέα Δημοκρατία αφού τις υιοθετεί, θα έρθει να γίνει πλειοψηφία. Σας προειδοποιώ: Σχετικά με τον νόμο που φέρνετε για την προστασία της πρώτης κατοικίας, τσάμπα κάνετε τον πόλεμο με τις τράπεζες. Τι γίνεται με τις τράπεζες με αυτό που καταθέτετε; Τον λέτε νόμο Κατσέλη - πανάθεμά σας! - τον νόμο τον οποίο δεν ψηφίσατε. Και επειδή εξαγοράσατε με κυβερνητική καρέκλα την κ. Κατσέλη, τον λέτε νόμο Κατσέλη για να μην θυμίζει ότι είναι νόμος του ΠΑΣΟΚ! Δεν παίζεστε! Μιλάμε για νόμο τον οποίο δεν ψηφίσατε για την προστασία της πρώτης κατοικίας! Κυρίες και κύριοι συνάδελφοι, το Κίνημα Αλλαγής δεν θα υιοθετήσει, δεν θα υποστηρίξει την νομοθετική σας πρωτοβουλία γιατί, όπως σας είπα, μπορεί να είναι καλών προθέσεων και μπορεί εγώ να μπορώ να πω πολύ καλά λόγια προσωπικά για τον Υπουργό, για τη στάση του, αλλά σε καμμία περίπτωση δεν μπορεί να εφαρμοστεί. Ξέρετε κάτι; Θα μιλήσουμε και αργότερα γι' αυτό το θέμα. Θα είναι σαν την κάνναβη, που το ψηφίσατε πριν οχτώ μήνες και τώρα το ξεψηφίζετε και το αλλάζετε. Κάπως έτσι θα το κάνετε. Δεν υπάρχουν κίνητρα, φορολογικά, ασφαλιστικά, για να γίνουν όλα αυτά. Άρα, όπως πολύ σωστά είπε ο Γιώργος Καρράς, η οικονομική πραγματικότητα θα βάλει το νομοσχέδιο στην άκρη, κάτι που ξέρετε πολύ καλά. Ουσιαστικά η γραφειοκρατία που υπάρχει, παρ' ότι έχετε γίνει γερμανόφιλοι και υιοθετείτε το γερμανικό μοντέλο σε μια πολύ μεγάλη βάση, δεν διευκολύνει. Τρίτον, οι ίδιοι οι φορείς - και θέλω να πιστεύω ότι και εσείς, κύριε Αθανασίου, αφού το είπατε, δεν θα ψηφίσετε στο τέλος - ζήτησαν την αναστολή…
Η νομολογία των ελληνικών δικαστηρίων τα έχει δεχθεί αυτά.
Οι φορείς ζήτησαν την αναστολή του νομοσχεδίου.
Τι είναι αυτά που λέτε; Οι φορείς ζήτησαν την αναστολή;
Αν διαβάσετε, μπορείτε να δείτε ότι υπήρξαν φορείς...
Δεν ήσασταν στο συμβούλιο.
Ήμουν μέσα. Ζήτησαν την αναστολή, ώστε να υπάρξει ένα ενιαίο νομοσχέδιο με τα φορολογικά κίνητρα που είπε ο ίδιος ο κύριος Υπουργός. Ο κύριος Υπουργός είπε ότι θα τα φέρει σε τρεις μήνες. Κι εγώ αναρωτιέμαι: Σε τρεις μήνες θα είστε Υπουργός; Θα υπάρχει Κυβέρνηση; Άρα, αφού θα είστε Υπουργός και θα είστε Κυβέρνηση - εγώ θα το αποδεχτώ, δεν είμαι κακόπιστος, που λένε ότι δεν θα είστε Κυβέρνηση - τότε γιατί έχετε άγχος και δεν φέρνετε σε τρεις μήνες όλο το νομοσχέδιο, ώστε να ενοποιηθεί, να το ψηφίσουμε όλοι μαζί και να είναι αυτό το ουσιαστικό νομοσχέδιο το οποίο θα βοηθήσει πραγματικά την αγορά; Κύριε Υπουργέ, σας το ξαναείπα. Όποιος θέλει διάλογο υπάρχει χώρος. Είναι το πρόγραμμα «ΕΛΛΑΔΑ», το οποίο καταθέσαμε στις 13 Νοεμβρίου για τη δέσμη μέτρων και εκεί δείχνει τα φορολογικά κίνητρα, τα οποία μπορούν να λειτουργήσουν υπέρ των επιχειρήσεων. Το καταθέτω στα Πρακτικά. [[Στο σημείο αυτό ο Βουλευτής κ. Οδυσσέας Κωνσταντινόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Διάλογος, όμως για εσάς είναι η εξαγορά προσώπων, σε μια καρεκλίτσα. Βέβαια, αυτό προϋποθέτει ανθρώπους, οι οποίοι έστω και για λίγες ημέρες στην εξουσία θέλουν αυτήν την καρέκλα. Αφού σας υβρίζουν, στο τέλος λέτε και εσείς «μισή ντροπή δική τους, μισή δική μας, ας γίνουν Υπουργοί». Νομιμοποιείτε, δηλαδή, όλα αυτά που καταγγείλατε, τις χειρότερες στιγμές που υπήρξαν τα προηγούμενα χρόνια. Γι' αυτό, κύριε Υπουργέ, δεν σας είδα στη φωτογραφία. Η χθεσινή γέφυρα ήταν ένα πραγματικό μνημόσυνο. Γιατί, όταν οι γέφυρες γίνονται από επαγγελματίες και όχι από τον απλό κόσμο, τότε γίνονται μόνο για τις καρέκλες και εσείς πραγματικά έχετε χώρο για να δώσετε αρκετές καρέκλες. Τώρα πάμε στην τροπολογία. Κύριε Υπουργέ, εμείς ψηφίσαμε την τροπολογία για τη φαρμακευτική κάνναβη, γιατί πιστεύουμε ότι πραγματικά οι ασθενείς στην Ελλάδα το έχουν ανάγκη, ότι δεν μπορούν να πηγαίνουν στο εξωτερικό για να αγοράζουν αυτά τα φάρμακα. Όμως, εδώ σήμερα δεν είναι απλώς μια μικρή αλλαγή. Τι ουσιαστικά κάνετε; Γιατί το να φτιάξει κάποιος έναν χώρο για την ιατρική κάνναβη έχει μια ολόκληρη διαδικασία. Δηλαδή, για να μας καταλάβουν εδώ οι άνθρωποι, στήνει ουσιαστικά ένα φρούριο, ώστε να είναι μέσα και η μονάδα επεξεργασίας και να μην μπορεί κανένας να μπει μέσα, γιατί ξέρετε τι θα μπορούσε να γίνει και πόσο επικίνδυνο θα ήταν. Χτίζεται, δηλαδή, τρία μέτρα φρούριο, με κάμερες, συνδεδεμένες με την Αστυνομία και όλα αυτά. Εσείς σήμερα λέτε ότι αυτό θα μπορεί να χτίζεται μέσα στον κάμπο της Λάρισας, της Ημαθίας, παντού. Αυτό μόνο φωτογραφία μπορεί να είναι για κάποιον. Εσείς, κύριε Υπουργέ, θα το κάνατε σ' αυτό που λέγατε, θα στήσετε δηλαδή μέσα στον κάμπο της Λάρισας φρούρια; Μιλάμε για φρούρια. Γιατί δεν αλλάζετε όλους αυτούς τους όρους; Δεν ήρθε, όμως, ο Υπουργός Αγροτικής Ανάπτυξης. Ακούσατε χθες τις εκφράσεις του πρώην, του δικού σας, Υπουργού Αγροτικής Ανάπτυξης, πώς αντιμετώπισε αυτήν την τροπολογία, όταν την άκουσε. Άρα, εδώ σήμερα πρέπει να μας εξηγήσετε. Κάνετε μια φωτογραφική διάταξη για κάποιον ο οποίος θα πάει να στήσει μέσα; Θα βγάλετε δηλαδή τα ροδάκινα που λέγατε, κύριε Δημητριάδη, για να φτιάξετε φρούρια μέσα στους κάμπους;
Όχι, εσείς το λέγατε.
Στη Λάρισα δεν έχει ροδάκινα.
Στη Λάρισα όχι, στην Ημαθία όμως; Άρα, εδώ υπάρχει ένα θέμα. Σας είπα ότι δεν το φέρατε και νωρίτερα, για να φωνάξουμε τον κ. Καρανίκα, ο οποίος είναι υπεύθυνος για την κάνναβη γενικώς - υπεύθυνος, θεωρώ, θα είναι σε όλα τα επίπεδα - για να μας πει τι ακριβώς επενδύσεις έχουν γίνει μέχρι σήμερα. Γιατί, εάν δεν έχουν γίνει επενδύσεις, σημαίνει ότι είναι ένα ακόμη δώρο σε κάποιον επιχειρηματία. Κύριε Υπουργέ, κυρίες και κύριοι συνάδελφοι, εμείς δεν θα ψηφίσουμε, δεν θα υποστηρίξουμε το νομοσχέδιο, όπως σας είπα. Όμως, καλούμε και εσάς και την Αντιπολίτευση να μην στηρίξετε αυτό το νομοσχέδιο, γιατί είναι ένα νομοσχέδιο που δεν θα βοηθήσει την πραγματική οικονομία και η μόνη προοδευτική λύση είναι το πρόγραμμα «ΕΛΛΑΔΑ» και το Κίνημα Αλλαγής. Σας ευχαριστώ πολύ.
Προχωρούμε με τον ειδικό αγορητή από τη Χρυσή Αυγή, τον κ. Ηλία Παναγιώταρο.
Ευχαριστώ, κύριε Πρόεδρε. Συζητούμε ένα νομοσχέδιο με ιδιαίτερα βαρύγδουπο τεχνικό τίτλο: «Εταιρικοί μετασχηματισμοί και εναρμόνιση του νομοθετικού πλαισίου με τις διατάξεις της Οδηγίας 2014/55/ΕΕ του Ευρωπαϊκού Κοινοβουλίου και του Συμβουλίου της 16ης Απριλίου 2014 για την έκδοση ηλεκτρονικών τιμολογίων στο πλαίσιο δημοσίων συμβάσεων και λοιπές διατάξεις». Ένα νομοσχέδιο που έχει ως στόχο τη βελτίωση, όπως λέτε και επιχειρηματολογείτε, και την περαιτέρω ανάπτυξη του επιχειρείν στην πατρίδα μας. Βέβαια, το γεγονός ότι πρόκειται περί ευρωπαϊκής νόρμας, τουλάχιστον κατά το ήμισυ, ακυρώνει το όποιο δήθεν ενδιαφέρον σας για τα επιχειρηματικά δρώμενα της πατρίδος μας και την όποια βελτίωσή τους και δεύτερον, καταδεικνύει την υποκρισία των επιχειρημάτων σας, σχετικά με αυτό το νομοσχέδιο. Σχολιάζουμε ότι εάν δεν υπήρχε η υποχρεωτικότητα αυτής της οδηγίας, ούτε καν θα το είχατε φέρει προς συζήτηση, προς ψήφιση, προς διαβούλευση, προς επιχειρηματολόγηση. Ας δεχθούμε, όμως, ότι το εν λόγω νομοσχέδιο κινείται προς τη σωστή κατεύθυνση, όπως λέτε εσείς. Αλήθεια, πιστεύει κάποιος από εσάς, πιστεύει κάποιος από τους άμεσα ή έμμεσα εμπλεκόμενους φορείς παραγωγικούς - εντός ή εκτός εισαγωγικών - της χώρας μας ότι έχει την παραμικρή σημασία το εν λόγω νομοσχέδιο, όταν υπάρχει ο ΦΠΑ που είναι στο 24%, περίπου το 1/4 της οποιασδήποτε συναλλαγής, όταν οι ασφαλιστικές εισφορές φθάνουν έως το 26% και αυτό στις περιπτώσεις που οι εταιρείες έχουν κέρδος; Μα, αυτό είναι το ζητούμενο, οι εταιρείες να έχουν κέρδος. Πιστεύει κανείς ότι έχει την παραμικρή σημασία το εν λόγω νομοσχέδιο, όταν υπάρχει η προκαταβολή φόρου στο 100% για τον επόμενο χρόνο, όταν υπάρχει μια φορολογία εισοδήματος στην κυριολεξία στον Θεό, όταν η γραφειοκρατία στην πατρίδα μας είναι ο νούμερο ένα ανασταλτικός παράγοντας για οποιονδήποτε θέλει να κάνει το οτιδήποτε εντός της ελληνικής επικράτειας; Και όποιος δεν ξέρει και έρχεται, συνήθως φεύγει και φεύγει νύχτα. Πιστεύει κανείς ότι έχει την παραμικρή σημασία το εν λόγω νομοσχέδιο, όταν η ίδια η Ευρωπαϊκή Ένωση που μας επιβάλει διάφορες νόρμες, που μας επέβαλε μέσω της τρόικας και των εγχώριων υπαλλήλων της τα διάφορα μνημόνια, έχει μια εχθρικότατη στάση απέναντι στους μικρομεσαίους επιχειρηματίες, βιοτέχνες, αγρότες, σε ολόκληρη την Ευρώπη, προς όφελος πολυεθνικών και συμφερόντων άλλων χωρών; Πιστεύει κανείς ότι έχει την παραμικρή σημασία το εν λόγω νομοσχέδιο, όταν στην πατρίδα μας δεν υπάρχει ίχνος προστατευτισμού των ελληνικών προϊόντων και των Ελλήνων εργαζομένων; Και επειδή μιλάτε και λέτε πολλά σχόλια για ανάπτυξη στην πατρίδα μας, για το ότι βγήκαμε από τα μνημόνια και επιτέλους μπορούμε να πετάξουμε μπροστά, να ξεχυθούμε, ας δούμε τα προχθεσινά στοιχεία που βγήκαν, γιατί κάθε μέρα βγαίνουν οικονομικά στοιχεία, που δείχνουν την τραγικότητα της κατάστασης. Το 64% των Ελλήνων πολιτών με δυσκολία τα βγάζει πέρα. Το 85% αδυνατεί να αποταμιεύσει. Η ανεργία, παρά τα χαλκευμένα στοιχεία, όπως έχουμε εξηγήσει πολλάκις εντός και εκτός αυτής της Αιθούσης, αυξάνεται και ήταν συν 2% τον προηγούμενο μήνα. Όσοι βρίσκουν δουλειά είναι σε εκ περιτροπής εργασίας, τετράωρα, κάποιες ημέρες την εβδομάδα. Εάν δεν αλλάξουν πρωτίστως τα ανωτέρω, κάτι το οποίο σας λένε όλοι οι επιφανείς οικονομολόγοι, όλοι όσοι εμπλέκονται ή θέλουν να σας προτείνουν το πώς θα μπορέσει να βγει αυτή η χώρα από το τέλμα, φως δεν πρόκειται να δείτε και όλο το νομοσχέδιο δεν θα έχει και δεν πρόκειται να έχει απολύτως καμία σημασία. Οι διάφορες εταιρείες, που υποτίθεται ότι ωφελούνται από το εν λόγω νομοσχέδιο, όπως προσπαθείτε να μας πείσετε, αναλόγως των δυνατοτήτων τους, του μεγέθους και του είδους τους, είτε αλλάζουν φορολογική έδρα και το βλέπουμε συνεχώς, είτε μετακομίζουν, εάν είναι μικρομεσαίες επιχειρήσεις, σε όμορες χώρες, όπου το ασφαλιστικό, το φορολογικό και το γραφειοκρατικό περιβάλλον είναι πολύ καλύτερα, είτε κλείνουν. Δεν υπάρχει άλλη λύση. Μόλις χθες έκλεισε άλλη μία εταιρεία ελληνική που ασχολείται με τον χώρο της ένδυσης, η «RAXEVSKY» και έμειναν εκατό εργαζόμενοι στον δρόμο και το γνωστό τροπάριο των εταιρειών που κλείνουν δεν έχει τελειωμό. Να μην μιλήσουμε, φυσικά, για όλους αυτούς οι οποίοι θα έπρεπε να είναι η κινητήριος δύναμη της ανάπτυξης της οικονομίας της πατρίδος μας, τους νέους, αυτά τα μορφωμένα μυαλά, οι οποίοι έχουν φύγει εξ ολοκλήρου στο εξωτερικό. Έβλεπα την απάντηση του κ. Ξάνθου σε μια επίκαιρη ερώτηση και έλεγε για τους γιατρούς: «Ξέρετε, έχουμε και ένα πρόβλημα, γιατί έχουν φύγει όλοι στο εξωτερικό και δεν έχουμε να στελεχώσουμε». Ε, βέβαια, πώς θα μπορέσουν να στελεχώσουν τα νοσοκομεία με αυτά που τους δίνετε και με αυτά που τους φορολογείτε; Τώρα, αν θέλετε ανάπτυξη τύπου Κοσκωτά, που ήταν ο πρώτος διδάξας που αγόρασε μια τράπεζα και πλήρωσε αργότερα με τα λεφτά της τράπεζας, κάτι το οποίο κάνετε πλέον κατά κόρον, δεν θεωρούμε ότι είναι ανάπτυξη. Όπως, επίσης, σε μια ελεύθερη οικονομία χρειάζεται και η χρηματοδότηση είτε οργανωμένα από το κράτος προς συγκεκριμένους φορείς, προκειμένου να υπάρξει ανάπτυξη είτε από το τραπεζικό σύστημα, εάν και εφόσον είναι υγιές. Αλλά πώς μπορεί να είναι υγιές ένα τραπεζικό σύστημα και για ποια ανάπτυξη να μας ομιλείτε και για ποια ηλεκτρονικά τιμολόγια και άλλα φληναφήματα μας λέτε, όταν οι μόνοι που παίρνουν δάνεια είναι τα χρεοκοπημένα πολιτικά κόμματα, κυρίως του ΠΑΣΟΚ και της Νέας Δημοκρατίας, που τα δύο μαζί χρωστάνε γύρω στα 450 εκατομμύρια ευρώ, όταν δίνονται θαλασσοδάνεια σε πολιτικά στελέχη, τα οποία δεν αποπληρώνουν καθόλου ή όταν τα αποπληρώνουν, τα αποπληρώνουν με τον ορισμό του ευνοϊκότατου όρου, με όρους που θα ήθελε ο απλός Έλληνας πολίτης να αποπληρώνει με πολύ μεγάλη ευχαρίστηση τα όποια δάνεια και υποχρεώσεις έχει απέναντι προς τράπεζες ή άλλου, χωρίς να έχει κάποιο πρόβλημα. Αυτά, όμως, ισχύουν μόνο για τους πολιτικούς που έχουν πάρει τα super θαλασσοδάνεια. Μόνο ότι έχει να κάνει με τον τουρισμό και τη ναυτιλία στην πατρίδα μας πηγαίνει καλά. Ο μεν τουρισμός πηγαίνει από μόνος του στον αυτόματο πιλότο. Ας μην καυχιέται η κ. Κουντουρά, που χρωστάει πάνω από 1 εκατομμύριο ευρώ σε δάνεια, ότι έχει βάλει το χέρι της για αυτό. Αν ρωτήσετε τους επιχειρηματίες που εμπλέκονται στον τουρισμό, δεν είναι ότι βάζουν λεφτά στην τσέπη, πλην ελαχίστων περιπτώσεων - όσοι έχουνε μεγάλες εταιρείες με έδρα στο εξωτερικό, ναι, δεν πληρώνουν φορολογίες ή πληρώνουν μικρές φορολογίες και έχουν κέρδη - , απλά λόγω του τζίρου, μπορούν και ζουν σε σχέση με άλλους οι οποίοι δεν έχουν. Η δε ναυτιλία δεν έχει να κάνει σε τίποτα με το ελληνικό δημόσιο. Είναι δύο τομείς στους οποίους, όπως σας είπαμε, ευτυχώς το ελληνικό δημόσιο δεν εμπλέκεται. Το εν λόγω νομοσχέδιο δεν αποτελεί κίνητρο για την καλώς νοούμενη επιχειρηματικότητα. Σας το εξηγήσαμε, θα σας το εξηγούμε συνεχώς και θα το δείτε και στην πράξη. Θα είστε βέβαια, στην Αντιπολίτευση, αλλά αυτό δεν έχει καμμία σημασία, γιατί και αυτοί που θα έρθουν τις ίδιες γνώσεις έχουν επάνω στο επιχειρείν. Και μέσα σε όλα αυτά, σε αυτό το τεχνικό επιχειρηματικό νομοσχέδιο, μας κοτσάρετε και μια τροπολογία που έχει να κάνει με την κάνναβη. Εδώ έχουμε να κάνουμε διάφορα σχόλια. Κατ' αρχάς, δεν γίνεστε διόλου πιστευτοί ως προς το αθώο του ενδιαφέροντός σας, το ενδιαφέρον που δείχνει ο ΣΥΡΙΖΑ, για την ιατρική βιομηχανική εκμετάλλευση της κάνναβης. Το φέρνετε από εδώ, το φέρνετε από εκεί, προκειμένου να καταλήξετε στο διαχρονικό πρόγραμμά σας για την πλήρη απελευθέρωση του μπάφου και τη μαστουροποίηση της ελληνικής κοινωνίας. Είναι στόχος σας να κάνετε το όνειρο του κάθε Καρανίκα πραγματικότητα. Και επειδή η ελληνική κοινωνία είναι κάπως μυστήρια, το φέρνετε δια της μεθόδου της σαλαμοποιήσεως. Να μην ξεχάσουμε και τον πρώην Πρωθυπουργό Γεώργιο Jeffrey Παπανδρέου, ο οποίος έλεγε να φυτεύουμε και γλαστράκια στις βεράντες μας, ώστε ανά πάσα ώρα και στιγμή να μπορούμε να μαστουρώνουμε ελεύθερα. Βέβαια, υπάρχει και μια άλλη οπτική γωνία που μπορούμε να δούμε για την εν λόγω τροπολογία, που έχει να κάνει με τον επαναπροσδιορισμό περιοχών στις οποίες επιτρέπεται η καλλιέργεια και επεξεργασία των ποικιλιών κάνναβης, του είδους Cannabis Sativa L, περιεκτικότητας σε τετραϋδροκανναβινόλη (THC) άνω του 0,2%. Έχει να κάνει πλέον και με την μπίζνα, κάτι που μπορεί να μην το είχαν σκεφτεί κάποιοι στην αρχή, αλλά το σκέφτηκαν αργότερα. Καταθέτουμε για τα Πρακτικά τις μπίζνες με τις «φούντες» που κάνει η αδερφή του κ. Καρανίκα, η οποία Ξανθούλα Καρανίκα - τυχαίο; - , δεν το γνωρίζουν πολλοί, εργάζεται για την Golden Greece Holdings, η οποία έτοιμη από καιρό, αφού είχε μάλλον πληροφορίες εκ των έσω, εκμεταλλεύτηκε τις πρόσφατες διατάξεις του σχετικού νομοσχεδίου για τη φαρμακευτική κάνναβη. Ήταν απολύτως προετοιμασμένοι, ήξεραν τα πάντα από πριν και έχουν αρχίσει και κάνουν καλές δουλειές. Καταθέτω για τα Πρακτικά κι άλλο ένα δημοσίευμα με στοιχεία. Ας μας διαψεύσει ο κύριος Υπουργός ή οποιοσδήποτε άλλος. [[Στο σημείο αυτό ο Βουλευτής κ. Ηλίας Παναγιώταρος καταθέτει για τα Πρακτικά τα προαναφερθέντα δημοσιεύματα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Να επανέλθουμε τώρα στο τεχνικό αυτό νομοσχέδιο, που έχει να κάνει με την ανάπτυξη του επιχειρείν. Πολλοί κατηγορούν τη Χρυσή Αυγή ότι δεν έχει θέσεις, δεν έχει απόψεις, δεν έχει πρόγραμμα. Τους προκαλούμε, γιατί και σήμερα το πρωί σε μια ραδιοφωνική εκπομπή με πολύ μεγάλη ακροαματικότητα, ακούστηκαν κάποια επιχειρήματα του στυλ ότι είναι λάθος που δεν προσκαλούνται τα στελέχη της Χρυσής Αυγής στο ραδιόφωνο ή στην τηλεόραση για να εξευτελιστούν με τις θέσεις και τις απόψεις τους. Τους προκαλούμε όπου και όποτε θέλουν να μας καλέσουν για οποιοδήποτε ζήτημα και να συζητήσουμε με όλους αυτούς τους ινστρούχτορες που εκπροσωπούν άλλα κόμματα, τα οποία εδώ και σαράντα χρόνια έχουν καταστρέψει την πατρίδα μας και τώρα καλούνται ξανά ως αυτόκλητοι σωτήρες να μας σώσουν, να μας πουν πώς γίνεται η τρίτη πολιτική δύναμη, που είναι η Χρυσή Αυγή, χωρίς κρατική χρηματοδότηση, χωρίς να έχει δανειστεί ούτε ευρώ, χωρίς χρωστάει σε κανέναν, να παραμείνει τρίτη πολιτική δύναμη. Και αφού μπορούμε και έχουμε καλά τα του οίκου μας, πιστεύετε ότι δεν θα μπορέσουμε να έχουμε καλά και τα της πατρίδας μας, σε σχέση με αυτούς, που χρωστάνε και σε κομματικό επίπεδο άνω των 200 εκατομμυρίων ευρώ ο καθένας, αλλά και εκατοντάδες χιλιάδες εκατομμύρια ευρώ μεμονωμένα Βουλευτές και στελέχη της Αξιωματικής Αντιπολίτευσης ή άλλων κομμάτων, που ευαγγελίζονται να γίνουν κυβέρνηση και να μας ξανασώσουν; Έχουμε προτάσεις. Ανά πάσα ώρα και στιγμή εδώ είμαστε να σας τις πούμε και να μας βάλετε στον τοίχο. Επίσης, επειδή έρχονται και αυτοδιοικητικές εκλογές και πολύς λόγος γίνεται και ακούμε από την απελθούσα Περιφερειάρχη κ. Δούρου πόσα καλά έκανε σε όλους τους τομείς, εκτός από την υπευθυνότητα της στο Μάτι, στη Μάνδρα και αλλού, να καυχιέται και να μας λέει ότι δεν είναι fake news η αρωγή της Περιφέρειας Αττικής υπό τη σκέπη της προς την επιχειρηματικότητα. Ακούμε συνεχώς τεράστια ποσά που μοιράζουν σε φόρα, σε προγράμματα, αλλά τίποτα απολύτως, στην ουσία, στην πραγματική οικονομία. Δεν έχει ωφεληθεί ο μικρομεσαίος επιχειρηματίας, ο βιοτέχνης, ο αγρότης της Περιφέρειας Αττικής κάτι από την Περιφέρεια Αττικής. Μοιράζονται τεράστια ποσά τα οποία επί της ουσίας πετιούνται σε ένα βαρέλι δίχως πάτο. Η αυτοδιοικητική έκφραση της Χρυσής Αυγής για την Περιφέρεια Αττικής, της οποίας έχω την τιμή να ηγούμαι και να κατεβαίνω και υποψήφιος περιφερειάρχης, έχει ένα πρόγραμμα πολύ συγκεκριμένο και σας καλούμε, «φίλους και εχθρούς» σε οποιοδήποτε διαξιφισμό, σχετικά με τις προτάσεις και τις θέσεις μας και όχι σε φωνασκίες τύπου «δεν ομιλούμε με νάζι», «δεν ομιλούμε με τον ένα», «δεν ομιλούμε με τον άλλο». Αυτά σας τα επιστρέφουμε και σας τα επιστρέφει και ο ελληνικός λαός. Κλείνοντας, θα θέλαμε να σας πούμε και για το εν λόγω θέμα και για όλα ότι και στην κεντρική πολιτική σκηνή και στην αυτοδιοίκηση εμείς θα δώσουμε τον καλύτερό μας εαυτό. Θα δώσουμε την επιχειρηματική εμπειρία που έχουμε πολλοί εξ ημών στην πραγματική αγορά και όχι σε φληναφήματα. Γιατί, κύριοι της Κυβέρνησης, δεν έχει σημασία μόνον τι λέει κάποιος και τι υπόσχεται κάποιος. Σημασία έχει και ποιος το λέει. Και επειδή εσείς δεν έχετε κολλήσει ούτε ένα ένσημο στο ΤΕΒΕ, στην πραγματική αγορά, δεν έχει απολύτως καμμία σημασία τι λέτε. Καταψηφίσουμε το εν λόγω νομοσχέδιο, καταψηφίσουμε την τροπολογία. Ευχαριστώ πάρα πολύ.
Προχωράμε με τον ειδικό αγορητή από το Κομμουνιστικό Κόμμα Ελλάδας τον κ. Αθανάσιο Βαρδαλή. Ορίστε, κύριε Βαρδαλή, έχετε τον λόγο.
Ευχαριστώ, κύριε Πρόεδρε. Με το νομοσχέδιο που σήμερα συζητάμε υλοποιείται μια ακόμη δέσμευση προς την τρόικα που αφορά τους εταιρικούς μετασχηματισμούς. Μιλάμε για ένα ζήτημα καίριας σημασίας για το κεφάλαιο, τη βελτίωση της ανταγωνιστικότητάς του και την αύξηση της κερδοφορίας του. Γιατί είναι σημαντικό ζήτημα για τους επιχειρηματικούς ομίλους; Διότι ανάμεσα στα άλλα διαρθρωτικά προβλήματα, που αντιμετωπίζει η ελληνική καπιταλιστική οικονομία είναι και αυτό των πολύ μικρών επιχειρήσεων σε σχέση με άλλες χώρες της Ευρωπαϊκής Ένωσης, πράγμα που τις δυσκολεύει στον ανταγωνισμό που όλο και οξύνεται τα τελευταία χρόνια. Και τι έρχεται να λύσει το νομοσχέδιο για τις μεταμορφώσεις των επιχειρήσεων και μάλιστα πώς το κάνει αυτό; Κατ' αρχάς, θέλει να συμβάλλει ακόμη περισσότερο στο να υπάρξει μεγαλύτερη ευελιξία, ώστε να μπορούν ευκολότερα οι επιχειρήσεις να συγχωνεύονται, να αλλάζουν μορφή, να αποσπώνται κλάδοι όλων των μορφών των εταιρειών, με σκοπό να προχωρήσει απρόσκοπτα η συγκέντρωση και η συγκεντροποίηση του κεφαλαίου, να μεγεθυνθούν οι επιχειρήσεις, για να μπορούν να σταθούν σε αυτό το ανταγωνιστικό περιβάλλον σε Ευρωπαϊκή Ένωση, αλλά και παγκόσμια. Και αυτό το πρόβλημα έρχεται να λύσει η σημερινή Κυβέρνηση με αυτό το νομοσχέδιο. Φθάνει από μόνο του αυτό το μέτρο για να ξεπεραστούν τα προβλήματα των επιχειρήσεων με τον ανταγωνισμό που αντιμετωπίζουν, για να αυξηθεί η κερδοφορία τους; Όχι, βέβαια. Άλλωστε, η προώθηση των μετασχηματισμών δεν είναι ένα ξεκομμένο μέτρο, αλλά εντάσσεται σε μια γενικότερη προσπάθεια αναμόρφωσης όλου του εμπορικού δικαίου. Να θυμίσω ότι στο πρόσφατο παρελθόν η Κυβέρνηση εκσυγχρόνισε τους νόμους για τις ανώνυμες εταιρείες, τις εταιρείες περιορισμένης ευθύνης, απλοποίησε τις διαδικασίες ίδρυσης και επανίδρυσης των εταιρειών, πήρε μέτρα για τη μείωση του κόστους λειτουργίας τους, τη γραφειοκρατία και άλλα σε αυτή την κατεύθυνση, όπως μία σειρά μέτρα για τη βελτίωση του επενδυτικού κλίματος. Τι να πρωτοθυμηθεί κανείς σε αυτή την κατεύθυνση; Την αλλαγή, για παράδειγμα, του αναπτυξιακού νόμου; Τον νέο νόμο για τις στρατηγικές επενδύσεις που έχουν έτοιμο στα συρτάρια τους; Το Κτηματολόγιο, τους δασικούς χάρτες, τη χάραξη αιγιαλού, τη μεταφορά επιχειρήσεων από άτυπες συγκεντρώσεις σε οργανωμένες υποδομές και βέβαια μια σειρά - κυρίως αυτό - χρηματοδοτικά εργαλεία που βοηθούν τις επενδύσεις και την προσέλκυση κεφαλαίων; Θυμηθείτε το ΕΣΠΑ, το Πακέτο Γιούνκερ, την αναπτυξιακή τράπεζα και τα λοιπά. Αν και όλα αυτά που έκανε η Κυβέρνηση για λογαριασμό του κεφαλαίου δεν ήταν λίγα, δεν πρόκειται να σταματήσει εδώ. Θα ακολουθήσουν και ανάλογες νομοθετικές πρωτοβουλίες για το ΓΕΜΗ, τα επιμελητήρια και πάει λέγοντας. Όλα αυτά τα μέτρα και πολλά άλλα εκφράζουν ακριβώς τις απαιτήσεις του κεφαλαίου. Υπηρετούν τον στόχο της καπιταλιστικής ανάκαμψης, πάνω στον οποίο εργάζεται και η σημερινή Κυβέρνηση, νομοθετώντας μέτρα που θα δώσουν ώθηση στην ανταγωνιστικότητα και την κερδοφορία των επιχειρηματικών ομίλων. Άρα, κατά τη γνώμη μας, τίποτα δεν γίνεται τυχαία. Υλοποιείται μια πολιτική που είναι συνεκτική και έχει ξεκάθαρο στόχο, ακριβώς αυτόν, την αύξηση της κερδοφορίας των επιχειρηματικών ομίλων. Για αυτό δουλεύει και η σημερινή Κυβέρνηση. Όμως, αν υποθέσουμε ότι όλα αυτά τα θεσμικά εργαλεία θα λειτουργήσουν με τον πιο άψογο τρόπο, φτάνουν να προχωρήσουν απρόσκοπτα οι συγχωνεύσεις και η μεγέθυνση των επιχειρήσεων; Κατά τη γνώμη μας, όχι. Πρώτον, για το άμεσο μέλλον υπάρχουν μια σειρά προαποφασισμένα μέτρα στη μεταμνημονιακή περίοδο, αναδιαρθρώσεις που πρέπει να υλοποιηθούν και θα υλοποιηθούν, ανεξάρτητα από το ποιος θα είναι στην κυβέρνηση τα επόμενα χρόνια. Και δεύτερον, χρειάζονται και φορολογικά κίνητρα για να διευκολυνθούν οι συγχωνεύσεις και οι συνεργασίες των επιχειρήσεων. Και η Κυβέρνηση εδώ είναι σε ετοιμότητα. Στην ακρόαση φορέων, για παράδειγμα, οι εκπρόσωποι των βιομηχάνων, του Χρηματιστηρίου, του ΣΕΤΕ και άλλων ζήτησαν να υπάρξουν νέα φορολογικά κίνητρα και μάλιστα να αναβληθεί για ένα μικρό χρονικό διάστημα η εφαρμογή του νομοσχεδίου, μέχρι να γίνει η εναρμόνιση και του φορολογικού δικαίου στις ανάγκες των επιχειρήσεων. Και η Κυβέρνηση δεν έχασε χρόνο. Στην κατ' άρθρο συζήτηση στην επιτροπή, δηλαδή στην αμέσως επόμενη συνεδρίαση της επιτροπής, δήλωσε πανέτοιμη, ότι μέσα σε δυο μήνες θα φέρει νέο φορολογικό νομοσχέδιο με κίνητρα που θα διευκολύνουν τις συγχωνεύσεις. Δηλαδή και άλλο τζάμπα χρήμα, προφανώς για να καταπολεμηθεί η κρατικοδίαιτη επιχειρηματικότητα, όπως μας ανέφερε ο εισηγητής του ΣΥΡΙΖΑ ότι αποτελεί το πρόβλημα στην ανάπτυξη της οικονομίας. Με λίγα λόγια, να, αυτό είναι το νέο μοντέλο ανάπτυξης του ΣΥΡΙΖΑ! Τέτοιου είδους μέτρα, τέτοιες αναδιαρθρώσεις μάς λέτε ότι βελτιώνουν την αξιοπιστία της χώρας. Την αξιοπιστία της χώρας απέναντι σε ποιους; Μα, απέναντι στις αγορές, απέναντι στο Διεθνές Νομισματικό Ταμείο, το ΝΑΤΟ, την Ευρωπαϊκή Ένωση, τους δανειστές. Όλα αυτά, όμως, δεν έχουν καμμία σχέση με τα συμφέροντα των εργαζομένων και του λαού, καμμία απολύτως! Άλλωστε, την αξιοπιστία απέναντι στον λαό την έχετε χάσει από την πρώτη μέρα που βγήκατε στην Κυβέρνηση. Αυτό, όμως, το γεγονός δεν σας εμποδίζει να δίνετε κούφιες υποσχέσεις για αποκατάσταση των αδικιών, δίκαιη ανάπτυξη και άλλα τέτοια χαρούμενα. Αυτά τα μέτρα που τώρα νομοθετείτε δεν είναι τίποτα άλλο από μέτρα που έχουν ξεμείνει από τα μνημόνια, δεν προλάβατε να τα πάρετε δηλαδή για λογαριασμό του κεφαλαίου. Για όλα αυτά τα ζητήματα αυτής της συνεκτικής πολιτικής που ακολουθεί και υλοποιεί η Κυβέρνηση ΣΥΡΙΖΑ τι λένε τα άλλα κόμματα της Αντιπολίτευσης;
Κύριε Βαρδαλή, σας διακόπτω για ένα λεπτό. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα οχτώ μαθήτριες και μαθητές και τρεις συνοδοί εκπαιδευτικοί από το 3ο Γυμνάσιο Ζωγράφου. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Ορίστε, κύριε Βαρδαλή, συνεχίστε.
Για όλα αυτά, λοιπόν, τα μέτρα τι λένε τα άλλα κόμματα της Αντιπολίτευσης; Ακούστε ορισμένες προτάσεις: Μείωση της φορολογικής επιβάρυνσης των επιχειρήσεων, βελτίωση επιχειρηματικού περιβάλλοντος, απλοποίηση αδειοδοτήσεων, σύγχρονο χωροταξικό πολεοδομικό πλαίσιο, προσιτό ενεργειακό κόστος για τις επιχειρήσεις, περιορισμός του μεριδίου στην αγορά της ΔΕΗ, ειδικά φορολογικά κίνητρα που θα κινητοποιήσουν ιδιωτικά κεφάλαια για τη χρηματοδότηση - υποστήριξη των νεοφυών επιχειρήσεων, να προχωρήσουν άμεσα οι συγχωνεύσεις, οι εξαγορές, οι συνεργασίες. Απέναντι σε αυτές τις προτάσεις, αν κάποιος έκλεινε τα μάτια και τις άκουγε, θα μπορούσε άραγε να διακρίνει σε ποιου κόμματος το πρόγραμμα υπάρχουν; Η απάντηση είναι πως όχι. Γιατί; Μα, γιατί όλα τα παραπάνω υπάρχουν σε όλα τα προγράμματα όλων των κομμάτων και της Κυβέρνησης και της Αντιπολίτευσης. Και όχι μόνο συμφωνείτε με αυτά, αλλά ζητάτε από την Κυβέρνηση να πάρει και άλλα σε αυτή την κατεύθυνση. Για παράδειγμα, ζητάτε να μειωθεί και άλλο η φορολογία του κεφαλαίου. Άλλωστε, όλα τα σχετικά νομοσχέδια, που προανέφερα και αφορούν τους επιχειρηματικούς ομίλους, τις εταιρείες κάθε μορφής τα έχετε ψηφίσει όλοι. Επομένως, το ιδεολόγημα που πλασάρεται τόσο από τον ΣΥΡΙΖΑ όσο και από τη Νέα Δημοκρατία, ότι υπάρχουν δύο κόσμοι που συγκρούονται, στην περίπτωση αυτή αποδεικνύεται πόσο κάλπικο είναι. «Πρόοδος» - σε εισαγωγικά - και «συντήρηση», αλλά όταν πρόκειται για τα συμφέροντα του κεφαλαίου, για το τι πρέπει να γίνει για να είναι ανταγωνιστικό, να αυγατίζει τα κέρδη του, τότε πάτε όλοι μαζί χέρι χέρι, τα βρίσκετε μια χαρά. Βεβαίως, έχετε και διαφορές, αλλά αυτές αφορούν το πώς αυτός ο στόχος θα υλοποιηθεί, με ποια μέτρα, ποιος είναι πιο ικανός να τα υλοποιήσει. Άρα, έχετε διαφορές σε δευτερεύοντα ζητήματα που μπορεί να έχουν και αυτά τη σημασία τους, αλλά δεν αλλάζουν την κατεύθυνση, τον στόχο δηλαδή. Υποστηρίζετε ότι μέσα από αυτή την καπιταλιστική ανάπτυξη θα κερδίσουν και οι εργαζόμενοι. Όμως, αυτή η διαδικασία συγκέντρωσης και συγκεντροποίησης του κεφαλαίου θα έχει τεράστιες κοινωνικές επιπτώσεις. Από τη μια, θα συγκεντρώνεται όλο και περισσότερος πλούτος σε λιγότερα χέρια και από την άλλη, θα αυξάνεται η σχετική και απόλυτη εξαθλίωση της εργατικής τάξης και των λαϊκών στρωμάτων. Από αυτήν την άποψη, έχει ενδιαφέρον να δούμε κατά πόσο επηρεάζεται η θέση των εργαζομένων των μετασχηματιζόμενων εταιρειών με αυτό το νομοσχέδιο. Στα άρθρα 12 και 64, για παράδειγμα, του νομοσχεδίου, που ορίζουν ότι - διαβάζω, βάζω εισαγωγικά - «σε κάθε περίπτωση μετασχηματισμού που διέπεται από τον παρόντα οι εργαζόμενοι προστατεύονται, σύμφωνα με τις κείμενες διατάξεις και τη μεταβολή στο πρόσωπο του εργοδότη». Ποια ήταν η προστασία μέχρι τώρα από τις κείμενες διατάξεις που επικαλείται το νομοσχέδιο; Τι λέει η μέχρι τώρα εμπειρία; Αυτή η διαδικασία των συγχωνεύσεων συνοδεύτηκε πάντα και συνοδεύεται με τη μείωση του συνολικού αριθμού των εργαζόμενων στις επιχειρήσεις που συγχωνεύονται και παράλληλα, συνολικά στην οικονομία, υπάρχει ξεκλήρισμα των αγροτών και ραγδαία μείωση των επαγγελματοβιοτεχνών. Με το άρθρο 57 του νομοσχεδίου που συζητάμε δίνεται η δυνατότητα απόσπασης κλάδου. Αυτές τις μέρες γίνεται συζήτηση - άλλωστε σήμερα - αύριο περιμένουμε να κατατεθεί από την Κυβέρνηση - μεταξύ της Κυβέρνησης, των τραπεζιτών και των «θεσμών» δήθεν για το πώς θα σώσουν την πρώτη κατοικία, αλλά στην ουσία για το πώς θα απαλλαγούν οι τράπεζες από τα κόκκινα δάνεια. Για να γίνει αυτό, μεταξύ άλλων προωθείται και η απόσχιση του κλάδου ή σταδιακά τμημάτων του κλάδου των κόκκινων δανείων από τις τράπεζες και η μεταβίβασή τους σε διάφορα funds. Τα πακέτα των κόκκινων δανείων που θα μεταβιβαστούν θα ακολουθούνται και από το αντίστοιχο προσωπικό που θα μεταβιβάζεται σ' αυτά. Άλλωστε αυτό έχει ανακοινωθεί από τους γενικούς διευθυντές της Τράπεζας Πειραιώς στους εργαζόμενους και θα ακολουθήσουν προφανώς και οι άλλες τράπεζες. Τα όσα λέγονται ότι δεν μπορούν να γίνουν μαζικές απολύσεις νομικά, κατά τη γνώμη μας είναι ανοησίες. Η Κυβέρνηση ΣΥΡΙΖΑ ήδη έχει νομιμοποιήσει τις μαζικές απολύσεις, καταργώντας την έγκριση που απαιτούνταν για μαζικές απολύσεις από το Υπουργείο Εργασίας, ενώ προ διετίας απόφαση του Ευρωπαϊκού Δικαστηρίου τις νομιμοποιεί, βλέπε την υπόθεση με τα «ΤΣΙΜΕΝΤΑ ΧΑΛΚΙΔΑΣ». Μετά την πώληση των κόκκινων δανείων και τη σμίκρυνση των συστημικών τραπεζών ανοίγει και ο δρόμος για τη συγχώνευση ακόμη παραπέρα των τραπεζών. Άλλωστε εδώ και αρκετά χρόνια ακούγεται η θεωρία των δυόμισι τραπεζών. Τώρα οι εργαζόμενοι στις τράπεζες έχουν και εμπειρία. Στον τραπεζικό κλάδο από την αρχή της καπιταλιστικής οικονομικής κρίσης έγιναν μια σειρά από συγχωνεύσεις και εξαγορές, με αποτέλεσμα να μείνουν οι τέσσερις συστημικές τράπεζες και οι εργαζόμενοι σ' αυτές να έχουν μειωθεί από εξήντα οκτώ χιλιάδες που ήταν πριν την καπιταλιστική οικονομική κρίση σε τριάντα οκτώ χιλιάδες. Η συμφωνημένη προοπτική είναι μέχρι το 2021 να φτάσουν τις είκοσι οκτώ χιλιάδες, δηλαδή να μειωθούν κατά άλλες δέκα χιλιάδες θέσεις, δηλαδή συνολικά στα τελευταία δέκα χρόνια να έχουν μειωθεί οι εργαζόμενοι κατά σαράντα χιλιάδες. Αυτή είναι η πραγματικότητα, αυτό μας λέει η εμπειρία μέχρι τώρα για τα περί προστασίας των εργαζόμενων, που κατά τη γνώμη μας αποτελούν μια μεγάλη κοροϊδία. Είναι, λοιπόν, αστείο να μιλάτε για εταιρικούς μετασχηματισμούς στους εργάτες, στους αγρότες, στους αυτοαπασχολούμενους, όταν στην πράξη αυτό που έχει αποδειχθεί είναι πως οι μόνοι κερδισμένοι από τη συγκέντρωση και τη συγκεντροποίηση είναι το κεφάλαιο. Μάλιστα, είναι αστείο να μιλάτε, όταν έχετε εξαντλήσει τον λαό με τη φορολογία και τα διάφορα χαράτσια και τα πανωτόκια, προκειμένου να βρεθούν λεφτά ώστε το κράτος να μπορεί να παρέχει στις επιχειρήσεις που μετασχηματίζονται διάφορα φορολογικά κίνητρα. Για ποια δήθεν δίκαιη ανάπτυξη κάνετε λόγο; Η βαρβαρότητα που βιώνουν τα εργατικά λαϊκά στρώματα δεν μπορεί να βρει διέξοδο στο σημερινό σύστημα της εκμετάλλευσης. Αυτό δεν μπορεί να γίνει σε καμμία περίπτωση φιλολαϊκό. Απέναντι σ' αυτήν την κατάσταση είναι ανάγκη οι εργαζόμενοι να οργανώσουν τον αγώνα τους ενάντια στις απολύσεις, να παλέψουν για σύμβαση με γνώμονα τα δικά τους συμφέροντα και όχι αυτά των εργοδοτών, να συντονίσουν τη δράση τους με το σύνολο των εργαζομένων και των φτωχών λαϊκών στρωμάτων, να βάλουν τέλος σ' αυτά τα αντιλαϊκά σχέδια των επιχειρηματικών ομίλων και των κυβερνήσεών τους. Όσο για το δεύτερο μέρος του νομοσχεδίου, το ψηφιακό θεματολόγιο για την Ευρωπαϊκή Ένωση αποτελεί έναν από τους επτά πυλώνες της στρατηγικής «Ευρώπη 2020», καθορίζει τους στόχους για την ανάπτυξη της Ευρωπαϊκής Ένωσης μέχρι το 2020 και αποτελεί κρίσιμο στοιχείο μιας σύγχρονης Ευρωπαϊκής Ένωσης και κυρίως για την ανταγωνιστικότητα της οικονομίας της. Το ηλεκτρονικό τιμολόγιο που συζητάμε στο δεύτερο μέρος του νομοσχεδίου, στο πλαίσιο των δημόσιων συμβάσεων, αποτελεί μέτρο που ευνοεί τους μεγάλους ομίλους μέσω της ενοποίησης της αγοράς της Ευρωπαϊκής Ένωσης, για να μπορούν ευκολότερα να κτυπάνε και να παίρνουν μεγάλα έργα σε όλη την Ευρωπαϊκή Ένωση οι μεγάλες επιχειρήσεις. Από την άλλη, θα αυξηθεί το κόστος για τους αυτοαπασχολούμενους και τις μικρές επιχειρήσεις που θα χρειαστούν κεφάλαια για την προσαρμογή τους στα νέα δεδομένα. Αυτό από μόνο του αποτελεί μία καλή απόδειξη για το ποιον ωφελούν τα νέα μέσα παραγωγής και οι νέες τεχνολογίες σ' αυτόν τον τρόπο οργάνωσης της οικονομίας στο σύστημά σας. Η αξιοποίηση του διαδικτύου και των νέων μέσων παραγωγής προς όφελος των κοινωνικών αναγκών προϋποθέτει κατά τη γνώμη μας έναν ριζικά διαφορετικό δρόμο ανάπτυξης όπου τα βασικά μέσα παραγωγής θα αποτελούν κοινωνική κρατική ιδιοκτησία και θα στηρίζονται στον εργατικό έλεγχο και τη λαϊκή συμμετοχή. Απ' ό,τι γίνεται φανερό, για όλους τους παραπάνω λόγους εμείς θα καταψηφίσουμε το συγκεκριμένο νομοσχέδιο και επί της αρχής και επί των άρθρων. Κύριε Πρόεδρε, θα ήθελα την ανοχή σας για ένα λεπτό μόνο για να πω κάποιες σκέψεις σε σχέση με την τροπολογία που αφορά στην παραγωγή της φαρμακευτικής κάνναβης. Εμείς διαφωνούμε, γιατί και όταν συζητήθηκε ο αντίστοιχος ν.4523 για την παραγωγή, μεταφορά, μεταποίηση κ.λπ. της φαρμακευτικής κάνναβης, είχαμε πει ότι αυτό το ζήτημα θα έπρεπε να λυθεί με κρατικό μονοπώλιο και να εξασφαλιστεί να παίρνουν το φάρμακο όσοι το έχουν ανάγκη δωρεάν. Η λογική της Κυβέρνησης είναι σε εντελώς διαφορετική κατεύθυνση. Ανοίγει ένα νέο πεδίο κερδοφορίας και θέλει να στηρίξει αυτούς που το παράγουν. Στηρίζει τους εμπόρους του πόνου, διευκολύνοντάς τους με την κατάργηση εμποδίων να μπορούν να την καλλιεργούν, για παράδειγμα, και σε γη υψηλής παραγωγικότητας. Και τι δεν έχετε πει για να περάσετε αυτήν σας τη λογική. Ακόμη και ως αντίδοτο για την ανεργία αντιμετωπίζετε την καλλιέργεια, επεξεργασία και εξαγωγή της φαρμακευτικής κάνναβης. Δεν αναφερόμαστε στη γενικότερη πολιτική της ναρκοκουλτούρας που προωθεί η Κυβέρνηση. Εμείς θα καταψηφίσουμε και αυτήν την τροπολογία. Ευχαριστώ.
Τον λόγο έχει ο ειδικός αγορητής της Ένωσης Κεντρώων κ. Μάριος Γεωργιάδης.
Ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι συνάδελφοι, κατ' αρχάς θα ξεκινήσω με το ότι είχαμε μία αρκετά fruitful - θα έλεγα σε καλά ελληνικά - συζήτηση στις επιτροπές και αρκετά απ' αυτά που προτείναμε είδαμε ότι υλοποιήθηκαν και είμαστε ιδιαίτερα χαρούμενοι σαν Ένωση Κεντρώων γι' αυτό. Παρ' όλα αυτά, το σχέδιο νόμου χρήζει βελτίωσης σε κάποια από τα άρθρα. Θα αναφερθώ περισσότερο γενικά για τις εταιρείες και όχι σε λεπτομέρειες επί των άρθρων. Τα είπαμε και στις επιτροπές. Πιστεύω ότι στο τέλος της μέρας θα βοηθήσει το εν λόγω σχέδιο νόμου και θα στηρίξει τις εταιρείες, τους μετασχηματισμούς. Όπως είπα, τις προηγούμενες μέρες καταθέσαμε μια σειρά νομοτεχνικών βελτιώσεων που αφορούν στους μετασχηματισμούς. Απλά θα ήθελα να κάνω κάποιες συγκεκριμένες παρατηρήσεις. Οι κυβερνήσεις των τελευταίων δεκαετιών δεν έδειξαν κανένα ενδιαφέρον και δεν είχε καμμία βούληση η νομοθετική τους πρωτοβουλία, ώστε να θέσουν στέρεες βάσεις στην πραγματική οικονομία και αυτό διότι στο κοινωνικό κράτος οποιεσδήποτε παροχές στις ασθενείς κοινωνικές ομάδες, από τις επιχειρήσεις και τα νομικά πρόσωπα θα προέλθουν και αυτό διότι προέρχονται από τη φορολογία των κερδών τους, καλώς ή κακώς. Για να υπάρξει, όμως, φορολογία και έσοδο στο κράτος μας, θα πρέπει πρώτα να υπάρξουν κέρδη στις επιχειρήσεις και αυτή είναι η λογική. Αν βάλουμε στην άκρη τα μεγάλα φορολογικά και εισφορολογικά βάρη που αποτελούν ένα τεράστιο επενδυτικό αντικίνητρο, υπάρχει επιπρόσθετα και το γραφειοκρατικό κόστος, η πολυνομία, καθώς επίσης και η καθυστέρηση στην απόδοση της δικαιοσύνης. Αν ένας ξένος επενδυτής έλθει και διαπιστώσει το συνολικό κόστος σε χρόνο, αλλά και σε χρήμα, όλων των παραπάνω, δυστυχώς διστάζει να εμπιστευτεί τη χώρα μας και γι' αυτόν τον λόγο βλέπουμε ότι επενδύσεις δεν υπάρχουν τα τελευταία χρόνια στην Ελλάδα. Στη χώρα μας οι εταιρικοί μετασχηματισμοί ήταν λίγοι στον αριθμό μέχρι σήμερα και ως επί τον πλείστον σε μικρή και μεγάλη αξία συναλλαγής. Εκτός από το ελλιπές και αντιφατικό μέχρι σήμερα νομοθετικό πλαίσιο, ο αριθμός των μετασχηματισμών αυτών ήταν κλειστός, δηλαδή ορισμένες εταιρικές μορφές αποκλείονταν απ' αυτήν τη διαδικασία, κάτι το οποίο έρχεται αυτό το νομοσχέδιο να λύσει. Δεν προβλεπόταν η μετατροπή επιχειρήσεων από μεγαλύτερη νομική μορφή σε μικρότερη παρά μόνο σε ισοδύναμο ή σε ανώτερο νομικό τύπο. Για παράδειγμα, μέχρι σήμερα η απορρόφηση μιας εταιρείας ΑΕ από μία ΕΠΕ δεν ήταν δυνατή. Σύμφωνα με τα στοιχεία του ΓΕΜΗ, συνολικά στην Ελλάδα κατά την περίοδο 2012 έως και σήμερα πραγματοποιήθηκαν χίλιες πεντακόσιες ογδόντα τρεις συγχωνεύσεις επιχειρήσεων. Τα στοιχεία αυτά τα ζήτησε ο ΣΕΒ και διατέθηκαν και στη Γενική Γραμματεία Εμπορίου και Προστασίας Καταναλωτή και υπάρχουν και στην ιστοσελίδα του ΣΕΒ. Οι μισές, λοιπόν, απ' αυτές τις συγχωνεύσεις έγιναν τη διετία 2013-2014 επειδή ο ν.4172/2013 προέβλεπε κάποια παραπάνω ευελιξία. Σύμφωνα με την «PriceWaterhouseCoopers», το 2017 πραγματοποιήθηκαν τριάντα έξι συναλλαγές εξαγοράς και συγχωνεύσεις στην Ελλάδα συνολικής αξίας 1,6 δισεκατομμυρίου ευρώ, ενώ η μέση αξία συναλλαγής ανήλθε στα 45 εκατομμύρια ευρώ. Πρόκειται για στροφή προς τις μικρομεσαίες συναλλαγές, πράγμα που αποτελεί και δείκτη συρρίκνωσης της ελληνικής οικονομίας. Αξίζει να σημειώσουμε και το κύριο μερίδιο των συναλλαγών αυτών την τελευταία δεκαετία, ότι αφορούν και εισερχόμενες συναλλαγές, δηλαδή η απόκτηση εγχώριων περιουσιακών στοιχείων από ξένους επενδυτές. Οι εισερχόμενες συναλλαγές κάλυψαν κατά μέσο όρο το 71% του συνόλου, κατά την περίοδο 2007-2017. Αντίστοιχα, οι εξερχόμενες συναλλαγές, δηλαδή η εξαγορά και η συγχώνευση ξένων εταιρειών από ελληνικά συμφέροντα, ανήλθε μόλις στο 5% του συνόλου, ενώ οι εγχώριες συναλλαγές μόλις στο 24%. Όλα αυτά τα στοιχεία φαίνονται ανησυχητικά. Μερικές φορές το ελληνικό κράτος μοιάζει να προχωρά με ταχύτητα χελώνας και να είναι ο ουραγός των διεθνών εξελίξεων. Καταθέτω στα Πρακτικά σχετικό διάγραμμα της PWC που αφορά τις συγχωνεύσεις. [[Στο σημείο αυτό ο Θ΄ Αντιπρόεδρος της Βουλής κ. Μάριος Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Στην Ένωση Κεντρώων είδαμε με θετικό μάτι τις περισσότερες αλλαγές στο προκείμενο νομοσχέδιο. Ομολογουμένως, η αγορά ήθελε και είχε την ανάγκη μία τέτοια ενοποίηση επιμέρους νομοθετημάτων σε ένα ενιαίο κανονιστικό πλαίσιο για τον τρόπο μετασχηματισμού των εταιρειών. Θεωρητικά θα διευκολυνθούν οι αλλαγές στα νομικά πρόσωπα από εδώ και στο εξής, αρκεί να ενημερωθούν καταλλήλως οι φορολογικές και οι διοικητικές δομές του κράτους. Μέχρι σήμερα, υπήρχαν πάρα πολλά κενά, ασάφειες, παραλείψεις και στους εταιρικούς μετασχηματισμούς. Αυτές δημιουργούσαν προβλήματα τόσο στις φορολογικές αρχές, όσο και σε επιμέρους νομικές διαδικασίες. Αρκετά κενά καλύπτονται ορθώς, αλλά σίγουρα υπάρχουν περιθώρια βελτίωσης του νόμου και ορισμένα σημεία αυξημένου κινδύνου, τα οποία διαπιστώσαμε και θεωρούμε ότι σας τα υποβάλαμε εγκαίρως. Σύμφωνα με τις αλλαγές που είδαμε και σύμφωνα με τις βελτιώσεις που υποβάλαμε, επιδιώκουμε να δούμε στην Ελλάδα λιγότερες εταιρείες - «φαντάσματα» ή τις λεγόμενες εταιρείες - «ζόμπι», όπως είναι γνωστές στην αγορά. Σύμφωνα με τη μελέτη του ΟΟΣΑ, επιχειρήσεις - «ζόμπι» θεωρούνται όσες είναι ηλικίας άνω των δέκα ετών και με ποσοστά του δείκτη κάλυψης τόκων μικρότερα του 1 για τρία συναπτά έτη. Σημειώνεται ότι ο εν λόγω δείκτης αποτυπώνεται στην ικανότητα μιας επιχείρησης να εξοφλεί τους τόκους των ξένων κεφαλαίων από τα καθαρά κέρδη και ο λόγος καθαρά κέρδη προ φόρων και τόκων προς σύνολο τόκων. Αυτά είναι αρκετά τεχνοκρατικά βέβαια. Τα γνωρίζετε, όμως, πάρα πολύ καλά και εσείς προσωπικά, κύριε Υπουργέ. Προς στοιχειοθέτηση του παρόντος ισχυρισμού, παραθέτω σχετικά στοιχεία του ΟΟΣΑ, στη διάθεσή σας. [[Στο σημείο αυτό ο Θ΄ Αντιπρόεδρος της Βουλής κ. Μάριος Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Οπότε το ποσοστό των εταιρειών - «ζόμπι» στο σύνολο της οικονομίας και των εργαζομένων σε αυτές στην Ελλάδα είναι 28,2%, δηλαδή πάνω από το 1/4. Η αμέσως επόμενη χώρα είναι η Ιταλία με ποσοστό 19,2%. Ένας θετικός μετασχηματισμός δεν μπορεί να είναι μόνο ένα ξεκαθάρισμα των εταιρειών - «ζόμπι», όπως προανέφερα, αλλά και μία πρόοδος ενός νομικού προσώπου σε μία καταλληλότερη και πιο ευέλικτη μορφή λειτουργίας και διοίκησης που θα εξυπηρετεί στο τέλος της ημέρας αποτελεσματικότερα τις ανάγκες αγοράς και της κοινωνίας. Προς αυτή την κατεύθυνση κινήθηκαν και αρκετές παρατηρήσεις μας που είχαν να κάνουν με την προστασία των πιστωτών κατά τη μετάβαση από τη μία μορφή στην άλλη. Εκτός, λοιπόν, από τους επιμέρους μας προβληματισμούς, υπάρχουν και κάποιοι προβληματισμοί γενικότερης μορφής που αφορούν το συγκεκριμένο σχέδιο νόμου. Θα θέλαμε να μάθουμε πώς θα εκσυγχρονιστεί το φορολογικό σχέδιο για να δέσει με τις παρούσες συναλλαγές στον μετασχηματισμό εταιρειών. Για παράδειγμα, θα διατηρηθούν τα νομοθετήματα που αφορούν αναπτυξιακές δράσεις και θα αναμορφωθεί το περιεχόμενό τους ή θα οδηγηθούμε σε ένα εντελώς νέο πλαίσιο, το οποίο ακόμη δεν ξέρουμε; Ποια ακριβώς μορφή θα έχει αυτό το νέο πλαίσιο; Ο τρέχων Κώδικας Φορολογίας Εισοδήματος πάντως δεν είναι επαρκής ώστε να καλύψει όλα αυτά τα ζητήματα που εισάγονται με το παρόν νομοσχέδιο. Άλλη μία ερώτηση και απορία είναι η εξής: Σκοπεύετε να θεσπίσετε διαφορετικές προτεραιότητες και διαφορετικά κριτήρια, σε σχέση με τα αναπτυξιακά νομοθετήματα στο εξής; Μέχρι σήμερα ο κύριος στόχος ήταν η ύπαρξη μεγάλων οικονομικών μονάδων. Θυμόμαστε και τις δηλώσεις των στελεχών της Συμπολίτευσης που έλεγαν ότι η εποχή που κάποιος ήταν αφεντικό του εαυτού του εάν είχε ένα μαγαζί έχει τελειώσει. Αυτά δεν μπορεί να ακούγονται εν έτει 2019. Καταθέτω στα Πρακτικά σχετική αναφορά. [[Στο σημείο αυτό ο Θ΄ Αντιπρόεδρος της Βουλής κ. Μάριος Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αυτά τα στεγανά κι αυτές τις προκαταλήψεις - θα μπορούσαμε να πούμε - τις έχετε ξεπεράσει; Έχουμε ως κράτος συνειδητοποιήσει ότι μία επιχείρηση για να γίνει μεγάλη πρέπει να περάσει από το στάδιο της μικρής, της ελπιδοφόρας startup; Αν τα μελλοντικά αναπτυξιακά νομοσχέδια δεν αλλάξουν νοοτροπία και αν δεν δοθεί περισσότερη έμφαση στα μικρά εταιρικά σχήματα, πολύ φοβάμαι ότι όλος ο κόπος που κάνατε για τη σύνταξη του εν λόγω νομοσχεδίου δεν θα πιάσει τόπο. Επίσης, διερωτόμαστε αν θα υπάρξουν φορολογικά κίνητρα στις περιπτώσεις μετασχηματισμού εταιρειών που έχουν λυθεί ή βρίσκονται σε κατάσταση πτώχευσης. Και αν ναι, τι είδους προσανατολισμό θα έχουν αυτά τα φορολογικά κίνητρα; Πέρα από τα παραπάνω, νομίζουμε ότι για να γίνει ολοκληρωμένη η δουλειά που σκοπεύετε να κάνετε διά του παρόντος, πρέπει να γίνουν και άλλες παράλληλες ενέργειες. Θα σας δώσω ένα παράδειγμα: Θα εκπαιδεύσετε τους υπαλλήλους των υπηρεσιών ΓΕΜΗ; Και αυτό το αναφέρω, διότι σύμφωνα με το νομοσχέδιο, οι υπηρεσίες του είναι οι αρμόδιες και έχουν το μεγαλύτερο σκέλος του νέου νομικού πλαισίου. Θα υπάρξει ένα μεταβατικό διάστημα της δημοσίευσης του νέου νόμου και της έναρξης ισχύος του κατά το πρότυπο του ν.4548/2018 για τις ανώνυμες εταιρείες, προκειμένου να προσαρμοστούν στις νέες προβλέψεις τόσο η δημόσια διοίκηση όσο και οι επιχειρήσεις; Θυμίζουμε ότι ο νόμος 4548/2018 θεσπίστηκε τον Ιούνιο του 2018. Η ισχύς του, όμως, ξεκίνησε στις αρχές του τρέχοντος έτους. Θα θεσπίσετε φορολογικά κίνητρα, ώστε σε συνδυασμό με τις τρέχουσες νομοθετικές προβλέψεις να υπάρξει μεγαλύτερη παραγωγική απόδοση στην αγορά; Όλοι ξέρουμε ότι για σοβαρούς παράγοντες της αγοράς τα μόνιμα φορολογικά κίνητρα είναι σημαντικότερα από οποιεσδήποτε ευκαιριακές επιδοτήσεις ή πρόσκαιρες διευκολύνσεις ή μειώσεις φόρων για συγκεκριμένες περιπτώσεις. Εκείνο που θα ήθελα να τονίσω είναι η ανάγκη εναρμόνισης της φορολογικής νομοθεσίας και της φορολογικής λειτουργίας των κρατικών μηχανισμών με το τρέχον νομοθέτημα. Ο εκσυγχρονισμός του εταιρικού δικαίου που επιχειρείται γενικότερα με το παρόν σχέδιο νόμου κινδυνεύει να καταστήσει απαρχαιωμένο το φορολογικό πλαίσιο. Μέσα σε αυτό το πλαίσιο ελπίζουμε αφενός να εντάξετε τα κατάλληλα φορολογικά κίνητρα στη διεξαγωγή των μετασχηματισμών και αφετέρου να διαρθρώσετε κατάλληλα ένα νέο είδος νομικού προσώπου. Επίσης, ελπίζουμε στην έκδοση ερμηνευτικής εγκυκλίου με εξαντλητικές οδηγίες ως προς τη διαδικασία της νέας μορφής συναλλαγής αμέσως μετά την ψήφιση του νέου νόμου, περιλαμβανομένης και της κοινής ανταλλαγής μετοχών, των πιθανών εκτιμήσεων, αποτιμήσεων κ.ο.κ. ώστε να υπάρχει ένας οδηγός - θα μπορούσαμε να πούμε - προς τις επιχειρήσεις με τα φορολογικά ευεργετήματα και συνεπώς οι νέες διατάξεις να καταστούν στην πράξη ένα πραγματικό χρήσιμο εργαλείο. Καταλήγοντας, θα ήθελα να υπενθυμίσω στην Κυβέρνηση, αλλά και σε όλους τους παρευρισκόμενους, τέσσερα φλέγοντα ζητήματα που απασχολούν την αγορά. Και όταν λέω την αγορά, εννοώ τις μεγάλες εταιρείες αλλά και τις μικρές ατομικές επιχειρήσεις. Το πρώτο ζήτημα είναι ότι οι μεγάλοι φορολογικοί συντελεστές και οι μεγάλες ποσοστιαίες πλέον ασφαλιστικές εισφορές είναι γεγονός. Το μεγάλο μη μισθολογικό κόστος που αγγίζει το μισό μισθολογικό είναι πράγμα απαράδεκτο για μία χώρα που επιδιώκει τη μείωση της ανεργίας. Και ξέρουμε ότι τις εταιρείες δεν τις απασχολεί τόσο το ύψος φορολογίας, όσο το ύψος του μη μισθολογικού κόστους. Ένα άλλο ζήτημα είναι ότι υπάρχει ένα ασαφές νομοθετικό πλαίσιο που οδηγεί στην απόρριψη μη παραγωγικών δαπανών και στην αφερεγγυότητα που χαρακτηρίζει το κράτος ως συνέπεια της συγκεκριμένης ασάφειας. Το τελευταίο ζήτημα είναι η αργή απόδοση φορολογικής δικαιοσύνης. Βλέπουμε πραγματικά υποθέσεις να ταλαιπωρούν την αγορά ακόμη και πάνω από δεκαετία. Οι εταιρείες κλείνουν, μετασχηματίζονται, εξαγοράζονται και στα δικαστήρια δικάζονται υποθέσεις πάνω σε εταιρικά πτώματα, με όλη τη σημασία της λέξεως. Χώρες που έχουν εξετάσει με προσοχή τα τέσσερα παραπάνω σημεία τρέχουν αυτήν τη στιγμή με ιλιγγιώδεις ρυθμούς ανάπτυξης. Χαρακτηριστικό παράδειγμα είναι η Ιρλανδία, η οποία με χαμηλούς φορολογικούς συντελεστές και χαμηλές εισφορές αυτήν τη στιγμή έχει 62.000 ευρώ κατά κεφαλήν ΑΕΠ, σχεδόν το πενταπλάσιο από εμάς. Και μιλάμε για μία χώρα με τον μισό πληθυσμό από εμάς. Οπότε, αν δεν θέλουμε να ανακαλύψουμε τον τροχό, τουλάχιστον να παραδειγματιστούμε. Ιστορίες επιτυχίας υπάρχουν, αρκεί να έχουμε τα μάτια μας και τα αυτιά μας ανοιχτά. Κλείνω, κύριε Πρόεδρε και κύριε Υπουργέ, λέγοντας ότι πραγματικά είναι ένα πολύ θετικό σχέδιο νόμου. Τις περισσότερες διατάξεις αυτού τις βλέπουμε θετικά. Κύριε Υπουργέ, επίσης, θέλω να σας ευχαριστήσω γιατί είσαστε από τους λίγους που άκουσαν τις προτάσεις μας και τις εφαρμόσατε και τις υλοποιήσατε και προχωρήσατε σε νομοτεχνικές βελτιώσεις, παρόλο που δεν κάνατε δεκτό το σύνολο αυτών. Σίγουρα θα ψηφίσουμε θετικά πολλές από τις διατάξεις. Η ψήφος μας θα είναι «παρών» επί της αρχής και επί των άρθρων για το εν λόγω νομοσχέδιο. Και θα είμαστε εδώ για να συζητήσουμε οποιεσδήποτε λεπτομέρειες χρειαστείτε και για να συμβάλλουμε κι εμείς ως Ένωση Κεντρώων στο έργο σας. Ευχαριστώ πάρα πολύ.
Ευχαριστούμε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και για τον τρόπο οργάνωσης και λειτουργίας της Βουλής σαράντα τέσσερις μαθητές και μαθήτριες και τρεις συνοδοί καθηγητές από το Γενικό Λύκειο Άνοιξης. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κύριε Υπουργέ, λέω να δώσουμε τον λόγο στους τρεις συναδέλφους που έχουν εγγραφεί και μετά παίρνετε εσείς τον λόγο.
Κύριε Πρόεδρε, θα ήθελα να πάρω τον λόγο μόνο για μισό λεπτό.
Ορίστε, κύριε Υπουργέ.
Κύριε Πρόεδρε, καταθέτω για να μοιραστούν δώδεκα νομοτεχνικές βελτιώσεις προκειμένου μέχρι να ολοκληρωθεί η συνεδρίαση να διαβαστούν.
Παρακαλώ οι νομοτεχνικές βελτιώσεις του κυρίου Υπουργού να φωτοτυπηθούν και να τις πάρουν οι συνάδελφοι, ώστε στη δευτερολογία τους να μπορούν να τοποθετηθούν. Προχωρούμε τώρα στους εγγεγραμμένους ομιλητές. Πρώτος είναι ο κ. Μπαλωμενάκης, από τον ΣΥΡΙΖΑ. Θα έχετε και μία σχετική άνεση χρόνου όπως και οι υπόλοιποι δύο συνάδελφοι.
Ευχαριστώ, κύριε Πρόεδρε. Η ενσωμάτωση των διάσπαρτων διατάξεων για τους εταιρικούς μετασχηματισμούς που γίνεται για πρώτη φορά στο ελληνικό εμπορικό δίκαιο θα αποδειχθεί στο άμεσο μέλλον μία πολύ χρήσιμη νομοθετική πρωτοβουλία. Ως τώρα οι μεταβολές στο εταιρικό σχήμα, είτε ήταν σκοπούμενες είτε αναγκαστικές, ρυθμίζονταν αποσπασματικά και όχι σπάνια αντιφατικά τόσο ως προς τις αναγκαίες διατυπώσεις όσο και φορολογικά. Πολλές φορές η ασάφεια και η αντιφατικότητα άνοιγαν διόδους φοροδιαφυγής. Συχνές ήταν οι καθυστερήσεις στη διεκπεραίωση των μεταβολών στις κατά τόπους Δημόσιες Οικονομικές Υπηρεσίες, που συνήθως ζητούν τη γνώμη του Υπουργείου, με αποτέλεσμα τη σημαντική χρονοτριβή η οποία ανατρέπει τους επιχειρηματικούς σχεδιασμούς. Τα βασικά πλεονεκτήματα της νέας, γενικής ισχύος ρύθμισης είναι η απλότητα και η ταχύτητα μέσα σε ένα περιβάλλον φορολογικής βεβαιότητας και η προστασία των πιστωτών των υπό μετασχηματισμό εταιρικών οντοτήτων. Η αποφυγή της χρονοβόρας και δαπανηρής διαδικασίας λύσης και εκκαθάρισης, στην οποία ελλείψει ρητών προβλέψεων κατέφευγε μεγάλο μέρος των ενδιαφερομένων, θεωρείται βέβαιο ότι θα συμβάλει στην απλοποίηση και στην ταχύτητα ολοκλήρωσης ενός εγχειρήματος εταιρικού μετασχηματισμού. Όπως ξέρουμε, το οικονομικό περιβάλλον είναι διαρκώς μεταβαλλόμενο. Άλλοτε παρουσιάζεται μία ευκαιρία επέκτασης μέσα από μία ευνοϊκή συγκυρία, άλλοτε προκύπτει υποχρέωση αναδίπλωσης, εγκατάλειψης και αναπροσανατολισμός ενός κλάδου. Αναδύονται ευκαιρίες συνεργασιών και ανάγκες εξυγίανσης για τη συνέχιση μιας οικονομικής δραστηριότητας. Ως τώρα οι διαδικασίες ήταν μακρόσυρτες και πολλές φορές κυριολεκτικά πονοκέφαλος, όχι μόνο για τους ενδιαφερόμενους, αλλά και για τους νομικούς τους συμπαραστάτες. Με την ενοποίηση του δικαίου στον τομέα των εταιρικών μετασχηματισμών, εκτός, λοιπόν, από την ταχύτητα και την ασφάλεια, κρίσιμο είναι το ότι διασφαλίζεται η απρόσκοπτη και ομαλή συνέχιση της νομικής προσωπικότητας και της συναφούς εταιρικής επιχείρησης του μετασχηματιζόμενου φορέα. Σημαντικό, επίσης, είναι ότι ενισχύεται η διαφάνεια και διασφαλίζονται τα δικαιώματα των πιστωτών στους οποίους παρέχεται δυνατότητα να κρίνουν ότι η σχεδιαζόμενη μεταρρύθμιση δεν τους παρέχει τις αναγκαίες ασφαλίσεις και ως εκ τούτου να ζητούν την παροχή εγγυήσεων. Για το θέμα της διασφάλισης των εργαζομένων σε εταιρικά σχήματα που μετασχηματίζονται, το σχέδιο νόμου παραπέμπει στις γενικές διατάξεις περί διαδοχής. Αυτές οι διατάξεις έχουν διαμορφωθεί εν πολλοίς νομολογιακά. Υπάρχει βεβαίως και η σχετική ευρωπαϊκή οδηγία 77 της τέως ΕΟΚ, που τροποποιήθηκε με την οδηγία 98/1998. Σήμερα ρυθμίζονται επαρκώς τα θέματα σχετικά με τη διατήρηση των δικαιωμάτων των εργαζομένων σε περίπτωση μεταβίβασης επιχειρήσεων, με τον γενικό κανόνα να είναι ότι διατηρούνται τα δικαιώματα των εργαζομένων και ότι μεταβιβάζονται οι αντίστοιχες υποχρεώσεις στον νέο κύριο της επιχείρησης. Η μεταβολή στο πρόσωπο του εργοδότη, εφόσον διατηρείται η ταυτότητα της επιχείρησης και η οικονομική της δραστηριότητα, συνεπάγεται ανεξάρτητα από τη νομική αιτία της μεταβίβασης αυτοδίκαιη υποκατάσταση του νέου εργοδότη στη θέση του παλαιού. Επίσης, θα πρέπει να πούμε ότι θεωρείται ότι μία σύμβαση εργασίας συνεχίζεται με τους ίδιους όρους, μεταβιβάζει δηλαδή το σύνολο των δικαιωμάτων και αντίστοιχα των υποχρεώσεων που υπάρχουν σε μία εργασιακή σχέση. Επειδή όμως μέρος των γενικά παραδεκτών ρυθμίσεων έχει διαμορφωθεί νομολογιακά και επειδή οι αξιώσεις θα μπορούν να ασκηθούν εναντίον του νέου φορέα, συνεπώς ενδέχεται να βραδύνουν ίσως και καθοριστικά, νομίζω ότι απαιτείται μία ρητή εξειδίκευση στο κείμενο του νόμου που να προσδιορίζει ποιες είναι ακριβώς οι δυνατότητες των εργαζομένων να προασπίζονται τα δικαιώματά τους, ήδη από το στάδιο της προετοιμασίας του εταιρικού μετασχηματισμού, εκεί δηλαδή που λαμβάνονται οι αποφάσεις για τη μελλοντική διάρθρωση, την κατανομή των εργαζομένων, τη μορφή των συμβάσεων εργασίας κ.λπ.. Ορθό, λοιπόν, θα είναι επί των σχεδίων και των αποφάσεων να ενημερώνονται οι εργαζόμενοι και μάλιστα εγγράφως και η ύπαρξη ενημέρωσής τους να αποτελεί προϋπόθεση ολοκλήρωσης του μετασχηματισμού. Επίσης, να παρέχεται η δυνατότητα στο προσωπικό να αξιώνει εγγυήσεις, όπως ακριβώς μπορούν να κάνουν οι πιστωτές του άρθρου 13 του Γενικού Μέρους. Η δυνατότητα αυτή θα είναι σημαντικότερη, εννοείται, όταν θα υπάρχουν χρέη από δεδουλευμένα, που, όπως δείχνει η πείρα, είναι συνήθως τα πρώτα θύματα των διαδικασιών μετασχηματισμού ή όταν τον μετασχηματισμό συνοδεύει μία αναδιάρθρωση του προσωπικού. Κατά τη συζήτηση στην αρμόδια Επιτροπή τέθηκε το θέμα αυτό και ο παριστάμενος Αναπληρωτής Υπουργός Οικονομίας και Ανάπτυξης θεώρησε ότι μπορούν να γίνουν αυτές οι συμπληρώσεις προς την κατεύθυνση της εξειδίκευσης της μορφής που θα λαμβάνει η προστασία των συμφερόντων όσων εργάζονται. Στο άρθρο 10 ορίζονται τα πρόσωπα που θα μπορούν να είναι ανεξάρτητοι εμπειρογνώμονες, που θα εξετάσουν το σχέδιο σύμβασης περί μετατροπής και θα υποβάλουν έκθεση στη γενική συνέλευση ή στους εταίρους, αναλόγως αν η εταιρεία είναι κεφαλαιουχική ή προσωπική. Αυτά είναι: Ορκωτοί λογιστές, ελεγκτικές εταιρείες εγγεγραμμένες στο Δημόσιο Μητρώο Λογιστικής Τυποποίησης και Ελέγχων, πιστοποιημένοι εκτιμητές και φοροτεχνικοί Α΄ τάξεως. Απουσιάζει μία κατηγορία επαγγελματιών που, κατά τεκμήρια, διαθέτει και γνώσεις και εμπειρία διαπραγματεύσεων, οι οποίες απαιτούν απογραφές και εκτιμήσεις άυλων και υλικών πραγμάτων, αξιών, δικαιωμάτων και αξιώσεων. Αναφέρομαι στους δικηγόρους που έχουν πιστοποιηθεί και ως μεσολαβητές. Με δεδομένο ότι οι διαδικασίες συνεννόησης και κατάρτισης των σχετικών συμβάσεων μετασχηματισμού επ' ουδενί εξαντλούνται μόνο σε φοροτεχνικά ζητήματα, ο έμπειρος δικηγόρος - μεσολαβητής θα μπορέσει να λειτουργήσει καταλυτικά και να προσφέρει σημαντικά στη διαδικασία του εταιρικού μετασχηματισμού. Ως συμπέρασμα, λοιπόν, είναι βέβαιο ότι με τη συγκέντρωση όλων των επιμέρους ρυθμίσεων σε ένα ενιαίο συστηματοποιημένο νομοθέτημα θα διευκολυνθεί η βιωσιμότητα, η εξυγίανση και η περαιτέρω ανάπτυξη χιλιάδων επιχειρήσεων, οι οποίες λόγω του αυξημένου ανταγωνισμού και του μεταβαλλόμενου οικονομικού περιβάλλοντος βρίσκονται μπροστά σε αδιέξοδα. Ο νέος νόμος θα αποτελέσει το κατάλληλο νομικό εργαλείο για την εξυγίανση και ανάπτυξη πολλών επιχειρήσεων και τη δημιουργία μεγαλύτερων οντοτήτων. Ευχαριστώ.
Ευχαριστούμε. Κλείνουμε - γιατί ο ένας από τους εγγεγραμμένους συναδέλφους αυτοβούλως ζήτησε να μην πάρει τον λόγο - με τον κ. Γεώργιο - Δημήτριο Καρρά, από τη Δημοκρατική Συμπαράταξη. Επειδή είμαι σίγουρος ότι θα χρειαστείτε λίγο παραπάνω χρόνο, θα σας βάλω αντί για επτά λεπτά δέκα, αλλά στα δέκα κλείνουμε.
Ωραία, ευχαριστώ. Και επειδή μου δίνετε τον χρόνο, κύριε Πρόεδρε, θα μου επιτρέψετε, πριν κάνω τοποθέτηση επί του νομοσχεδίου, να κάνω ένα σχόλιο. Η εικόνα της Αιθούσης με παραπέμπει σε προεκλογική περίοδο και δη σύντομη. Βλέπω απουσία πολλών καλών συναδέλφων οι οποίοι φαίνεται ότι είναι αναγκασμένοι να περιοδεύουν στις εκλογικές τους περιφέρειες. Κλείνει η παρένθεσή μου. Έχω πει και στην επιτροπή, κύριε Πρόεδρε, ότι πάντα ένα νομοσχέδιο που αφορά τη μορφή των εταιρειών έχει ιδιαίτερο ενδιαφέρον και περισσότερο για όσους νομικούς έχουμε και μία διαστροφή προς την κατεύθυνση τού να παρακολουθούμε τα τεκταινόμενα στο εμπορικό δίκαιο. Είναι, λοιπόν, το νομοσχέδιο επιστημονικά άρτιο, το έχω πει και θα το επαναλάβω. Έχω, όμως, τον προβληματισμό: Στην παρούσα οικονομική συγκυρία θα αποβεί χρήσιμο κατά τον σκοπό του; Το λέω αυτό για τον λόγο ότι βαδίζουμε ήδη προς το δέκατο έτος κρίσης. Η κατάσταση της ελληνικής οικονομίας όσο και αν εμφανίζεται ότι έχει μία ασθενή ανάπτυξη, κατά το αποτέλεσμα αποδεικνύεται στάσιμη. Είναι δύσκολο να δημιουργηθούν νέες θέσεις εργασίας και για τις επενδύσεις, το είπε και ο εισηγητής μας ο κ. Κωνσταντινόπουλος, τελικά με τη μορφή των ιδιωτικοποιήσεων, των αποκρατικοποιήσεων χρηματοδοτούν οι ελληνικές τράπεζες ξένες εταιρείες να τις αγοράζουν. Ακόμα και προχθές, κύριε Υπουργέ, συμμετείχε με ομολογιακό δάνειο 665 εκατομμυρίων η Εθνική Τράπεζα στην καταβολή του τιμήματος για την παράταση της σύμβασης του αεροδρομίου «Ελευθέριος Βενιζέλος». Δεν θα κάνω τώρα την άθροιση. Μπορεί τραπεζικά να είναι ενδιαφέρον για την τράπεζα, μπορεί να έχει μία εξασφάλιση της πληρωμής, να μην «κοκκινίσει» αυτό το ομολογιακό δάνειο ποτέ, αλλά έχει ένα πρόβλημα, ξέρετε, διότι αποστερούνται πόροι από την πραγματική οικονομία, την ελληνική. Ένα αεροδρόμιο και δη της μορφής του «Ελευθέριος Βενιζέλος», με ιδιοκτησιακή σύνθεση γνωστή - να μην την πούμε - και κυρίως με κεφάλαια καναδικά αυτήν τη στιγμή, καθόσον θυμάμαι, μπορεί να χρηματοδοτείται από μία τράπεζα του εξωτερικού, εκτός εάν η ελληνική οικονομία δεν παρέχει τις εγγυήσεις για τη χρηματοδότηση για την εξαγορά κρατικής επιχείρησης ή την παράταση της παραχώρησης της. Εκείνο το οποίο έχουμε δει, λοιπόν, αυτήν τη στιγμή τα τελευταία τρία, τέσσερα, ίσως και πέντε χρόνια στην κατάσταση των εταιρειών, είναι η βίαιη διάσπαση. Δεν ακολουθούμε κανόνες μετασχηματισμού, ακολουθούμε κανόνες βίαιης διάσπασης: είτε με την εφαρμογή του νόμου περί εκκαθάρισης των χρεωμένων εταιρειών εν λειτουργία - και αναφέρομαι στον γνωστό ν.4307- , το θεωρώ ότι είναι βίαιη διάσπαση, ή ακόμα και με τον Πτωχευτικό Κώδικα, ο οποίος τα τελευταία τρία χρόνια υπέστη επανειλημμένες τροποποιήσεις. Γιατί; Για να μπορούν να πουληθούν τα κομμάτια, τα υπολείμματα των εταιρειών. Και μάλιστα οι πωλήσεις αυτές με τα σχέδια αναδιάρθρωσης οδήγησαν σε διαγραφή ζημιών εκατοντάδων εκατομμυρίων από τις τράπεζες και σε κλάδους ακόμα που κανείς δεν το περίμενε. Όλα αυτά πρέπει να τα λάβουμε υπ' όψιν, διότι - εγώ προσωπική άποψη θα εκφράσω - η ελληνική οικονομία εξακολουθεί να μη βρίσκεται σε αναπτυξιακή πορεία, βρίσκεται σε αντίστροφη πορεία. Ευαγγελιζόμεθα όλοι ανάπτυξη, αλλά δεν τη βλέπουμε, βλέπουμε μία στασιμότητα. Επομένως αυτό το σχέδιο νόμου φοβούμαι ότι αντί να αποβεί εφαλτήριο διατήρησης μικρομεσαίων επιχειρήσεων, θέσεων εργασίας, έστω και γλίσχρων επενδύσεων οι οποίες θα απαιτηθούν για τη διατήρηση των υφιστάμενων, έχετε σκεφτεί, κύριε Υπουργέ, μήπως δώσει την ευκαιρία να συγκεντρωθούν επιχειρήσεις, με την έννοια των συγχωνεύσεων να γίνουν μεγάλες, ορισμένες ακόμα που παραμένουν στην Ελλάδα, και μετά οι έδρες τους οι φορολογικές, οι διοικητικές να ταξιδέψουν στο εξωτερικό; Έχουμε πολλά παραδείγματα αποφυγής φορολογίας και ασφαλιστικών εισφορών στην Ελλάδα. Έχουμε πάρα πολλά. Ευτυχώς, μία τελευταία προσπάθεια που έγινε - δεν θα πω ποια εταιρεία είναι βέβαια - καταψηφίστηκε από τους μετόχους και αυτό έδειξε μία αντίσταση. Εφόσον, όμως, δεν δίνουμε κίνητρα τι νόημα έχει; Είναι εκείνο το οποίο είπα και στην επιτροπή: εάν έχουμε τη δυνατότητα να δώσουμε κίνητρα, να φέρουμε και τέτοιους νόμους. Θα επαναλάβω ότι είναι άρτιο επιστημονικά το νομοσχέδιο, φοβούμαι όμως ότι δεν θα αποβεί χρήσιμο. Εφόσον δεν μπορούμε, λοιπόν, να δώσουμε κίνητρα φορολογικά, ασφαλιστικά, δεν μπορούμε να πετύχουμε τον στόχο ότι θα δημιουργήσουμε μεγαλύτερες επιχειρήσεις. Δεν θέλω να γίνω κουραστικός, αλλά κατ' ανάγκην θα επαναλάβω ότι φοβούμαι, εκφράζω τον φόβο ότι νομοσχέδια ανάλογης μορφής θα είναι εφαλτήριο φυγής επιχειρήσεων προς το εξωτερικό, διότι θα δημιουργούν με τη συγκέντρωση προϋποθέσεις για να πάνε στο ξένο τραπεζικό σύστημα, για να πάνε στα μεγάλα διεθνή χρηματιστήρια και να φύγουν από τη χώρα μας. Θέλει πολλή προσοχή το σημείο αυτό. Και εδώ πέρα προκύπτει πάλι η ανάγκη μιας αναδρομής, κύριε Πρόεδρε, την οποία έκανα και στην επιτροπή. Εγώ κάνω μία σύγκριση της δεκαετίας του 1950 και 1960 με τη δεκαετία που διανύουμε. Τότε η Ελλάδα έβγαινε καθημαγμένη από έναν Εμφύλιο και έναν Παγκόσμιο Πόλεμο, είχαμε τότε τους πρώτους νόμους για ανάπτυξη, για συγχωνεύσεις, αλλά είχαμε και κίνητρα ταυτόχρονα για τη δημιουργία εταιρειών περιορισμένης ευθύνης, για τη δημιουργία ανωνύμων εταιρειών. Αυτά απέδωσαν, αλλά στη διαδρομή με την οικονομική κρίση έχουν καταστεί ανεπίκαιρα. Σήμερα, λοιπόν, βρισκόμαστε ακόμα σε κατάσταση οικονομικής κρίσης, γιατί οφείλω να θυμίσω ότι μπορεί να έληξαν τυπικά τα μνημόνια, μπορεί να πέρασε η τριετής περίοδος των χρηματοδοτήσεων, αλλά οι όροι οι οποίοι είναι δεσμευτικοί για τη χώρα μας παραμένουν, με υποχρεωτική την εφαρμογή τους. Μιλάμε για πλεονάσματα, μιλάμε για πράγματα τα οποία βάζουν μία θηλιά στην ελληνική οικονομία. Εάν, λοιπόν, δεν λύσουμε το πρόβλημα της οικονομίας και δη και το πρόβλημα των τραπεζών - μπορεί να μην αναφέρεται στις τραπεζικές εταιρείες, κύριε Υπουργέ, το νομοθέτημα, διότι έχουν διαφορετική ανάγκη νομοθέτησης, εποπτείας, εκεί θα συμφωνήσουμε - , αν δεν δούμε και το τραπεζικό σύστημα, το οποίο τραπεζικό σύστημα χρήζει μία αιματοδότηση, δεν θα προχωρήσουμε. Εδώ θα κάνω την παρέκβαση και θα πω ότι λήγει ο νόμος για την προστασία της πρώτης κατοικίας σε σαράντα οκτώ ώρες. Ακούγονται διάφορα, ακούγεται ότι θα υπάρξει νομοθέτημα, γίνεται διαβούλευση Μεγάρου Μαξίμου, τραπεζών, θεσμών. Όποιο και να είναι το επόμενο νομοθέτημα, πρέπει να εκκαθαριστεί το πεδίο των κόκκινων δανείων. Και είχε την ευκαιρία η Κυβέρνηση, κύριε Υπουργέ, με τον αναβαλλόμενο φόρο. Διότι όταν ξεκίνησε δειλά - δειλά η αναβολή του φόρου εισοδήματος για τις τράπεζες σε σχέση με την ανακεφαλαιοποίηση του 2015-26 δισεκατομμύρια νομίζω ότι ήταν αυτά, αν κάνω λάθος θα με διορθώσετε - και με τη ρήτρα της δανειακής σύμβασης ότι θα γίνει εξορθολογισμός των καθυστερούμενων κόκκινων δανείων, τι πετύχαμε; Πετύχαμε με την αδράνεια τέσσερα χρόνια να γίνουν πολύ μεγαλύτερα τα δάνεια όχι κατά ποιότητα, κατά ποσότητα, ο τόκος, το ανεξόφλητο υπόλοιπο, διότι έμειναν τέσσερα χρόνια χωρίς καμμία ουσιαστική παρέμβαση, τα δικαστήρια δεν απέδωσαν. Εδώ θέλω να θυμίσω ότι προχθές υπήρξε και τόμος της διαΝΕΟσις που μιλάει για χίλιες πεντακόσιες ογδόντα ημέρες, χρονική ανάγκη για να υπάρξει η εκδίκαση μιας εμπορικής διαφοράς σε πρώτο βαθμό. Εδώ θέλω να τους διορθώσω λίγο. Δεν είναι χίλιες πεντακόσιες ογδόντα ημέρες, είναι λιγότερες για τις εμπορικές διαφορές τουλάχιστον στον πρώτο βαθμό. Αν όμως αναφέρονται σε εμπορικές διαφορές σε σχέση με τις διοικητικές διαφορές που προκύπτουν κατά την εκτέλεση ή κατά την έκδοση διοικητικών πράξεων που αφορούν είτε σύσταση επιχειρήσεων είτε περιβαλλοντικούς όρους, οι χίλιες πεντακόσιες ογδόντα μέρες είναι λίγες, κύριε Υπουργέ. Θέλουμε δέκα χρόνια στο Συμβούλιο Επικρατείας για να καταλήξουμε να έχουμε απόφαση. Επομένως μπορεί να θέλουμε δυόμισι, μπορεί να θέλουμε τρεις χιλιάδες μέρες να περάσουν. Με αυτές τις σκέψεις, λοιπόν, συνοψίζω και λέω το εξής: καλό το νομοθέτημα, καλές οι προθέσεις, ενδεχομένως καλοί οι σκοποί, αλλά δεν ταιριάζουν με την παρούσα συγκυρία. Δεν ταιριάζουν διότι δεν δίνουν το προβάδισμα σε κίνητρα και υποστήριξη μικρομεσαίων επιχειρήσεων. Και πρέπει να πούμε και τούτο: επιχειρήσεις εντάσεως εργασίας δεν έχουμε πλέον στην Ελλάδα - για να θυμηθούμε και τους οικονομικούς όρους της Αριστεράς. Δεν έχουμε επιχειρήσεις εντάσεως εργασίας αυτήν τη στιγμή. Γίνεται μία προσπάθεια, ακόμα και οι τράπεζες κλείνουν καταστήματα, βγάζουν προγράμματα εθελουσίας εξόδου για να συρρικνωθούν όσον αφορά στον αριθμό του προσωπικού. Βέβαια είναι και η τεχνολογία η οποία τις βοηθάει σε αυτό. Επομένως, εφόσον δεν έχουμε επιχείρηση εντάσεως εργασίας, για να δημιουργήσουμε επίπεδο απασχόλησης χρειαζόμαστε μικρομεσαίες, πρέπει να υποστηρίξουμε τις μικρομεσαίες - δεν νομίζω με τη μετατροπή μιας ομόρρυθμης σε ετερόρρυθμη ή μιας ΕΠΕ σε ΙΚΕ ότι λύνουμε το πρόβλημα - , να δώσουμε κίνητρα και ας αφήσουμε λίγο πιο πέρα ρυθμίσεις οι οποίες αφορούν ουσιαστικά τους μεγάλους. Δεν θέλω να επαληθευθώ, θέλω να διαψευσθώ και το νομοθέτημα αυτό να μην αποτελέσει εφαλτήριο συγκέντρωσης και αναχώρησης για το εξωτερικό επιχειρήσεων, για να μεταφέρουν τη φορολογική, τη διοικητική έδρα τους και εν τέλει και τις δραστηριότητες και εμείς να γίνουμε αντί εξαγωγείς προϊόντων, όπως θέλουμε, εισαγωγείς, όπως θα το πάθουμε και με τα ροδάκινα, μια και έγινε η κουβέντα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, ελάχιστα την ανοχή σας, γιατί γνωρίζω το θέμα. Οι παραγωγοί, οι τυποποιητές ροδάκινων από τη βόρειο Ελλάδα προσπαθούν να διατηρήσουν ένα σχετικά λογικό επίπεδο εξαγωγών. Τους ανταγωνίζεται όλος ο κόσμος και υπάρχουν παραδείγματα ελληνικών εταιρειών που έχουν απευθυνθεί αυτή τη στιγμή στο Μεξικό, στη Βραζιλία, δηλαδή σε παραγωγές χώρες, να πουλήσουν ροδάκινα και βρίσκουν κλειστές πόρτες, διότι εξακολουθεί και το εμπάργκο αγροτικών προϊόντων προς τη Ρωσία. Όλα αυτά, λοιπόν, αν τα μαζέψουμε, διατηρούμε τις επιφυλάξεις μας, όπως είπε ο εισηγητής μας κ. Κωνσταντινόπουλος. Ευχαριστώ για την ανοχή σας, ιδιαίτερα, κύριε Πρόεδρε.
Τον λόγο έχει τώρα ο κύριος Υπουργός, στον οποίο θα δώσω λίγο χρόνο παραπάνω για να απαντήσει και στις αιτιάσεις. Αμέσως μετά έχει ζητήσει τον λόγο ο Κοινοβουλευτικός Εκπρόσωπος της Νέας Δημοκρατίας ο κ. Δένδιας, μετά ο κ. Ξυδάκης και υποθέτω ότι μετά θα πάρουν τον λόγο και οι άλλοι Κοινοβουλευτικοί Εκπρόσωποι. Οι εισηγητές θα έχουν δικαίωμα, εφόσον το επιθυμούν, μιας σύντομης δευτερολογίας. Ορίστε, κύριε Υπουργέ, έχετε τον λόγο.
Ευχαριστώ, κύριε Πρόεδρε. Θα προσπαθήσω να είμαι σύντομος. Το σχέδιο νόμου που συζητάμε σήμερα είναι ένα σχέδιο νόμου κατά την εκτίμησή μας πολύ σοβαρό, διότι καλύπτει ένα μεγάλο κενό στη νομοθεσία μας στα θέματα των εταιρικών μετασχηματισμών. Σας θυμίζω ότι πρόσφατα προχωρήσαμε στην αναθεώρηση του νόμου περί ανωνύμων εταιρειών και περί ΕΠΕ. Είχαμε υποσχεθεί ότι θα φέρουμε και το νομοσχέδιο περί των μετασχηματισμών. Ακολουθούν ένα, δύο νομοθετήματα ακόμα, τα οποία είναι έτοιμα και θα κατατεθούν άμεσα, που αφορούν την εποπτεία των επιχειρήσεων και το ΓΕΜΗ - πράγματα που συνδέονται και θα πω και στη συνέχεια, επειδή αναφέρθηκε το θέμα - , για να έχουμε μία ολοκληρωμένη αναμόρφωση του εταιρικού δικαίου και του πλαισίου λειτουργίας των εταιρειών. Θεωρούμε, λοιπόν, ότι καλύπτουμε ένα μεγάλο κενό. Μέχρι τώρα τα ζητήματα αυτά αντιμετωπίζονταν κυρίως από τη νομολογία και εν πολλοίς και με αντιφατικό τρόπο. Θεωρούμε ότι λύνουμε ένα πρόβλημα το οποίο ταλαιπωρεί, απασχολεί και επομένως συμβάλλει αυτό το νομοσχέδιο στην ομαλοποίηση της αγοράς και στη διαμόρφωση κλίματος φιλικότερου προς τη λειτουργία των εταιρειών και προς τις επενδύσεις. Επίσης, στο δεύτερο κομμάτι, που αφορά την ηλεκτρονική τιμολόγηση, διαπιστώθηκε καθολική συμφωνία ούτως ή άλλως από όλες τις πλευρές σχεδόν. Πλην κάποιων εξαιρέσεων, η μεγάλη πλειοψηφία της Βουλής συμφώνησε στο νομοσχέδιο, γιατί και αυτό καλύπτει μία ανάγκη και είναι ένα βήμα πάρα πολύ σημαντικό για τη λειτουργία της αγοράς και την αντιμετώπιση γνωστών προβλημάτων στις συναλλαγές. Και προφανώς αυτό εντάσσεται σε μια γενικότερη προσπάθεια ψηφιοποίησης των λειτουργιών του κράτους, που είναι πολύ σημαντικό στοιχείο, για να μπορέσουμε να αντιμετωπίσουμε κυρίως μεγάλα ζητήματα γραφειοκρατίας, φοροδιαφυγής κ.λπ.. Στη συζήτηση που κάναμε στην επιτροπή υπήρξε σοβαρή η επεξεργασία του νομοσχεδίου, έγιναν πολύ σημαντικές συμβολές. Ευχαριστώ γι' αυτό τους εισηγητές των κομμάτων, που μπήκαν στη λεπτομερή συζήτηση. Και ο κ. Αθανασίου και ο κ. Γεωργιάδης μπήκαν με προτάσεις συγκεκριμένες και βελτιώσεις επί του νομοσχεδίου, αλλά και η γενικότερη συζήτηση μας βοήθησε ούτως ώστε να έχουμε μία καλή επεξεργασία. Θα έχετε πάρει και το τελευταίο κείμενο νομοθετικών βελτιώσεων, με το οποίο πιστεύω ότι στα πιο πολλά απαντάμε. Υπήρξαν και παρεμβάσεις και τοποθετήσεις κομμάτων που προσπαθώ να καταλάβω, αλλά νομίζω δεν μπορώ να απαντήσω στη λογική του νομοσχεδίου. Ιδιαίτερα από την πλευρά του ΚΙΝΑΛ σήμερα ο κ. Κωνσταντινόπουλος επικαλέστηκε μια σειρά από λόγους γιατί δεν θα ψηφίσει το ΚΙΝΑΛ το νομοσχέδιο αυτό, που καμμία σχέση βεβαίως δεν έχουν με το νομοσχέδιο. Αναφέρθηκε στην πρωτοβουλία «Γέφυρα», αναφέρθηκε στα πλεονάσματα, αναφέρθηκε στις δανειοδοτήσεις τραπεζών προς κάποιες ξένες εταιρείες που επενδύουν στην Ελλάδα και πάει λέγοντας. Τίποτα από αυτά δεν έχει σχέση με το νομοσχέδιο. Επομένως δεν θα μπω τώρα στον κόπο να απαντήσω, διότι τα θεωρώ άσχετα με τη συζήτησή μας. Υπάρχουν πολλές ευκαιρίες σε αυτή την Αίθουσα να γίνει γενική πολιτική συζήτηση. Τώρα συζητάμε για ένα πολύ συγκεκριμένο νομοσχέδιο. Όποιος μπορεί να συμβάλει επ' αυτού, συμβάλλει και όποιος έχει διαφορετική γνώμη, τη διατυπώνει. Δεν άκουσα διαφορετική γνώμη. Άκουσα γενικές πολιτικές κρίσεις. Επομένως δεν θα μπω σε αυτή τη συζήτηση. Θα ήθελα να κάνω κάποιες διευκρινίσεις επί των παρατηρήσεων για πράγματα που δεν έχουν γίνει δεκτά. Κατ' αρχάς για το θέμα το φορολογικό είπαμε από την αρχή ότι όντως είναι μία έλλειψη. Αυτή θα καλυφθεί πάρα πολύ σύντομα. Δεν επηρεάζει το νομικό μέρος των μετασχηματισμών. Αποτελεί όμως ένα απαραίτητο συμπλήρωμα. Προς το παρόν ισχύει ό,τι ίσχυε μέχρι σήμερα. Γίνεται σχετική αναφορά στο νομοσχέδιο. Θα υπάρξει άμεσα κατάθεση σχεδίου νόμου, που θα αφορά τα κίνητρα που συνδέονται με τους μετασχηματισμούς, όχι τα γενικότερα ακίνητα προς τις επιχειρήσεις, γιατί αυτό είναι ένα θέμα γενικότερης οικονομικής πολιτικής. Αυτό που συζητάμε είναι συμπλήρωμα, αφορά κίνητρα που σχετίζονται με τους μετασχηματισμούς των εταιρειών. Είμαστε σε συνεννόηση με το Υπουργείο Οικονομικών και, όπως σας είπα και στην επιτροπή, πολύ σύντομα θα έρθει το σχετικό νομοσχέδιο. Για θέματα που σχετίζονται με το πεδίο εφαρμογής απαντήσαμε ήδη ότι οι ασφαλιστικές εταιρείες, επειδή είναι ανώνυμες εταιρείες και προβλέπεται και από την οδηγία, προφανώς εμπίπτουν στο πεδίο εφαρμογής και οι ασφαλιστικές εταιρείες αυτού του νόμου. Όσον αφορά τα επόμενα θέματα, έγινε μία σοβαρή παρατήρηση για τη δυνατότητα εξαίρεσης από την υποχρέωση σύνταξης έκθεσης από το διοικητικό συμβούλιο ή από τους εμπειρογνώμονες για προσωπικές εταιρείες βασικά, εφόσον ομοφωνούν οι μέτοχοι μήπως αυτό συμβάλλει ή ενέχει τον κίνδυνο καταδολίευσης των πιστωτών. Κοιτάξτε, το σκεφτήκαμε. Όμως ισχύει το εξής: Αυτή η δυνατότητα δίνεται και από τον νόμο για τις ανώνυμες εταιρείες που ήταν αποτέλεσμα της οδηγίας. Επομένως όταν ισχύει για τις ανώνυμες εταιρείες κάτι τέτοιο, δεν θα μπορούσε κάτι τέτοιο να μην ισχύει και για τις μικρότερες εταιρείες, τις προσωπικές, να έχουμε, δηλαδή, δύο μέτρα και δύο σταθμά. Με αυτή την έννοια δεν δεχτήκαμε την παρατήρηση γι' αυτή την εξαίρεση. Σχετικά με την καθολική διαδοχή, στην περίπτωση μετατροπής έχουμε συνέχεια της ζωής. Επομένως δεν τίθεται θέμα καθολικής διαδοχής. Για τους εργαζόμενους αναφέρθηκε - και ορθά - ο κ. Μπαλωμενάκης. Είπαμε στην επιτροπή ότι θα το ψάξουμε. Όντως το ψάξαμε αναλυτικά, αλλά όχι εκ του περισσού. Σκόπιμα βάλαμε την αναφορά και στο θέμα των εργαζομένων, παρ' ότι καλύπτεται από ένα σύνολο διατάξεων. Όμως, θεωρήσαμε σκόπιμο να υπάρξει αυτή η αναφορά και στο συγκεκριμένο νομοθέτημα και η παραπομπή στις οικείες διατάξεις. Υπάρχει ένα πλαίσιο διατάξεων Ενωσιακού και Εθνικού Δικαίου, που αφορά τα δικαιώματα των εργαζομένων και τις δυνατότητες που έχουν. Για αυτό βάλαμε την αναφορά και κάνουμε την παραπομπή. Έτσι, όλο αυτό το πλέγμα καλύπτει τα ζητήματα που θέσατε. Πέραν αυτού, οι εργαζόμενοι σε πολλές περιπτώσεις ουσιαστικά συμμετέχουν και ως πιστωτές στη διαδικασία αυτή. Επομένως έχουν και τα δικαιώματα των πιστωτών. Άρα νομίζουμε ότι δεν μπορούμε να κάνουμε κάτι πιο αναλυτικό. Η αναφορά στις γενικές διατάξεις συν το καθεστώς του πιστωτή νομίζουμε ότι τους καλύπτει πλήρως. Τέθηκε, επίσης, ένα ερώτημα για τις διοικητικές άδειες, αν δηλαδή οι διοικητικές άδειες σε περίπτωση συγχωνεύσεων εξακολουθούν και αυτές να ισχύουν. Προφανώς αναφερόμαστε και στις διοικητικές άδειες, υπό την επιφύλαξη, βεβαίως, των ρυθμιστικών πλαισίων και του ρόλου των εποπτικών αρχών, το αν πληρούνται ή δεν πληρούνται τα κριτήρια γι' αυτές τις διοικητικές άδειες. Τέλος, τέθηκε ένα θέμα για το clawback των φαρμακευτικών εταιρειών. Κάναμε μια προσπάθεια να συνεννοηθούμε, να διευκρινίσουμε το θέμα με το Υπουργείο Υγείας. Θεωρούμε ότι δεν υπάρχει πρόβλημα, διότι οι εταιρείες που μετέχουν σε μια συγχώνευση έχουν τις υποχρεώσεις τους, αυτές αθροίζονται, προφανώς, και το καινούργιο πρόσωπο που προκύπτει θα έχει αυτό πια τις υποχρεώσεις. Δεν νομίζω ότι υπάρχει ο κίνδυνος που αναφέρατε, να έχουμε κάποια αύξηση των υποχρεώσεων. Σχετικά με τον χρόνο ισχύος του νόμου, η πρόβλεψη είναι να ξεκινήσει η ισχύς του από τις 15 Απριλίου. Να μην περιμένουμε. Πιστεύω να έχει ολοκληρωθεί και η άλλη διαδικασία, σχετικά με τα φορολογικά κίνητρα. Αλλά και εάν δεν έχει ολοκληρωθεί - που θα έχει - , έχουμε πολλά ζητήματα, λόγω του κενού που υπήρχε στον τομέα των μετασχηματισμών. Έχουμε πολλά ζητήματα ανοιχτά, τα οποία δεν μας επιτρέπουν να δώσουμε μεγάλη παράταση στην έναρξη ισχύος του νόμου. Απεναντίας, έχουμε πίεση να λυθούν προβλήματα που εκκρεμούν και για μικρές και για μεγάλες εταιρείες. Και τώρα έρχομαι στις τροπολογίες. Σε ό,τι αφορά την τροπολογία για την κάνναβη, εξήγησα ότι δεν πρόκειται για κάτι καινούργιο. Δεν θα ξανακάνουμε τη συζήτηση από την αρχή. Είναι ένα θέμα που προέκυψε στη διαδικασία αδειοδότησης. Απαιτείται μια διευκρίνιση, λόγω του μεικτού χαρακτήρα αυτών των επενδύσεων, μια διευκρίνιση για τις περιοχές που είναι γη υψηλής παραγωγικότητας και για κάποιες άλλες. Επαναλαμβάνουμε, όμως, ότι είναι θέμα διευκρίνισης σχετικά με την αδειοδοτική διαδικασία. Έθεσε κάποια θέματα ο κ. Κωνσταντινόπουλος. Επαναλαμβάνω ότι η πρόβλεψη και η νομοθέτηση που ισχύει μέχρι σήμερα είναι μέσα σε ένα πολύ αυστηρό πλαίσιο. Επενδυτικό ενδιαφέρον υπάρχει τεράστιο. Αυτή τη στιγμή έχουμε πάνω από τριάντα πέντε φακέλους που είναι υπό επεξεργασία για την αδειοδότηση τέτοιων επενδύσεων. Υπάρχει ένα μεγάλο κενό και στην παγκόσμια αγορά και στην ελληνική αγορά. Θεωρούμε ότι είναι σωστή η πρωτοβουλία που πήραμε και θα έχει πολύ καλά αποτελέσματα για την ελληνική οικονομία. Η σημερινή τροπολογία είναι διευκρινιστικού χαρακτήρα και επαναλαμβάνω ότι προέκυψε από τις ανάγκες της αδειοδότησης. Τέλος, έρχομαι στην τροπολογία του κ. Κακλαμάνη. Περίπου οι ίδιοι άνθρωποι ήμασταν που το συζητήσαμε και όταν συζητούσαμε τον νόμο για τις ανώνυμες εταιρείες. Υπάρχει ένα πρόβλημα με τον εταιρικό τύπο των ΕΠΕ. Τείνει ουσιαστικά προς μια διαδικασία σιγά - σιγά να μη χρησιμοποιείται. Δεν υπάρχουν ουσιαστικά νέες ΕΠΕ. Είναι οι παλιές. Ένας μεγάλος αριθμός ανθρώπων είναι εγκλωβισμένος σε αυτό το σχήμα και προσπαθούν να επιλύσουν τα προβλήματά τους. Είχε τεθεί - και το κουβεντιάσαμε - αν μπορούμε να διευκολύνουμε με μειώσεις των ποσοστών για τη λήψη απόφασης. Αυτό που τίθεται τώρα από την τροπολογία - αυτό είναι το ουσιώδες - είναι, τουλάχιστον σε περιπτώσεις που υπάρχουν επενδυτικά σχέδια μεγάλα και απαιτείται μια αύξηση κεφαλαίου σημαντική, να διευκολύνεται η λήψη απόφασης στις ΕΠΕ. Άρα, λοιπόν, ως προς αυτό, υπάρχει μια ελαφρά τροποποίηση ως προς τις πλειοψηφίες που απαιτούνται. Αυτό είναι το νόημα της τροπολογίας. Επί της αρχής αυτό έχουμε κάνει αποδεκτό. Θα υπάρξει προσπάθεια μιας βελτίωσης, για να μη συγχέεται με το υπόλοιπο νομοσχέδιο και να μη μας δημιουργήσει προβλήματα, να το βάλουμε στις λοιπές διατάξεις, γιατί ουσιαστικά αφορά μια τροποποίηση του νόμου περί ΕΠΕ.
Ατόφια θα μπει;
Θα τη φέρουμε σε λίγο. Θα τη δείτε. Νομίζω ότι έχει γίνει καλή δουλειά. Να την ολοκληρώσουμε, να ακούσουμε και τα υπόλοιπα σχόλια και στο τέλος θα δούμε αν υπάρχει και ανάγκη για κάτι παραπάνω. Σας ευχαριστώ πολύ.
Κι εγώ ευχαριστώ. Έχει ζητήσει τον λόγο, όπως είπα, ο Κοινοβουλευτικός Εκπρόσωπος της Νέας Δημοκρατίας, ο κ. Δένδιας. Τον καλώ στο Βήμα. Αμέσως μετά θα μιλήσει ο κ. Ξυδάκης. Βλέπω και τον κ. Μεγαλομύστακα. Είναι στην Αίθουσα.
Κύριε Πρόεδρε, ζήτησα κι εγώ τον λόγο.
Κι εσείς, ναι. Εσείς προηγείστε του κ. Μεγαλομύστακα. Ορίστε, κύριε Δένδια, έχετε τον λόγο. Με μια σχετική άνεση θα μιλήσουν και οι Κοινοβουλευτικοί Εκπρόσωποι.
Ευχαριστώ, κύριε Πρόεδρε. Θα ήθελα να ξεκινήσω, κύριε Πρόεδρε, με την άδειά σας, με ένα σημαντικό θέμα, αλλά εκτός νομοθετήματος. Αφορά τις χθεσινές φυσικές καταστροφές στα Χανιά. Θα ήθελα να εκφράσω τη συμπάθεια, πέραν της Νέας Δημοκρατίας, νομίζω και του συνόλου της Αίθουσας για τους πληγέντες από αυτά τα πρωτοφανή φαινόμενα. Μου λένε ότι η κλιματική αλλαγή έχει υπεισέλθει κατά τέτοιον τρόπο, που τα μαθηματικά μοντέλα πρόβλεψης έχουν πια ελάχιστη δυνατότητα. Κύριε Υπουργέ, θα ήθελα το εξής, αν έχετε την καλοσύνη, και θα ήθελα την προσοχή σας: Έχω την εντολή από τον Πρόεδρο της Νέας Δημοκρατίας να προβώ στην κατάθεση μιας τροπολογίας, προφανώς εκπρόθεσμης, που αφορά, όμως, το συγκεκριμένο ζήτημα των Χανίων και η οποία να αποτελεί αναστολή του συνόλου των εκτελεστικών μέτρων, είτε του δημοσίου είτε των ιδιωτών, για ένα διάστημα το οποίο θα συμφωνήσουμε.
Δεν σας άκουσα, κύριε συνάδελφε.
Να το ξαναπώ: Θα σας καταθέσουμε μια τροπολογία - την ετοιμάζουμε - προφανώς εκπρόθεσμη. Χαίρομαι που είναι ο κ. Μπαλωμενάκης εδώ, γιατί είναι Βουλευτής Χανίων. Η τροπολογία θα αφορά την αναστολή όλων των εκτελεστικών μέτρων, είτε του δημοσίου είτε των ιδιωτών, οποιασδήποτε μορφής - πλειστηριασμών, κατασχέσεων, λογαριασμών κ.λπ. - για ένα διάστημα το οποίο θα συμφωνήσουμε - εμείς θα σας προτείνουμε ενενήντα ημερών, τριών μηνών, αλλά δεν είναι αυτό το θέμα - , κατά τα πρότυπα της ρύθμισης η οποία είχε γίνει σε προηγούμενες φυσικές καταστροφές - αυτές πήραμε ως κύριο υπόδειγμα - , ώστε να υπάρχει άμεση επέμβαση της ελληνικής πολιτείας στο συγκεκριμένο ζήτημα. Διότι, αν αναμείνουμε την κανονική νομοθετική λειτουργία, δηλαδή να συνεδριάσει ξανά η Βουλή κανονικά κ.λπ., θα περάσει μια εβδομάδα. Και ορισμένα πράγματα δεν επανέρχονται. Τα εκτελεστικά μέτρα δεν επανέρχονται εκ των υστέρων. Θεωρούμε, λοιπόν, ότι η Κυβέρνηση δεν θα έχει καμμία αντίρρηση. Και νομίζω θα έχει και μια έννοια η Βουλή να ψηφίσει κάτι τέτοιο, κυρίες και κύριοι συνάδελφοι, ομοφώνως. Δεν είναι κάτι το οποίο η Νέα Δημοκρατία κάνει ως πρωτοβουλία. Δεν θεωρεί ότι είναι θέμα το οποίο επιδέχεται κομματικής εκμετάλλευσης. Δεν επιδιώκει κομματική εκμετάλλευση. Επιδιώκει την ανακούφιση των πληγέντων από κάτι πρωτοφανές. Θα σας τη φέρω σε λίγη ώρα. Σας παρακαλώ, όμως, αν έχετε την καλοσύνη, επειδή αφορά, κύριε Αθανασίου, και τον Υπουργό των Οικονομικών, να έχει η Κυβέρνηση τις σχετικές συνεννοήσεις. Το ξαναλέω: Μετράνε και οι ώρες. Δεν είναι κάτι το οποίο μπορούμε να αφήσουμε για αύριο ή μεθαύριο. Οφείλω να σας πω ότι εγώ, όταν μπήκα στην Αίθουσα, κοίταξα να δω εάν η ίδια η Κυβέρνηση έφερε τροπολογία. Η Κυβέρνηση, προφανώς στην ανάγκη να αντιμετωπίσει το πρόβλημα, δεν το έκανε. Κύριε Μπαλωμενάκη, βασίζομαι και στις δικές σας πρεσβείες ως Βουλευτή Χανίων, για να μπορέσουμε να το λύσουμε πριν από τη λήξη της συνεδριάσεως. Και, αν χρειαστεί, να κρατήσουμε τη συνεδρίαση άλλο ένα πεντάλεπτο ή δεκάλεπτο ανοικτή για να ψηφίσουμε κάτι τέτοιο, νομίζω ότι και αυτό μπορούμε να το καταφέρουμε. Έρχομαι τώρα στο νομοθέτημα. Θα συμπληρώσω σε αυτά τα οποία είπε ο εισηγητής μας, ο κ. Αθανασίου, πως είναι προφανές ότι αυτό το νομοθέτημα υπό τη γενική έννοια το αντιμετωπίζουμε θετικά. Βεβαίως υπάρχει το ζήτημα, το οποίο είναι προφανές, το αναγνώρισε και ο εισηγούμενος Υπουργός, ότι δεν υπάρχει το ζήτημα των φορολογικών διατάξεων. Κύριε Υπουργέ, δεν ξέρω πώς έχετε εμπλακεί εσείς ο ίδιος, πέραν της πολιτικής σας ιδιότητας, με όλα αυτά. Δεν είναι αμελητέο. Οι φορολογικές διατάξεις, οι διατάξεις που αφορούν τα τέλη και όλα αυτά, στην πραγματικότητα μπορούν κάλλιστα να ακυρώσουν την εφαρμογή και τη χρησιμότητα και του καλύτερου νομοθετήματος. Και θα πρέπει όλα αυτά να γίνουν σαφή και όχι μόνο τα φορολογικά, ξαναλέω, αλλά οι συνολικές επιβαρύνσεις. Για παράδειγμα, σας ερωτώ: Σε περίπτωση συγχώνευσης εταιρειών για τις οποίες χρειάζεται συμβολαιογραφικό έγγραφο και το συμβολαιογραφικό έγγραφο περιλαμβάνει ακίνητα και πρέπει να μεταγραφεί, τέλη πληρώνονται στο Υποθηκοφυλακείο ή δεν πληρώνονται τέλη στο Υποθηκοφυλακείο; Εάν επί μεγάλων επιχειρήσεων και μεγάλων ακινήτων αντιμετωπίζεται ως κοινό συμβόλαιο, τότε το πράγμα γίνεται εξαιρετικά επώδυνο γι' αυτόν ο οποίος προσπαθεί να συγχωνεύσει ή να διασπάσει ή να μεταφέρει. Άρα, λοιπόν, όλα αυτά πρέπει να αντιμετωπιστούν στη λεπτομέρειά τους. Και γι' αυτό νομίζω ότι είναι πάρα πολύ σωστή η θέση των συναινούντων από την Αντιπολίτευση, όχι των διαφωνούντων - θα κάνω ένα μικρό σχόλιο για το ΚΙΝΑΛ - , των συναινούντων στην ιδέα και στον μεγαλύτερο αριθμό των διατάξεων του νομοθετήματος ότι θα έπρεπε αυτό το νομοθέτημα να έχει έρθει και να αντιμετωπίζει τα θέματα στο σύνολό τους. Έτσι θα πάμε σε δύο αποσπασματικές ρυθμίσεις, οι οποίες ακόμα κι αν διέπονται - δεν το πιστεύω - από τις καλύτερες των προθέσεων, και πάλι όμως μπορεί να αφήσουν κενά και μπορεί να δημιουργήσουν πάρα πολλά προβλήματα. Πρέπει δε να πω ότι αυτό το νομοθέτημα - και λυπάμαι που το λέω αυτό - δεν έρχεται μέσα σε ένα πλαίσιο μιας συνεπούς φιλοεπιχειρηματικής δραστηριότητας, η οποία βοηθάει την ελληνική οικονομία. Η ελληνική οικονομία χειμάζεται από μία συνολική εχθρική αντιμετώπιση της Κυβέρνησης προς την επιχειρηματικότητα, που η λέξη «φορομπηχτική» νομίζω ότι είναι σε έναν πολύ μεγάλο βαθμό επιεικής. Είναι μια πολιτική που δεν βοηθάει - νομίζω - την ανταγωνιστικότητα. Νομίζω ότι πέσαμε πάλι. Είμαστε στην πεντηκοστή έβδομη θέση. Χάσαμε τέσσερις θέσεις στην κλίμακα της τελευταίας έκθεσης της διεθνούς ανταγωνιστικότητας 2018-2019 του World Competitiveness Forum. Γενικά νομίζω ότι η ελληνική οικονομία στο πλαίσιο ανάλυσης της Κυβέρνησης αντιμετωπίζεται σαν μια κλειστή οικονομία του τέλους του 20ού αιώνα και όχι σαν μια ανοικτή οικονομία μιας χώρας της Ευρωπαϊκής Ένωσης του 21ου αιώνα. Στο πλαίσιο αυτό αντιμετωπίζεται και με μεγάλη καχυποψία και η καινοτομία και οι νέες τεχνολογίες και η σύνδεση της εκπαίδευσης με την αγορά εργασίας. Άρα, λοιπόν, για να μην πολυλογούμε, ένας κούκος προφανώς δεν πρόκειται να φέρει καμμία άνοιξη. Μάλιστα εδώ είναι ο μισός κούκος. Γιατί, απ' ό,τι φαίνεται ο άλλος μισός θα έρθει, κατά την άποψη του Υπουργού, μετά κάποιες εβδομάδες. Αυτό το οποίο θα ήταν απαραίτητο είναι η Κυβέρνηση να είναι φιλική στην επιχειρηματικότητα, να ακολουθήσει μια τελείως διαφορετική πολιτική. Θέλω τελειώνοντας - γιατί δεν έχω σκοπό να μακρηγορήσω - να θέσω και ένα άλλο θέμα. Είναι ένα θέμα ευρύτερης κοινωνικής πολιτικής. Δεν αφορά το παρόν νομοθέτημα. Όμως, ο Κοινοβουλευτικός Εκπρόσωπος πάντα έχει εκ του ρόλου του υποχρέωση να παίρνει μια ευρύτερη θέση πάνω στα θέματα της επικαιρότητας. Και αναφέρομαι στο θέμα των συντάξεων χηρείας. Κύριε Υπουργέ, για εμάς είναι ακατανόητο, στον βαθμό μάλιστα που εν όψει των ερχομένων εκλογών η Κυβέρνηση έχει αναλωθεί σε μια συνολική πολιτική παροχών και μάλιστα επιδοματικών παροχών και όχι πραγματικών παροχών. Υπάρχει διαφορά. Είναι άλλες οι παροχές που έχουν βάθος χρόνου, έχουν προοπτική, εντάσσονται σε ένα συνολικό οικονομικό σχέδιο και - αν θέλετε - μέσω της αύξησης της ζήτησης, υπό προϋποθέσεις, μπορούν να προσφέρουν και στην οικονομία. Και είναι κάτι τελείως διαφορετικό η επιδοματική παροχή κατά περίπτωση, εν όψει εκλογών και μόνο, για να προσπορίσουν στην Κυβέρνηση - έτσι νομίζει η Κυβέρνηση, εμείς έχουμε τη βεβαιότητα ότι δεν θα προσπορίσουν τίποτα, μάλλον αντίδραση θα δημιουργήσουν - εκλογικά ωφελήματα. Εδώ, όμως, υπάρχει ένα σαφές και νομίζω δίκαιο θέμα, το οποίο αφορά το ζήτημα των συντάξεων χηρείας. Το γνωρίζετε πάρα πολύ καλά. Το γνωρίζει το Υπουργείο Οικονομικών. Έχει τεθεί στην Αίθουσα από πάρα πολλούς συναδέλφους, κυρίως της Νέας Δημοκρατίας, αλλά όχι μόνο της Νέας Δημοκρατίας. Η Κυβέρνηση για κάποιον περίεργο λόγο αυτή τη συγκεκριμένη κατηγορία την έχει τοποθετήσει στην απόλυτη απομόνωση. Θεωρεί, δηλαδή, ότι οι συντάξεις χηρείας είναι κάτι το οποίο περιορίστηκε με τον τρόπο - τον μη δίκαιο τρόπο - που περιορίστηκε και δεν πρέπει με κανέναν τρόπο να επανέλθει στον διάλογο. Δεν πρέπει με κανέναν τρόπο να αποκατασταθεί, δεν πρέπει με κανέναν τρόπο να αντιμετωπιστεί. Εμείς είμαστε τελείως απέναντι σε αυτή τη λογική. Θέλω να τελειώσω, κύριε Πρόεδρε, με την άδειά σας και με έναν σχολιασμό των θέσεων του ΚΙΝΑΛ.
Έχετε άπλετο χρόνο. Δεν χρειάζεστε την άδειά μου!
Έχω, μάλιστα! Το ΚΙΝΑΛ, κύριε Πρόεδρε, κυρίες και κύριοι συνάδελφοι, για κάποιον περίεργο - αλλά σαφώς αντιληπτό σε όλους, νομίζω, εδώ στην Αίθουσα - λόγο τον τελευταίο καιρό έχει στοχεύσει τη Νέα Δημοκρατία. Για κάποιον περίεργο λόγο, όταν η Νέα Δημοκρατία λέει «άσπρο», το ΚΙΝΑΛ πρέπει να λέει «μαύρο». Όταν η Νέα Δημοκρατία προτείνει μια συγκεκριμένη πολιτική, το ΚΙΝΑΛ πρέπει να ανακαλύπτει μια συνωμοσία. Όταν η Νέα Δημοκρατία εισηγείται το αυτονόητο, το ΚΙΝΑΛ πρέπει να διατυπώνει την άποψη ότι πρόκειται για κάτι το ετερονόητο και το σκοτεινό. Και αυτή ήταν και η τοποθέτηση εδώ του εισηγητή, εξαιρετικά συμπαθούς σε εμένα, συναδέλφου κ. Κωνσταντινόπουλου. Προσπάθησα να παρακολουθήσω τη σκέψη του. Και μιλάω επί της αρχής. Δεν λέω επί των διατάξεων, που μπορεί να διαφωνήσουμε, να πούμε νομοτεχνικά ότι το ένα είναι στραβό ή κακό. Και ο κ. Αθανασίου τοποθετήθηκε στα θέματα ακυρότητας, ακυρωσίας και ανυποστάτου. Υπάρχουν και άλλες διατάξεις. Θα σας πω μετά μια παρατήρηση που έχω. Επί της ουσίας, όμως, το ΚΙΝΑΛ γιατί είναι εναντίον του νομοθετήματος; Να το καταλάβω. Να καταλάβουμε, μήπως και εμείς, που είμαστε υπέρ της επιχειρηματικότητας, κάνουμε λάθος. Τι τους φταίει; Βεβαίως το πλαίσιο συνολικά της ελληνικής οικονομίας, όπως το προωθεί η Κυβέρνηση, δεν είναι αυτό που θα θέλαμε εμείς. Βεβαίως! Για αυτό είμαστε Αντιπολίτευση. Για αυτό είμαστε άλλο κόμμα. Στο συγκεκριμένο θέμα, όμως, συγχωνεύσεως, διασπάσεως και απορροφήσεως εταιρειών με τις λιγότερες πιθανές διαδικασίες, τι ακριβώς θέλει το ΚΙΝΑΛ; Να το καταλάβω. Αύριο το πρωί, εάν συζητούσε με μία άλλη κυβέρνηση, τι θα έλεγε; Ότι αυτό το νομοθέτημα πρέπει να το αποσύρουμε ή μας λέει κάτι άλλο; Διότι - ξέρετε - και εμείς στη Νέα Δημοκρατία τούς παρακολουθούμε, αλλά τον τελευταίο καιρό τούς παρακολουθούμε - θέλω να πω - και με ένα χαμόγελο. Γιατί έχουν εφεύρει και άλλες θεωρήσεις περί πτερύγων της Κεντροδεξιάς, που υποτίθεται διατυπώνουν άλλες σκέψεις κ.λπ.. Αυτά τα πράγματα δεν είναι σοβαρά. Και η υπαρξιακή αγωνία κάθε κόμματος είναι σεβαστή, κατανοητή, συμπαθής, αν θέλετε. Δεν μπορεί, όμως, να εκφράζεται ως επιθετικότητα ενός άλλου πολιτικού χώρου, που στο τέλος - τέλος με συνέπεια κάνει τη δουλειά του. Και εμείς έχουμε πει από την αρχή ότι όταν υπάρχουν νομοθετήματα θετικά, εμείς θα τα ψηφίζουμε, τελεία και παύλα! Δεν μπορούμε τις διαφωνίες μας με τον ΣΥΡΙΖΑ και την Κυβέρνηση να τις μεταφέρουμε ως συνέπειες στη χώρα και την ελληνική επιχειρηματικότητα. Η ελληνική επιχειρηματικότητα θέλει φιλελευθεροποίηση του πλαισίου. Αυτό είναι η παγκόσμια τάση. Αυτή είναι η ευρωπαϊκή τάση. Θα βοηθήσουμε με τις παρατηρήσεις μας, με τη συμμετοχή μας, να βελτιωθούν τα λάθη. Εδώ, όμως, είναι θέμα το οποίο επί της αρχής μάς βρίσκει σύμφωνους. Θα κάνω και μία τελευταία παρατήρηση, κύριε Υπουργέ. Είναι τελείως νομικό θέμα. Αφορά το άρθρο 125, «Αυτοδίκαιη μετατροπή ετερόρρυθμης εταιρείας σε ομόρρυθμη εταιρεία». Σε περίπτωση αποκλεισμού ή εξόδου του ομόρρυθμου εταίρου, θα πρότεινα στους κυρίους συναδέλφους να υπάρξει μία τρίτη παράγραφος από κάτω, η οποία να λέει, βεβαίως, «διατηρουμένων των εις ολόκληρον ευθυνών του αποκλειομένου εταίρου». Διότι, έτσι όπως είναι διατυπωμένη, χωρίς να το διευκρινίζει και άρα δημιουργώντας κενό, επιτρέπει την ερμηνεία της μετατροπής της ομόρρυθμου και άρα απεριόριστης ευθύνης σε περιορισμένης ευθύνης επί βλάβη των δανειστών. Κοιτάξτε το λίγο. Νομίζω ότι θα το δείτε και νομίζω ότι και σε αυτό έχω δίκιο. [[Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. ΑΝΑΣΤΑΣΙΟΣ ΚΟΥΡΑΚΗΣ]] Κύριε Υπουργέ, σας παρακαλώ - θεωρώ ότι είναι πολύ μεγάλης σοβαρότητος θέμα και νομίζω ότι είναι δείγμα για την ελληνική κοινωνία - να συμφωνήσουμε στο θέμα των μέτρων για τη στήριξη των κατοίκων των Χανίων. Και είμαι βέβαιος ότι και ο κ. Ξυδάκης, που θα μιλήσει μετά από εμένα, θα πάρει θέση επ' αυτού. Σας ευχαριστώ πολύ.
Ευχαριστούμε τον Κοινοβουλευτικό Εκπρόσωπο της Νέας Δημοκρατίας κ. Νικόλαο Δένδια. Τον λόγο έχει ο Κοινοβουλευτικός Εκπρόσωπος του ΣΥΡΙΖΑ κ. Νικόλαος Ξυδάκης, για δώδεκα λεπτά.
Ευχαριστώ πολύ, κύριε Πρόεδρε. Απουσιάζουν κάνα δυο κόμματα. Δεν πειράζει. Είναι η Μείζων Αντιπολίτευση παρούσα. Κατ' αρχάς, όσον αφορά την πρόταση του κ. Δένδια, θα μιλήσει και ο Υπουργός. Θα τοποθετηθεί για το εάν την κάνει αποδεκτή. Είναι μία τροπολογία ουδέποτε εμφανισθείσα. Δεν την έχουμε στα χέρια μας.
Τη φέρνουμε τώρα. Τη γράφουμε.
Την περιμένουμε. Επί της ουσίας δεν υπάρχει καμμία αντίρρηση. Μπορούμε να προχωρήσουμε. Ούτε η επιβάρυνση για το ελληνικό δημόσιο θα είναι σημαντική. Θα βοηθηθούν κάποιοι επιχειρηματίες, αγρότες, κτηνοτρόφοι, καταστηματάρχες, νοικοκυριά, που μπορεί να έχουν άμεσες υποχρεώσεις σε δικαστήρια. Και νομίζω ότι χρειάζεται νομοθετική ρύθμιση, ακριβώς γιατί θα εμφανισθούν ενώπιον δικαστηρίων. Ωστόσο, ακόμα κι εάν δεν προλάβουμε σήμερα, αύριο συζητείται στην Ολομέλεια νομοσχέδιο του Υπουργείου Πολιτισμού. Εάν δούμε και δεν μας φτάσει η ώρα σήμερα, υπάρχει αύριο νομοσχέδιο, Ολομέλεια, και θα μπορέσουμε να το τακτοποιήσουμε αυτό. Και με αυτό το νομοσχέδιο, αλλά και με άλλα που έχουν έρθει από το Υπουργείο Ανάπτυξης, παρουσιάζεται εμπράκτως η βούληση και το σχέδιο της Κυβέρνησης για ένα κύμα λελογισμένων και υπολογισμένων μεταρρυθμίσεων, με σκοπό να εκσυγχρονιστεί όλη η παραγωγική δομή, να διευκολυνθεί η υγιής επιχειρηματικότητα και να αρχίζει να δίδεται και μία ανάσα στον κυκεώνα, στο τέρας της γραφειοκρατίας που αντιμετωπίζει όλος ο επιχειρηματικός κόσμος. Δεν έχουμε να προσθέσουμε πολλά. Νομίζω ότι και η Μείζων Αντιπολίτευση έκανε κριτική. Συμφωνεί, όμως, σε γενικές γραμμές. Δεν κατάλαβα ακριβώς την κριτική του κ. Κωνσταντινόπουλου εκ μέρους του ΚΙΝΑΛ. Είναι σαν να μην έχει διαβάσει καν το νομοσχέδιο. Και γι' αυτό προκαλεί και τα σχόλια θυμηδίας της Νέας Δημοκρατίας. Αυτό είναι εντυπωσιακό. Η Μείζων Αντιπολίτευση, δηλαδή, σε γενικές γραμμές συμφωνεί και έχει επιμέρους αντιρρήσεις. Η Ελάσσων Αντιπολίτευση δεν μπαίνει καν στην ουσία της πρότασης.
Δεν είναι πρωτότυπο.
Όχι, δεν έχει άποψη επί της ουσίας, αλλά έχει άποψη για τα διαμειβόμενα στον χώρο του Κέντρου και της Κεντροαριστεράς. Βεβαίως, υπάρχει χώρος και βήμα εδώ για πολιτικό σχολιασμό των εξελίξεων, αλλά η πρώτη δουλειά είναι το νομοθετικό έργο, είναι η ευθύνη που έχουμε απέναντι στον παραγωγικό κόσμο και στην οικονομία και εκεί με σοβαρότητα, τεκμηρίωση και επιχειρήματα να κρίνουμε το εισαγόμενο νομοσχέδιο και να κάνουμε αντιπροτάσεις. Οι γενικότητες και τα χαριτωμένα, ας πούμε, επί γενικών φιλοσοφικών αρχών, τα οποία δεν είναι καν φιλοσοφικά, δεν έχουν καν νόημα. Το είπε χαρακτηριστικά ο συνάδελφος της Νέας Δημοκρατίας, ο κ. Δένδιας, σεβαστή και συμπαθής η πολιτική υπαρξιακή αγωνία, αλλά ας λέμε και κάτι για αυτό που έχουμε μπροστά μας. Δεν είπατε τίποτα.
Μα, είστε μαζί με τη Νέα Δημοκρατία.
Άλλες φορές, σε άλλες περιπτώσεις, έχουν υπάρξει και εποικοδομητική κριτική και εποικοδομητικές προτάσεις, έννοιες των οποίων έχουν ενσωματωθεί στο νομοθετικό έργο. Σε αυτή την περίοδο έχει, νομίζω, πάψει κάθε δημιουργική ενασχόληση με το νομοθετικό έργο και την παραγωγική πολιτική και μπαίνουμε στη φάση της υπεράσπισης προεκλογικών χαρακωμάτων. Είναι δικαίωμά σας, απλώς και εμείς το διαπιστώνουμε και το βλέπουμε. Για τις συντάξεις χηρείας κάτι είπε ο συνάδελφος κ. Δένδιας. Νομίζω ότι έχει υπάρξει ρητή διαβεβαίωση από τον Υφυπουργό Εργασίας κ. Πετρόπουλο ότι το βλέπει, ότι θα υπάρξει ρύθμιση και, εν πάση περιπτώσει, και Βουλευτές της Συμπολίτευσης έχουν επισημάνει ότι υπάρχει μια κοινωνική ανισομέρεια εκεί. Υπάρχει πίεση και από τη μεριά των Βουλευτών της Αντιπολίτευσης να υπάρξει ρύθμιση για τις συντάξεις χηρείας που να είναι δίκαιη, να δείχνει κοινωνική ευαισθησία, όμως να δείχνει και ένα γενικότερο νοικοκύρεμα στον τομέα των ασφαλιστικών ανταποδόσεων σε ένα γενικότερο πλαίσιο. Δεν έχουμε να προσθέσουμε τίποτα. Νομίζω θα περιμένουμε την τροπολογία, αν την προλάβουμε σήμερα. Διαφορετικά αύριο έχει νομοθετικό έργο η Βουλή. Έχει Ολομέλεια για νομοσχέδιο του Υπουργείου Πολιτισμού και θα περιμένουμε και τον Υπουργό να τοποθετηθεί. Ευχαριστώ πολύ.
Ευχαριστούμε τον Νικόλαο Ξυδάκη, Κοινοβουλευτικό Εκπρόσωπο του ΣΥΡΙΖΑ. Τον λόγο έχει ο Κοινοβουλευτικός Εκπρόσωπος της Δημοκρατικής Συμπαράταξης κ. Ανδρέας Λοβέρδος, για δώδεκα λεπτά.
Να ζητήσω συγγνώμη από τους συναδέλφους μου που δεν τους άκουσα - άκουσα μόνο τον κ. Ξυδάκη - , γιατί συνεδριάζει παράλληλα το Διοικητικό Συμβούλιο του Ιδρύματος της Βουλής για τον Κοινοβουλευτισμό και τη Δημοκρατία, εις το οποίο εκπροσωπώ την Πρόεδρο του Κινήματος Αλλαγής, την κ. Γεννηματά. Θα πρέπει με το που θα ολοκληρώσω, να επιστρέψω, γιατί δεν έχω μιλήσει. Άκουσα λίγο τον κ. Ξυδάκη. Ενημερώθηκα και για μια αποστροφή του κ. Δένδια. Θα μπω στο σχέδιο νόμου κάνοντας μια κριτική στις γενικές του γραμμές. Να μου επιτρέψετε, κυρία και κύριοι Βουλευτές, πριν μπω σε αυτά τα θέματα, να κάνω μια αναφορά σε ένα ζήτημα εξωτερικής πολιτικής που ενδιαφέρει όλους μας. Ως Κοινοβουλευτικός Εκπρόσωπος μπορώ να το κάνω, να διαθέσω για αυτό ένα - ενάμισι λεπτό. Οι υποδείξεις προς τον Οργανισμό Ηνωμένων Εθνών από την πλευρά του Υπουργείου Εξωτερικών της Κυβέρνησης της FYROM για το πώς θα γίνονται οι χρήσεις των όρων της Συμφωνίας των Πρεσπών νομίζω δημιουργούν ένα πρόβλημα για τη χώρα. Επαληθεύονται οι ανησυχίες που είχε η Αντιπολίτευση, όταν δεν ήθελε να πάρει στις πλάτες της τις ευθύνες της Συμφωνίας των Πρεσπών. Κύριε Υπουργέ, όλα όσα επισημαίναμε και υπογραμμίζαμε για το πολύ σοβαρό ταυτοτικό θέμα, η Ελλάδα τώρα τα βρίσκει μπροστά της. Διότι, όπως ο Πρωθυπουργός εδώ αναρωτιόταν με τρόπο ανεπίγνωτο: «Μα, εγώ ήξερα ότι υπάρχει ένα πρόβλημα», έλεγε, «το πρόβλημα του ονόματος. Τι μου λέτε τώρα για ταυτότητες και για γλώσσες;» και προσέγγιζε τότε την προ της κύρωσης της συμφωνίας πραγματικότητα, έτσι βλέπω ότι και το Μέγαρο Μαξίμου σήμερα αντιμετωπίζει τις συνέπειες της υπογραφής της χώρας και τη στέρηση που έχει υποστεί να διαμαρτύρεται ευλόγως, εκεί που κάτι αρνητικό για τα συμφέροντά μας συμβαίνει, γιατί συμφώνησε. Με την υπογραφή μας πια και με τη δική μας συμφωνία κάθε ισχυρισμός μπορεί να γίνεται ανεκτός. Οι υποδείξεις του Υπουργείου Εξωτερικών της γειτονικής χώρας είναι ανάγλυφες της συμφωνίας, αποτυπώνουν τη συμφωνία, αντιγράφουν τη συμφωνία. Είναι λυπηρό, πως αυτή η συμφωνία με αυτά τα προβλήματα που είχε, δίνει βάση σε άλλου είδους διεργασίες, διεργασίες που σχετίζονται με την ανακάλυψη μειονοτήτων και ούτω καθ' εξής. Οι εξελίξεις αυτές είναι τόσο πολύ απλωμένες μέσα στον χρόνο, που ούτε κανείς πρέπει να έχει την αγωνία να δει ότι επαληθεύονται οι απόψεις του αμέσως, ούτε να παραγνωρίζει ότι το ιστορικό βάθος που έχουν τα θέματα αλλά και το μέλλον που έχουν τα θέματα με αυτό το ιστορικό βάθος πρέπει να αντιμετωπίζονται υπό το πρίσμα των εθνικών συμφερόντων. Αν όχι, οι αρνητικές εξελίξεις είναι μπροστά και θα τις υποστούμε. Τώρα, κύριε Ξυδάκη, με συγχωρείτε πάρα πολύ, αλλά τεσσεράμισι λεπτά μιλήσατε από τα δώδεκα που είχατε, και υποστηρίξατε το σχέδιο νόμου με μία γενικότητα ότι είναι καλό. Με την ίδια λογική και ένας Βουλευτής της Αντιπολίτευσης μπορεί να αντιμετωπίζει το σχέδιο νόμου με μια φράση: «Δεν είναι καλό» ή «είναι αρνητικό».
Δεν είμαι εισηγητής, κύριε Λοβέρδο.
Ναι, είστε Κοινοβουλευτικός Εκπρόσωπος. Εδώ, λοιπόν, πρέπει κανείς να δει από τον αντιπολιτευτικό λόγο ή τον συμπολιτευτικό λόγο τι τεκμαίρεται ως μείζον επιχείρημα. Εάν αυτό το μείζον επιχείρημα οδηγεί σε καταψήφιση, αυτό είναι μία ευθεία πολιτική θέση. Εσείς, κύριε Δένδια, που μάλιστα είπατε ότι με χαμόγελο αντιμετωπίζετε τις υπαρξιακές μας αγωνίες ως κόμματος, με χαμόγελο και ο κ. Σαμαράς και εσείς όλοι αντιμετωπίζατε την κρίση της χώρας το 2009-2010. Κρίση που εσείς δημιουργήσατε. Με χαμόγελο τώρα αντιμετωπίζετε τις δικές μα,ς δήθεν υπαρξιακές αγωνίες, όταν με τη Νέα Δημοκρατία σε πάρα πολλές περιπτώσεις στο Κοινοβούλιο, και στις πιο έντονες στιγμές του - εν πάση περιπτώσει δεν θέλω να το πω όπως το λέει ο λαός - , αλλά «αντιπολιτεύεστε». Είστε ελάχιστοι εδώ. Στα μείζονα θέματα, από Κοινοβουλευτική Ομάδα εβδομήντα πέντε ατόμων είστε δύο και τρεις και πολλές φορές και λιγότεροι. Ο πολιτικός σας λόγος τι λόγος πολιτικός είναι; Πολιτικός λόγος πολυτελείας, που δίνει όλες τις ευχέρειες στην Κυβέρνηση να κάνει περιπάτους σε στάδια και σε θέματα που έπρεπε να βρίσκει πολύ ισχυρές αντιστάσεις. Λοιπόν, όχι σε εμάς αυτά. Παρ' ότι μικρότερη Κοινοβουλευτική Ομάδα - δεκαεννέα με είκοσι Βουλευτές - έχουμε αρθρώσει αντιπολιτευτικό λόγο πολύ ισχυρό και έχουμε δημιουργήσει πολλαπλάσια θέματα απ' όσα εσείς, παρά τη δύναμή σας. Τώρα, η επιχειρηματικότητα στην Ελλάδα από την οποία, κύριε Υπουργέ, εξαρτάται το μέλλον μας, γιατί και εσείς και όλοι όταν αναφερόμαστε στα πρωτογενή πλεονάσματα μέχρι το τέλος του 2022 και μετά, όλοι για όποιο θέμα και αν συζητάμε, με αυτό, όμως, ως επικεφαλίδα όλων των θεμάτων, δηλαδή τα πρωτογενή πλεονάσματα, είτε συζητάμε τα κόκκινα δάνεια είτε συζητάμε την κατάργηση των γραφειοκρατικών εμποδίων στην οικονομία, ό,τι και αν συζητάμε, καταλήγουμε ότι για να ξεπεράσουμε τις δυσκολίες των πρωτογενών πλεονασμάτων και όλα τα επιμέρους θέματα, χρειαζόμαστε σοκαριστικούς ρυθμούς ανάπτυξης. Όλοι το λέμε. Οι προβλεπόμενοι ρυθμοί ανάπτυξης δεν είναι αρκετοί. Το λέμε όλοι αυτό. Κι ενώ το λέμε όλοι αυτό, όταν έρχεται η ώρα να κριθούμε με βάση αυτά που προτείνουμε - Αντιπολίτευση - ή με αυτά που κάνουμε - Κυβέρνηση - περνάμε κάτω από τον πήχη. Κρινόμαστε αρνητικά. Μάρτυράς μας εμάς, ως αντιπολιτευόμενων κομμάτων, η μέχρι τώρα εμπειρία. Πάμε να δούμε τι είναι αυτό που χρειάζεται σήμερα η οικονομία για να επιτύχει σοκαριστικούς ρυθμούς ανάπτυξης που να ξεπερνούν το 2% και να αγγίξουν το 4%, το 5%, ίσως και περισσότερο, εάν είναι δυνατό. Είναι δύσκολο, αλλά μέχρι το 4% και το 5%, μπορείς να πας. Το πρόβλημα που έχει η ελληνική οικονομία είναι η γραφειοκρατία της. Η δική της γραφειοκρατία; Όχι. Είναι από: α) αυτή που μεταφέρεται στην οικονομία από τη γραφειοκρατία της δημόσιας διοίκησης, και β) από τη γραφειοκρατία της δομής και της διοίκησης της δικαιοσύνης. Αυτά είναι τα δύο μεγάλα προβλήματα. Λένε, ότι οι κυβερνήσεις πρέπει να βοηθούν την οικονομία και να μην είναι όπως ο κ. Τσακαλώτος που πέρα από τα χαριτωμένα που λέει, κάνει λογαριασμούς εσόδων - εξόδων στους εθνικούς λογαριασμούς χωρίς να ενδιαφέρεται. Ούτε μια φορά δεν τον έχω ακούσει να κάνει αναφορά στα ζητήματα των οικονομικών στελεχών της ελληνικής οικονομίας, δηλαδή στις επιχειρήσεις, στην ιδιωτική οικονομία. Ενώ χρειαζόμαστε κάτι άλλο, έχουμε Υπουργούς Οικονομικών που κάνουν εθνικούς λογαριασμούς και αυτούς μας εκθέτουν εδώ και δεν κάνουν τι; Όχι, να δώσουν κατευθύνσεις στην οικονομία - δεν έχουμε μια κατευθυνόμενη οικονομία εδώ, έχουμε μια ελεύθερη οικονομία - αλλά να την απαλλάξουν από τα δεσμά της γραφειοκρατίας. Σχετικά με τις αδειοδοτήσεις σας: Τις επαινέσατε. Επειδή είχαμε παρακολουθήσει και την κατάργηση των αδειοδοτήσεων της Νέας Δημοκρατίας το 2013, που ήμασταν στην κυβέρνηση, αλλά η συγκεκριμένη νομοθετική πρωτοβουλία δεν είχε ελπίδες επιτυχίας στην πράξη, και του 2013 η προσπάθεια και του 2016, η δική σας, ήταν μηδαμινών αποτελεσμάτων. Γιατί; Γιατί μπορεί να καταργείς τη λέξη «αδειοδότηση», αλλά έρχονται από πίσω μια σειρά παράγοντες που αφορούν την παρέμβαση της διοίκησης στην οικονομία, που αιχμαλωτίζουν την οικονομία και δεν της επιτρέπουν την απελευθέρωση. Αυτό είναι το πρώτο. Προχωρώ στο Πτωχευτικό Δίκαιο. Πολύ σχετικό θέμα με το σημερινό. Φέρατε το 2016 ή το 2017- δεν θυμάμαι - νομοθετική πρωτοβουλία, προσαρμογής μάλιστα, στο ενωσιακό δίκαιο. Σας είχαμε πει εμείς ότι είναι τόσο γραφειοκρατικό και αυτό το καινούργιο κείμενο, που στην πράξη ο οικονομικά νεκρός είναι ισοβίως νεκρός, ενώ οικονομικά νεκρός θεωρείται εκείνος που πτωχεύει η επιχείρησή του και άρα, τίθεται εκτός ορίων οικονομίας για κάποιο χρονικό διάστημα, αλλά του δίνονται ευκαιρίες επανάκαμψης. Χωρίς τέτοιου είδους αλλαγή του Πτωχευτικού Δικαίου μας δεν μπορεί να προχωρήσει τίποτα. Οι ακυρωμένοι άνθρωποι στην οικονομική τους ζωή άπαξ, ακυρώνονται διά παντός. Το Πτωχευτικό σας Δίκαιο ήταν ακόμη μια αποτυχημένη προσπάθεια. Θέματα άλλα που αφορούν τους βοηθούς δικαστές, την κινητικότητα στην ηγεσία της δημόσιας διοίκησης, τίποτα απ' όλα αυτά δεν έχετε φέρει ως νομοθετική πρωτοβουλία ή έστω εκεί που τα πράγματα είναι πάρα πολύ σκληρά, όπως λόγου χάριν οι λεγόμενες αποκλειστικές προθεσμίες του δημοσίου που δεν υπάρχουν, όσο και αν ο νομοθέτης τις θεσπίζει στη συνταγματική Αναθεώρηση. Ούτε εκεί κάνατε κάποια πρόταση που να σχετίζεται με τη διοίκηση και καμμία απολύτως που να σχετίζεται με τη δικαιοσύνη. Έρχεστε τώρα εδώ να διακινήσετε έναν τίτλο ελπίδας. Το δέχομαι. Είναι μια προσπάθεια που την κινητικότητα στον τομέα των επιχειρήσεων προσπαθεί να τη βοηθήσει το σχέδιο νόμου, κατά τον τίτλο αυτόν. Τι εννοούμε με τον όρο «κινητικότητα»; Τις μετατροπές, τις διασπάσεις, τις συγχωνεύσεις. Πάρα πολύ σωστός στόχος να μπεις εκεί να διευκολύνεις. Όταν μπεις στις πολλές διατάξεις του σχεδίου νόμου επί του θέματος, διότι το, λεγόμενο «δεύτερο τμήμα» είναι λίγες διατάξεις προσαρμογής σε οδηγία, ο κύριος κορμός, σχεδόν ο αποκλειστικός, όλο το σώμα του σχεδίου νόμου σχετίζεται με την κινητικότητα στο πεδίο όλων των επιχειρήσεων, όλων των μορφών. Τι είναι αυτό που προσεγγίζεις ως κυρίως κριτική; Κύριε Υπουργέ, αφού αυτό το νομοσχέδιο δημοσιευθεί και αρχίζει να εφαρμόζεται, θα αρχίσουν να παράγονται τα πρώτα του αποτελέσματα. Σας προειδοποιώ - το ρήμα δεν είναι απειλητικό είναι ρητορικό - ότι δυνατότητες άμεσης εφαρμογής δεν έχει. Δεν είναι μόνο η ελαττωματική μη σύνδεσή του με φορολογικές μεταρρυθμίσεις τις οποίες υπόσχεστε για μεταγενέστερο χρόνο. Σας είπε ο κ. Κωνσταντινόπουλος, σωστά, ότι θα είστε Κυβέρνηση; Έχετε κάτι έτοιμο να μας προειδοποιήσετε για αυτό; Δεν είπατε. Είναι το Υπουργείο Δικαιοσύνης και το Υπουργείο Οικονομικών στη συνεργασία τους έτοιμα σε δύο μήνες να αρχίσουν νομοθετική πρωτοβουλία, όπως είπατε ή δεν είναι; Δεν γνωρίζουμε σε ποια κατεύθυνση. Πάντως, όπως και εσείς λέτε, εάν δεν διασυνδεθεί αυτή η αλλαγή με αλλαγές στη φορολογική νομοθεσία, πολύ μικρές πιθανότητες εφαρμογής έχει. Αυτό είναι το πρώτο. Δεύτερο το κρατούμενο: Ήταν εδώ πολύ χαρακτηριστικές οι τοποθετήσεις του κ. Καρρά από την Κοινοβουλευτική Ομάδα μας αλλά, κύριε Αθανασίου, ως εισηγητής της Αξιωματικής Αντιπολιτεύσεως, που σας άκουσα σήμερα, αντελήφθην το πόσο δύσκολη εφαρμογή έχουν οι διατάξεις αυτού του σχεδίου νόμου. Η εμπλοκή διοικήσεως και δικαιοσύνης στην πορεία της κινητικότητας των επιχειρήσεων μόνο προβλήματα θα γεννά. Ξέρετε πάρα πολύ καλά ότι εάν ένα από αυτά τα προβλήματα, που είναι μιας φύσης διοικητικής, απόπειρας εξορθολογισμού, επίσπευσης διαδικασιών οδηγηθεί προς τη δικαιοσύνη τι καθυστερήσεις παράγονται, παρά τη φιλότιμη προσπάθεια των δικαστών, από την ύλη που έχουν τα δικαστήρια και από τα προβλήματα που έχει η χώρα στις υποδομές της. Εκτιμούμε, λοιπόν, ότι, όπως ωραία είπε ο κ. Καρράς, αν κάποια επιχείρηση θα ήθελε να χρησιμοποιήσει αυτό το σχέδιο νόμου, μόνο στην κατεύθυνση της επιθυμίας να φύγει από τη χώρα θα της ήταν χρήσιμο. Δηλαδή, εκτιμούμε ότι στο πεδίο της πράξης, που επαληθεύει ή ακυρώνει τα πολιτικά μας επιχειρήματα, το σχέδιο νόμου αυτό δεν έχει περιθώριο εφαρμογής και δεν θέλουμε να απολογούμαστε στην κοινωνία της οικονομίας, λέγοντας ότι υποστηρίξαμε κάτι το οποίο δεν είχε περιθώρια εφαρμογής, αλλά τι να κάνουμε, είχε καλό τίτλο και έτσι το υποστηρίξαμε. Στις αγορεύσεις σας - εγώ σήμερα δεν πρόλαβα να σας ακούσω, ζήτησα συγγνώμη, αλλά διάβασα τι ειπώθηκε στη Διαρκή Επιτροπή - δεν καταδείξατε τα σημεία εκείνα που τα πράγματα οδηγούνται σε επίσπευση και έτσι ό,τι προκύπτει από τις διατάξεις, επαληθεύεται και από τις αγορεύσεις σας, δηλαδή η αγωνία μας ότι δεν προχωράτε τα πράγματα, αλλά επαναλαμβάνετε μια ορθή κατά τον τίτλο, αλλά άκυρη κατά το περιεχόμενο νομοθετική πρωτοβουλία σε θέμα πάρα πολύ σοβαρό, αλλά με μεθόδους και τρόπους όχι καταλλήλους, επαναλαμβάνετε ακόμη μια φορά και συνεπώς, εμείς δεν μπορούμε να την υποστηρίξουμε. Υπό την έννοια αυτή, αυτά που είπε ο συνάδελφος, ο κ. Οδυσσέας Κωνσταντινόπουλος, τα λέω και εγώ, δεν θα στηρίξουμε το σχέδιο νόμου και αυτή είναι η εξήγηση της άρνησής μας. Ευχαριστώ πολύ.
Καλούμε στο Βήμα τον Κοινοβουλευτικό Εκπρόσωπο της Χρυσής Αυγής κ. Ιωάννη Σαχινίδη, για δώδεκα λεπτά.
Ευχαριστώ, κύριε Πρόεδρε. Ευτυχώς, παρακολουθεί ο ελληνικός λαός και μπορεί να αντιληφθεί τι συμβαίνει πραγματικά σε αυτή τη χώρα. Αυτό, όμως, που δεν λέει κανείς ξεκάθαρα είναι αν πέραν των οδηγιών που έρχονται από την Ευρωπαϊκή Ένωση σχετικά με την εναρμόνιση του Ελληνικού Δικαίου με το Ευρωπαϊκό Δίκαιο, έχουν έρθει και εντολές σχετικά με την εναρμόνιση μεταξύ των κομμάτων. Παρακολουθήσαμε προηγουμένως αρκετές αβρότητες μεταξύ του Κοινοβουλευτικού Εκπροσώπου της Κυβέρνησης και του Κοινοβουλευτικού Εκπροσώπου της Αξιωματικής Αντιπολίτευσης. Άλλωστε, μας έχουν συνηθίσει να υπερψηφίζουν από κοινού τα σοβαρά νομοσχέδια και να διαφωνούν σε κάποια δευτερευούσης σημασίας. Η μόνη ανάπτυξη που έχετε φέρει είναι αυτή της επιδοματικής πολιτικής που εφαρμόζετε για να πείσετε τους Έλληνες φορολογούμενους ότι έχουμε ξεπεράσει πλέον τα μνημόνια. Επιδόματα, λοιπόν, κάθε λογής και κάθε μορφής. Όμως, θα μπορέσει κάποιος σε αυτή την Αίθουσα να εξηγήσει πώς και από πού πληρώνονται αυτά τα επιδόματα; Από τους ανύπαρκτους επενδυτές που έχετε φέρει στην Ελλάδα; Από την ανύπαρκτη εξόρυξη υδρογονανθράκων και πετρελαίου; Από τον πρωτογενή τομέα παραγωγής, τον οποίο έχετε καταστρέψει και εσείς αλλά και όλοι οι προηγούμενοι; Από τα έσοδα, τα οποία δεν έχετε εισπράξει, από τις λίστες της ντροπής, τις γνωστές λίστες των σκανδάλων; Κύριε Υπουργέ, επανειλημμένα έχουμε ακούσει, και από Υπουργούς και από Βουλευτές σας αλλά και από στελέχη σας κυβερνητικά, σχετικά με τις γνωστές λίστες. Θυμούνται όλοι πολύ καλά, έχει ακούσει επανειλημμένα ο ελληνικός λαός για τη λίστα Λαγκάρντ, Μπόργιανς, παράνομου πλουτισμού, offshore Λονδίνου, Χόνγκ Κονγκ, λίστες για κάθε πόλη και για κάθε χώρα. Μας είπατε ότι έχουν βεβαιωθεί κάποια χρηματικά πρόστιμα. Αυτό, όμως, που επανειλημμένως δεν έχει λεχθεί σε αυτή την Αίθουσα, είναι τι ακριβώς έχει εισπραχθεί και πόσους βάλατε φυλακή. Μάλλον υπάρχει συγκάλυψη, γιατί κόρακας κοράκου μάτι δεν βγάζει. Εξηγήστε μας, όμως, τέλος πάντων, πού θα βρείτε τα χρήματα, ώστε να μπορέσετε να συνεχίσετε αυτή την επιδοματική πολιτική σας. Ποιος εργάζεται σε αυτή τη χώρα, για να παράγει πλούτο; Από πού προκύπτουν τα έσοδα, από τη μαύρη εργασία των λαθρομεταναστών; Από τις επιχειρήσεις και τα εργοστάσια που κλείνουν συνέχεια; Από τους αγρότες και τους κτηνοτρόφους οι οποίοι έχουν εγκαταλείψει την ύπαιθρο και μεταναστεύουν; Από πού και από ποιον; Από το ξεπούλημα της δημόσιας περιουσίας; Έχετε προάγει και εσείς αλλά και οι προηγούμενες κυβερνήσεις τη φοροδιαφυγή ως μοναδικό μέσο επιβίωσης των Ελλήνων πολιτών. Έχετε προάγει και υπερασπίζεστε το λιανικό λαθρεμπόριο των λαθρομεταναστών. Αυτό που μου έκανε, όμως, τρομερή εντύπωση και θα αναφερθώ εκτενώς είναι η τροπολογία, την οποία είχατε το θράσος να φέρετε στο σημερινό σχέδιο νόμου. Εδώ προκύπτει ένα ερώτημα: Αλήθεια, πόση φαρμακευτική κάνναβη καταναλώθηκε για τη σύνταξη αυτής της τροπολογίας; Πρώτη φορά βλέπω ένα κόμμα να μπαίνει στη διαδικασία εμπορευματοποίησης της ιδεοληψίας του. Τροπολογία, λοιπόν, με γενικό αριθμό 1965 και ειδικό αριθμό 42. Διαβάζοντας κάποιος απλώς την αιτιολογική έκθεση, αντιλαμβάνεται αναφορές για το σύνολο των δραστηριοτήτων της καλλιέργειας και επεξεργασίας της κάνναβης, για την αποδοτικότητα και την ποιοτική σταθερότητα. Γίνεται, επίσης, αναφορά σχετικά με τις επιπτώσεις στο περιβάλλον από το τμήμα μεταποίησης και τη χαμηλή όχληση, με ελάχιστο αποτύπωμα περιβαλλοντικής επίπτωσης από τη διαχείριση των αποβλήτων. Θα έπρεπε να αποδείξετε και την περιβαλλοντική σας ευαισθησία. Κλείνει, όμως, η αιτιολογική έκθεση με την εξής αναφορά: Με την άνω διάταξη υπηρετείται και η συνταγματικώς κατοχυρωμένη αρχή της βιώσιμης ανάπτυξης, με την εξυπηρέτηση και αναπτυξιακών στόχων για τη διαφύλαξη και διατήρηση της γεωργικής γης υψηλής παραγωγικότητας. Πού είναι, όμως, το ζουμί αυτής της τροπολογίας; Σίγουρα σε καμμία περίπτωση στην αιτιολογική έκθεση, αλλά στην έκθεση του Γενικού Λογιστηρίου του Κράτους, που τα λέει ξεκάθαρα. Και ξέρετε γιατί; Διότι στην πρώτη παράγραφο περιγράφονται όλη η ουσία και η αλήθεια αυτής της κατάπτυστης τροπολογίας. Τι λέει, λοιπόν, η παράγραφος α΄; Με τις διατάξεις τής υπ' όψιν τροπολογίας επαναπροσδιορίζονται οι περιοχές στις οποίες επιτρέπεται η καλλιέργεια και επεξεργασία των ποικιλιών του είδους Cannabis Sativa L, περιεκτικότητας σε τετραϋδροκανναβινόλη - της γνωστής THC - άνω του 0,2%. Εγκατάσταση αυτόματου πωλητή, μάλιστα, πρόσφατα είχαμε για προϊόντα ινδικής κάνναβης και στη στοά Πεσμαζόγλου. Πριν από λίγες ημέρες, έδειξε και η Νέα Δημοκρατία αυτό που ανέφερα και προηγουμένως, ότι συμπορεύεται απόλυτα μαζί σας, διότι ο ίδιος ο Αρχηγός της Νέας Δημοκρατίας έχει δηλώσει ότι είναι υπέρ του να γίνουν χώροι, στους οποίους θα γίνεται ελεγχόμενη χρήση. Το πρόβλημα με τους τοξικομανείς, κυρίες και κύριοι, δεν είναι ο χώρος ελεγχόμενης χρήσης, είναι η καταπολέμηση της χρήσης. Θα πρέπει να γίνουν έργα, ούτως ώστε αυτοί οι άνθρωποι να απεξαρτηθούν. Ποια είναι, όμως, τα συμπεράσματα που προκύπτουν απ' αυτή την τροπολογία; Πρώτον, η αύξηση σε περιεκτικότητα της ουσίας τετραϋδροκανναβινόλη άνω του 0,2% συνεπάγεται τα γνωστά αποτελέσματα που είχαμε αναφέρει, όταν είχατε ξαναφέρει σε προηγούμενο σχέδιο νόμου την ψήφιση της φαρμακευτικής κάνναβης. Τι γίνεται; Όταν επεξεργαστεί και ψηθεί, η αύξηση της τετραϋδροκανναβινόλης είναι τέτοια που γίνεται ψυχότροπος ουσία και μάλιστα σε κατανάλωση από μικρά παιδιά από κάποιο μπισκότο ή κεϊκάκι που θα αγοράσουν οι γονείς τους μπορεί να επιφέρει και σοβαρή δηλητηρίαση. Συμπέρασμα δεύτερο. Οι αιτήσεις για καλλιέργεια κάνναβης ξεπέρασαν, προφανώς, κάθε προσδοκία σας και θέλοντας να ικανοποιήσετε τους επενδυτές σας, αυξάνετε τις περιοχές, στις οποίες θα επιτρέπεται η καλλιέργεια της, φανταζόμενοι μία απέραντη χασισοκαλλιέργεια ή ίσως να ελπίζετε και σε έσοδα από χασισοτουρίστες. Τρίτο συμπέρασμα και βασικό. Εάν είχατε την ίδια ευαισθησία, το ίδιο πάθος και τον ίδιο ζήλο με τις υπόλοιπες αγροτικές καλλιέργειες, σίγουρα θα είχαμε λύσει το θέμα της διατροφικής αυτάρκειας αλλά και του πρωτογενούς τομέα παραγωγής. Εάν θέλετε, κυρίες και κύριοι, να επιστρέψει η νεολαία μας, η οποία μετανάστευσε για μία καλύτερη ζωή, εάν θέλετε να ζωντανέψει η ύπαιθρος, εάν θέλετε έναν βιώσιμο και πρωτοπόρο τομέα πρωτογενούς παραγωγής, κάντε απλά πράξη το πρόγραμμα της Χρυσής Αυγής για τους γεωργούς και κτηνοτρόφους. Δώστε κίνητρα στους αγρότες, δώστε τους πίσω το χαμόγελο και την όρεξη για δουλειά, που τους έχετε κλέψει τα τελευταία χρόνια. Καταργήστε τους φόρους και δασμούς σε λιπάσματα, σπόρους, φυτά, γεωργικά μηχανήματα και κτήρια. Μειώστε τις φορολογίες, μειώστε τις ασφαλιστικές εισφορές, επαναφέρετε το αφορολόγητο πετρέλαιο στους αγρότες και κτηνοτρόφους. Δώστε κατευθύνσεις με ενημερωτικές ημερίδες για την προσφορά και ζήτηση που υπάρχει διεθνώς για τα αγροτικά και κτηνοτροφικά προϊόντα. Επιδοτήστε μικρές κάθετες οικογενειακές μονάδες. Προβάλλετε και προωθήστε όλα τα ελληνικά προϊόντα μέσω των πρεσβειών και των προξενείων μας και βάλτε υπεύθυνο σε κάθε πρεσβεία και σε κάθε προξενείο, ούτως ώστε να μπορέσει να κάνει πράξη αυτή την προώθηση. Τελευταίο και σημαντικότερο απ' όλα, με αυτό θα πρέπει κατά την άποψή μας να ξεκινήσετε, χαρίστε τα χρέη των αγροτών και των κτηνοτρόφων, όπως ακριβώς κάνατε και με τις τράπεζες, τα κόμματα σας, τους καναλάρχες και τους μεγαλοεργολάβους. Και εάν βρεθεί κάποιος πονηρός σε αυτή την Αίθουσα από το λεγόμενο συνταγματικό σας τόξο να πει ότι λαϊκίζουμε, θα του απαντήσω το εξής: Στο σχετικά πρόσφατο παρελθόν μία κακή εθνικιστική κυβέρνηση είχε κρίνει πως ήταν δίκαιο - και το είχε κάνει πράξη - να χαρίσει τα χρέη των αγροτών και των κτηνοτρόφων, και αναρωτιέστε για την απήχηση που έχουμε ως Χρυσή Αυγή στους αγρότες και στους νέους. Σύντομα θα δείτε αυτό το έργο και στις υπόλοιπες επαγγελματικές και κοινωνικές ομάδες. Ευχαριστώ.
Καλούμε στο Βήμα τον τελευταίο από τους Κοινοβουλευτικούς Εκπροσώπους, τον κ. Καραθανασόπουλο Νίκο, Κοινοβουλευτικό Εκπρόσωπο του Κομμουνιστικού Κόμματος Ελλάδας, για δώδεκα λεπτά.
Ευχαριστώ, κύριε Πρόεδρε. Βεβαίως, παίρνω αφορμή από τη συζήτηση, η οποία ξεκίνησε με αφορμή την επικείμενη, όπως είπε ο Κοινοβουλευτικός Εκπρόσωπος της Νέας Δημοκρατίας, κατάθεση μιας τροπολογίας για τους πλημμυροπαθείς της Κρήτης και του Νομού Χανίων. Όμως, «είναι αργά για δάκρυα Στέλλα», θα λέγαμε. Και αυτό γιατί; Γιατί όλη αυτή η κατάσταση, την οποία βιώνουν αυτές τις μέρες στα Χανιά, στην Κρήτη και αλλού, δεν είναι αποτέλεσμα απλώς και μόνο των καιρικών φαινομένων, αλλά είναι αποτέλεσμα του μοντέλου ανάπτυξης που υπερασπίζεστε και η Νέα Δημοκρατία και η Κυβέρνηση αλλά και τα άλλα κόμματα. Ένα μοντέλο ανάπτυξης, το οποίο «τσακίζει» τα εργατικά δικαιώματα, το οποίο θυσιάζει την ικανοποίηση των λαϊκών αναγκών στον βωμό της κερδοφορίας. Έτσι, θυσιάζει και την προστασία της ανθρώπινης ζωής και των περιουσιών των λαϊκών στρωμάτων. Για τις καταστροφές στον Νομό Χανίων και στην Κρήτη γενικότερα δεν φταίει ούτε το κακό το ριζικό μας ούτε ο Θεός που μας μισεί. Είναι ένα επαναλαμβανόμενο φαινόμενο αυτό, άρα δεν μπορεί να είναι σύμπτωση. Είχαμε τις πλημμύρες στη Μάνδρα με τα τραγικά αποτελέσματα, καταστροφές σε όλη την Ελλάδα από πλημμυρικά φαινόμενα και κατολισθήσεις, στην Ηλεία, στην Αχαΐα, στην Κορινθία, στην Αιτωλοακαρνανία, στην Αργολίδα, στην Εύβοια και αλλού και τώρα στην Κρήτη. Βεβαίως, η αιτία είναι τα καιρικά φαινόμενα, που μπορεί να είναι και ακραία, αλλά πάνω απ' όλα είναι η τεράστια έλλειψη των απαραίτητων υποδομών αντιπλημμυρικής προστασίας. Αυτό είναι το βασικό πρόβλημα, οι υποδομές δηλαδή που θωρακίζουν τη λαϊκή περιουσία από τα ακραία καιρικά φαινόμενα. Απ' αυτή την άποψη, βεβαίως, η Κυβέρνηση προχωρά σε υποδομές, μία σειρά υποδομές και μάλιστα επαίρεται γι' αυτό το έργο που έχει επιτελέσει το Υπουργείο ΠΕΧΩΔΕ, για τις υποδομές. Πρόσφατα, πριν από μία μόλις εβδομάδα, είχε πάει ο Υπουργός, ο κ. Σπίρτζης, στο Ηράκλειο και εκεί έβγαζε φωτογραφίες με πλατιά χαμόγελα στο Καστέλι για το νέο αεροδρόμιο του Ηρακλείου. Όμως, ήταν γνωστό και είχαν προειδοποιήσει για τις τεράστιες ελλείψεις, οι οποίες υπάρχουν στην Κρήτη συνολικά στα ζητήματα της αντιπλημμυρικής προστασίας. Όμως, για εκεί κανένα απολύτως ενδιαφέρον. Θα πει κάποιος: «μα για να γίνουν όλα αυτά χρειάζονται χρήματα και η Ελλάδα βρίσκεται σε μια δημοσιονομική στενωπό εξαιτίας των μνημονίων, της δημοσιονομικής εξυγίανσης που χρειάζεται να κάνει, των πρωτογενών πλεονασμάτων. Άρα με φειδώ πρέπει να γίνουν τα έργα και μετά από ιεράρχηση». Όμως, εδώ να θυμίσουμε ότι στην Ελλάδα έχουν διατεθεί και από χρήματα του ελληνικού λαού και των υπόλοιπων εργαζομένων δεκάδες δισεκατομμύρια ευρώ από ευρωπαϊκά κονδύλια όλα τα προηγούμενα χρόνια και τις προηγούμενες δεκαετίας. Πού πήγαν αυτά τα χρήματα; Τι υποδομές έγιναν για την αντιπλημμυρική προστασία, για την αντισεισμική θωράκιση; Καμμία απολύτως, μόνο κάποια μπαλώματα και αυτά εκ των υστέρων, εφόσον είχαν προκύψει τα φαινόμενα των πλημμυρών ή των σεισμών. Και αυτό γιατί ακριβώς τόσο οι κυβερνήσεις - οι προηγούμενες αλλά και οι σημερινές, όλες μαζί οι κυβερνήσεις - όσο και οι περιφερειακές αρχές και οι δημοτικές είχαν άλλες προτεραιότητες. Ποιες προτεραιότητες είχαν, για παράδειγμα, στην Κρήτη; Πώς θα ικανοποιηθούν οι ανάγκες του τουριστικού κεφαλαίου αλλά και άλλων τμημάτων. Για αυτό ακριβώς έδωσαν δεκάδες δισεκατομμύρια ευρώ σε τέτοιου είδους υποδομές, έδωσαν δεκάδες δισεκατομμύρια ευρώ από τους επενδυτικούς νόμους για τη δημιουργία τεράστιων ξενοδοχειακών μονάδων, αφήνοντας το νησί στο έλεος των καιρικών φαινομένων. Από αυτή την άποψη, βεβαίως, πρωτοστατεί η ίδια η Ευρωπαϊκή Ένωση που καθορίζει τις κατευθύνσεις της χρηματοδότησης τόσο των ευρωπαϊκών κονδυλίων και μέσα σε αυτές τις κατευθύνσεις εντάσσεται και το Πρόγραμμα Δημοσίων Επενδύσεων από μέρους της Κυβέρνησης. Ποιες είναι αυτές οι κατευθύνσεις; Είναι ακριβώς αυτές οι οποίες εξυπηρετούν τις ανάγκες των επιχειρηματικών ομίλων και όχι του λαού. Μάλιστα, υπάρχει η κατάπτυστη οδηγία της Ευρωπαϊκής Ένωσης περί κόστους οφέλους. Άρα, όποια υποδομή γίνεται, πρέπει να μετριέται με το τι πολλαπλασιαστικό αποτέλεσμα θα έχει. Από αυτή την άποψη, βεβαίως, τα αντιπλημμυρικά φαινόμενα δεν έχουν πολλαπλασιαστικό αποτέλεσμα για την κερδοφορία των επιχειρηματικών ομίλων, όπως άλλου είδους υποδομές, για παράδειγμα οι ιδιωτικοί δρόμοι, τα ιδιωτικά αεροδρόμια, τα ιδιωτικά λιμάνια και μια σειρά άλλες υποδομές μέσα από τις οποίες το κεφάλαιο μπορεί να αντλήσει πολλαπλάσια κέρδη. Αυτή είναι η αιτία του προβλήματος. Και τώρα υποκριτικά έρχεστε για να στηρίξετε ποιους; Τους πλημμυροπαθείς και να δώσετε κάποια μέτρα ψίχουλα, όταν εδώ χρειάζονται συγκεκριμένα μέτρα; Εμείς λέμε πολύ καθαρά τι χρειάζεται. Πρώτον, άμεσα μέτρα προστασίας της ανθρώπινης ζωής και της υγείας των περιοχών οι οποίες έχουν πληγεί από τις πλημμύρες. Δεύτερον, άμεση και ασφαλή αποκατάσταση της πρόσβασης των οδικών συγκοινωνιών, της ηλεκτροδότησης, της ύδρευσης και των τηλεπικοινωνιών των αποκλεισμένων περιοχών με ευθύνη του κράτους. Και τρίτον, άμεση καταγραφή των ζημιών που έχουν υποστεί και αποζημίωση στο 100% κι όχι κάποια πεντοχίλιαρα που δίνουν για να βουλώσουν ορισμένες τρύπες, που δεν φτάνουν. Το σύνολο, δηλαδή, των ζημιών από αυτές τις πλημμύρες να αποκατασταθούν. Από αυτήν, λοιπόν, την άποψη και από αυτό το παράδειγμα εδώ και από τα τραγικά αποτελέσματα των πλημμυρών φαίνεται καθαρά ότι συγκρούονται δύο λογικές. Ποιες είναι οι δύο λογικές που συγκρούονται; Η μία λογική που υποτάσσει τα πάντα στο πώς θα ικανοποιηθούν οι ανάγκες του κεφαλαίου, των επιχειρηματικών ομίλων, οι σχεδιασμοί της αστικής τάξης. Σε αυτό το πλαίσιο δεν υπάρχει χώρος για να ικανοποιηθούν οι λαϊκές ανάγκες για αντιπλημμυρική προστασία, για αντισεισμική θωράκιση, για βελτίωση της θέσης των εργαζομένων και των υπόλοιπων λαϊκών στρωμάτων. Η άλλη λογική είναι αυτή η οποία βάζει πάνω από όλα και πρώτα από όλα την ικανοποίηση των λαϊκών αναγκών και όχι το καπιταλιστικό κέρδος και σε αυτή τη λογική υποτάσσει το σύνολο των παραγωγικών δυνατοτήτων, που η δικιά σας λογική πολλές από αυτές τις καταστρέφει, το σύνολο των παραγωγικών δυνάμεων, μέσα από έναν κεντρικό σχεδιασμό ο οποίος ακριβώς μπορεί να αξιοποιήσει όλες τις παραγωγικές δυνατότητες και τις δυνάμεις, με στόχο μια ανάπτυξη η οποία θα ικανοποιεί πρώτα και κύρια τις λαϊκές ανάγκες. Αυτό είναι το ζητούμενο και αυτό προκύπτει από κάθε ζήτημα το οποίο απασχολεί. Μάλιστα σήμερα το συγκεκριμένο νομοσχέδιο, η νομοθετική πρωτοβουλία της Κυβέρνησης, δεν είναι τίποτε άλλο παρά ένας ακόμη κρίκος στην αλυσίδα διαμόρφωσης ενός ακόμη πιο ευνοϊκού περιβάλλοντος. Και η κριτική που σας ασκούν τα άλλα κόμματα - όλα τα άλλα κόμματα, από τη Χρυσή Αυγή μέχρι τη Νέα Δημοκρατία - είναι το να επιταχύνετε αυτή τη διαδικασία διαμόρφωσης ενός πιο ευνοϊκού περιβάλλοντος. Σας λένε για κίνητρα, φορολογικά κίνητρα στις επιχειρήσεις, για πάταξη της γραφειοκρατίας, για διευκόλυνση των επενδυτικών σχεδίων, για ειδικά χωροταξικά πλαίσια. Πού υποτάσσουμε τα πάντα, λοιπόν; Στις ανάγκες των επενδυτών, όπως τους ονομάζετε, στις ανάγκες των επιχειρηματικών ομίλων. Αυτό ακριβώς το ευνοϊκό πλαίσιο είναι που πληρώνει η εργατική τάξη και τα λαϊκά στρώματα της χώρας μας, με αυτή την πρωτόγνωρη επίθεση την οποία δέχονται στο βιοτικό τους επίπεδο, στα εργασιακά δικαιώματα, στην ικανοποίηση των δημοσίων αναγκών, στην υγεία, την παιδεία, τις κοινωνικές τους ανάγκες, στην πρόνοια, στην αντιμετώπιση των επιπτώσεων από τις πλημμύρες και τους σεισμούς. Για τον λόγο αυτό ακριβώς υπάρχει και μια ευρύτατη συναίνεση σε αυτή τη λογική, στη λογική δηλαδή του μονόδρομου της καπιταλιστικής ανάπτυξης, η οποία ακριβώς είναι και επικίνδυνη για την ικανοποίηση των λαϊκών αναγκών. Από αυτή την άποψη είναι καθαρό, κύριε Υπουργέ, ότι εμείς ως ΚΚΕ αυτή τη λογική θα την αντιπαλέψουμε, τη λογική δηλαδή που τα πάντα τα υποτάσσει στις ανάγκες του κεφαλαίου και θα καλέσουμε τους εργαζόμενους να αναπτύξουν τη δράση τους και την παρέμβασή τους ερχόμενοι απέναντι σε αυτή τη λογική, τη λογική της σταθερότητας, της αποκατάστασης της εμπιστοσύνης των αγορών στην ελληνική οικονομία, γιατί ακριβώς αυτή είναι και η αιτία των δεινών που αντιμετωπίζει η εργατική τάξη και τα υπόλοιπα λαϊκά στρώματα.
Ευχαριστούμε τον κ. Νίκο Καραθανασόπουλο, Κοινοβουλευτικό Εκπρόσωπο του Κομμουνιστικού Κόμματος Ελλάδας. Τον λόγο έχει ο Αναπληρωτής Υπουργός κ. Αστέριος Πιτσιόρλας για να τοποθετηθεί σχετικά με τη νομοτεχνική βελτίωση, την οποία έχει καταθέσει.
Απλώς θα καταθέσω μία νομοτεχνική βελτίωση στην τροπολογία του κ. Κακλαμάνη. Έχουμε συνεννοηθεί με τον κ. Κακλαμάνη. Είναι σύμφωνος. Απλώς την καταθέτουμε για να τη λάβουν υπ' όψιν οι συνάδελφοι.
Επίσης, ήρθε πριν από λίγο, για αυτό δεν την κατέθεσα πιο νωρίς, μια πολύ μικρή τροπολογία τυπικού χαρακτήρα που αφορά τον Οργανισμό του Υπουργείου Οικονομίας και Ανάπτυξης, τον ορισμό αντιπροσώπου στον ΟΟΣΑ, που αφορά τα τυπικά κριτήρια. Είναι πολύ…
Θέλει μελέτη.
Δεν θέλει μελέτη. Θα σας πω πού αναφέρεται. Αναφέρεται σε τρία πράγματα. Το πρώτο είναι στον χρόνο που θα ορίζονται κάθε φορά αυτοί οι αντιπρόσωποι. Λέμε να ορίζονται τυπικά από 1η Αυγούστου μέχρι 31 Αυγούστου. Δεύτερον, να απαιτούνται τα τυπικά προσόντα. Ως προς τη γλώσσα, να είναι μόνον η άριστη γνώση αγγλικής, που είναι η γλώσσα εργασίας. Η προηγούμενη διάταξη έλεγε κάτι μπερδεμένο ή αγγλικά ή γαλλικά, ενώ η επίσημη γλώσσα είναι τα αγγλικά. Τέλος, να μη θεωρείται…
Συγγνώμη, φέρνετε τώρα αυτή την τροπολογία, πέντε λεπτά πριν τελειώσουμε;
Μισό λεπτό. Τώρα ήρθε ένα θέμα που πρέπει να ρυθμιστεί. Επίσης, να μη θεωρείται αναγνώριση χρόνου απόσπασης ως χρόνου πραγματικής δημόσιας υπηρεσίας σε θέση προϊσταμένου τμήματος. Αυτός που θα πάει εκεί δηλαδή, για το διάστημα που θα πάει, να μη θεωρείται ότι έχει εργαστεί ως προϊστάμενος τμήματος. Να μην υπάρχει αυτό το προνόμιο. Αυτό αφαιρείται από τον ισχύοντα κανονισμό. Άρα, λοιπόν ως προς τη γλώσσα, ως προς το πτυχίο - διδακτορικό και ως προς τον χρόνο υπηρεσίας. Διαβάστε την…
Και γιατί βιάζεστε να το κάνετε τώρα;
Γιατί υπάρχουν κάποιες - διαβάστε την, σας παρακαλώ - θητείες που λήγουν και θα πρέπει να δούμε…
Σήμερα λήγουν;
Λήγουν τις επόμενες μέρες και πρέπει να παραταθεί για κάποιο μικρό διάστημα. Δείτε την και να τη συζητήσουμε μετά.
Μα πέντε λεπτά πριν το τέλος;
Άρα η νομοτεχνική βελτίωση αφορά την τροπολογία του κ. Κακλαμάνη, για την οποία έχουμε συνεννοηθεί. Δείτε αυτή την τελευταία τροπολογία που έρχεται για τον οργανισμό και στο τέλος θα κάνω μια μικρή παρατήρηση.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Ο Ρήγας και η Επανάσταση» που οργανώνει το Ίδρυμα της Βουλής, είκοσι μαθήτριες και μαθητές καθώς και δύο εκπαιδευτικοί από το 1ο Γενικό Λύκειο Αλίμου. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Όσοι θέλουν εκ των εισηγητών ή ειδικών αγορητών μία σύντομη δευτερολογία, μπορούν να μιλήσουν τώρα.
Συγγνώμη, κύριε Πρόεδρε, καταθέτετε την τροπολογία χωρίς να την έχουμε διαβάσει και μας ζητάτε να κάνουμε μία σύντομη τοποθέτηση;
Δεν μας την έχετε δώσει καν!
Τώρα μοιράζεται αυτή τη στιγμή. Θα μοιραστεί.
Έπρεπε να είχε μοιραστεί!
Τώρα μας την έδωσαν στα χέρια μας.
Θα μοιραστεί και θα μιλήσετε όσο θέλετε για την τροπολογία. Μέχρι να μοιραστεί, κύριε Κωνσταντινόπουλε…
Τώρα μας την έδωσαν. Αυτή είναι;
Αυτή είναι, ναι. Την έχετε πάρει.
Συγγνώμη, αυτή είναι διαδικασία; Εγκρίνετε αυτή τη διαδικασία;
Κοιτάξτε, λίγο…
Κύριε Πρόεδρε…
Ένας, ένας, σας παρακαλώ. Κύριε Κωνσταντινόπουλε, είπε ο Υπουργός ότι για κάποιους λόγους τους οποίους θα διαπιστώσετε στην τροπολογία, θα πρέπει να έρθει σήμερα.
Πώς σήμερα;
Είπε, επίσης, ότι τα στοιχεία της τροπολογίας έχουν σχέση με την τροπολογία του κ. Κακλαμάνη. Έτσι δεν είναι, κύριε Υπουργέ;
Είχε κατατεθεί η τροπολογία εγκαίρως.
Ναι, προφανώς. Τα θέματα είναι επουσιώδη. Δείτε την, τοποθετηθείτε επ' αυτού, αν την έχετε στα χέρια σας…
Όχι, δεν θα τοποθετηθούμε! Μα τι λέτε, κύριε Πρόεδρε;
Κύριε Πρόεδρε, πρέπει να δώσετε τον λόγο…
Είναι σοβαρά αυτά που λέτε;
Έπρεπε να την απορρίψετε, κύριε Πρόεδρε. Είναι γελοιότητα αυτό που συμβαίνει τώρα, αυτή τη στιγμή, ασχέτως αν είναι σοβαρή ή μη σοβαρή. Είναι γελοιότητα. Να πείτε στον κύριο Υπουργό ότι αυτά τα πράγματα δεν γίνονται. Να τη φέρει άλλη μέρα. Στη λήξη τη φέρνει, στο 91΄ μια τροπολογία «Kodak», κανονική φωτογραφική; Τι είναι αυτά τώρα που συζητάμε;
Ας τοποθετηθούν, λοιπόν, τα κόμματα. Ορίστε, κύριε Κωνσταντινόπουλε, έχετε τον λόγο.
Εδώ ο Υπουργός φέρνει μια τροπολογία πριν από πέντε λεπτά, την οποία έχουν υπογράψει όλοι οι Υπουργοί. Δεν έχει ενημερώσει κανέναν. Μας ζητάτε να την διαβάσουμε - ας κάνουμε διακοπή της Ολομέλειας για να τη διαβάσουμε - και να αποφασίσουμε, γιατί λέει ο Υπουργός ότι αφορά κάτι μικρά ζητηματάκια. Ρουσφετάκι του ΣΥΡΙΖΑ θα είναι πάλι! Εγώ σας λέω το εξής: Είναι απαράδεκτο ότι εσείς ως Πρόεδρος της Βουλής - η Κυβέρνηση μπορεί να κάνει ό,τι θέλει - το αποδέχεστε. Και, βέβαια, ελπίζω η Νέα Δημοκρατία να αντιδράσει σε αυτό. Αποδέχεστε να ψηφιστεί μια τροπολογία που δεν μπορεί να διαβάσει κανένας, αντί να τη φέρετε αύριο. Φοβερή η ευαισθησία του κ. Ξυδάκη, που μας μιλούσε πριν και μας έκανε μαθήματα δημοκρατίας, να ψηφίσουμε τροπολογία η οποία δεν έχει διαβαστεί! Δεν πρέπει να το αποδεχτείτε!
Καλώς. Πρέπει να πω στον κύριο Υπουργό ότι, στη χθεσινή Διάσκεψη των Προέδρων, τέθηκε αυτό το ζήτημα με τις τροπολογίες της τελευταίας στιγμής και συμφωνήσαμε να ζητήσουμε από τη Γενική Γραμματεία της Κυβέρνησης και τους Υπουργούς, οι τροπολογίες που είναι να κατατεθούν στα νομοσχέδια, να κατατίθενται από την αρχή της διαδικασίας. Θα ήθελα να διερευνήσετε, κύριε Υπουργέ, αν μπορεί αυτή η τροπολογία, με τις προθεσμίες που έχει, να έρθει αύριο.
Ναι, μπορεί, κύριε Πρόεδρε.
Ωραία. Το θέμα έληξε.
Μπορώ να έχω τον λόγο, κύριε Πρόεδρε;
Το θέμα τελείωσε, έχει λήξει.
Αφού μίλησε ένας εισηγητής…
Μα κατά τη διάρκεια της διαδικασίας λύθηκε το θέμα. Θα μιλάμε τώρα επί θέματος...;
Θέλουμε να παρατηρήσουμε κάτι.
Ορίστε, παρατηρήστε, κύριε Παναγιώταρε.
Ο κύριος Υπουργός ισχυρίστηκε ότι είναι της τελευταίας στιγμής και υπάρχουν υπογραφές τεσσάρων Υπουργών. Αυτοί οι τέσσερις Υπουργοί ήταν εδώ και έβαλαν πριν από λίγο την υπογραφή τους; Όχι, προφανώς κάτι άλλο συμβαίνει. Αυτή είναι μία τροπολογία - «Kodak» κανονικά φωτογραφική. Αυτό είχα να παρατηρήσω, γιατί μας είπε ότι ήρθε τώρα. Είναι τέσσερις Υπουργοί, ο κ. Δραγασάκης, ο κ. Τσακαλώτος, η κ. Ξενογιαννακοπούλου, εδώ; Είναι εντός του κτηρίου; Είναι εδώ στα πέριξ; Όχι, φυσικά!
Καλώς, το θέμα έχει εξαντληθεί. Εάν υπάρχουν δευτερολογίες από τους εισηγητές…
Εγώ θα ήθελα να μιλήσω, κύριε Πρόεδρε.
Σύντομα, φαντάζομαι, κύριε Ξυδάκη. Ορίστε, έχετε τον λόγο.
Ναι, κύριε Πρόεδρε. Σε σχέση με την τροπολογία, δεν έχει καμμία ιδιαίτερη δυσκολία. Εγώ δέχομαι, όπως και ο κύριος Υπουργός, να πάει στην αυριανή Ολομέλεια όπου έχουμε νομοθετικό έργο. Ωστόσο είναι μία τυπική αναβάθμιση, μία αναβάθμιση, ένας εκσυγχρονισμός των τυπικών προσόντων για τους αποσπασμένους στην αντιπροσωπεία του ΟΟΣΑ. Δεν υπάρχει ούτε πονηριά ούτε παγίδες ούτε φωτογραφίες υπάρχουν. Είναι μία πάρα πολύ απλή διάταξη, η οποία εκσυγχρονίζει και αναβαθμίζει τα τυπικά προσόντα. Δεν χρειάζεται, δηλαδή, ούτε εντυπώσεις να δημιουργούνται ούτε να υποβαθμίζεται και ο ρόλος του Προεδρείου. Ορθώς είπε ο Πρόεδρος ότι χθες στη Διάσκεψη των Προέδρων ετέθησαν αυτά τα θέματα και δίδεται μία λύση. Υπενθυμίζω ότι ο κύριος Πρόεδρος χθες στην Ολομέλεια για την τροποποίηση του Κανονισμού της Βουλής - μία εργώδης διαδικασία η οποία καταλήγει σε αναβάθμιση και κωδικοποίηση του Κανονισμού, ενσωματώνει ειδικούς κανονισμούς, οι οποίοι ήταν λανθάνοντες και κρυφοί - εδέχθη μία αήθη επίθεση από τον κ. Λοβέρδο, η οποία αναπαράγεται αυτή τη στιγμή στον Τύπο και στα κανάλια, λέγοντας τρία ψέματα, τα οποία καταρρίφθηκαν τα επόμενα δέκα λεπτά, όταν έδωσε εξηγήσεις ο Πρόεδρος. Και αυτή η δυσμενής εντύπωση για το νομοθετικό Σώμα και για τον κοινοβουλευτισμό παραμένει. Είπε - ας πούμε - ότι δεν διοικεί το Διοικητικό Συμβούλιο το Ίδρυμα της Βουλής και απάντησε ο κύριος Πρόεδρος - και δυστυχώς δεν αναπαράγεται από όλους - ότι ακριβώς με αυτή την τροπολογία, την τροποποίηση του Κανονισμού, ενσωματώνεται ρητώς ότι το ίδρυμα διοικείται από το διοικητικό συμβούλιο. Δεν υπήρχε αναφορά. Το είπε για τις προσλήψεις ότι έκανε τετρακόσιες προσλήψεις. Οικτρό ψέμα! Απάντησε ο κύριος Πρόεδρος - και αυτό δεν αναπαράγεται - ότι πενήντα δύο άτομα του τομέα της καθαριότητας που ήταν με συμβάσεις στον εργολάβο, ενσωματώθηκαν με συμβάσεις στη Βουλή και κατ' έτος συνήφθησαν σαράντα συμβάσεις ορισμένου χρόνου. Ουδείς μόνιμος! Δημιουργούνται φρικτές εντυπώσεις, οι οποίες επίσης υποβαθμίζουν το έργο μας. Και το τρίτο που είπε ο κ. Λοβέρδος - και το οποίο είναι γραμμένο στα Πρακτικά - είναι ότι στην έκθεση για τον Ρήγα Φεραίο ο Πρόεδρος ή κάποιοι από αυτούς τους νεοκομμουνιστές - όπως τους λένε - έβαλε την «ΕΚΟΝ - Ρήγας Φεραίος» στην έκθεση. Ουδέν ψευδέστερον! Μπήκαν οι χειροποίητες αφίσες της αντιστασιακής οργάνωσης «Ρήγας Φεραίος» σκέτες χωρίς το ΕΚΟΝ μόνο της δικτατορίας, η οποία οργάνωση, όλη αυτή η ομάδα του 1969, συνελήφθη, φυλακίστηκε, βασανίστηκε, εξορίστηκε και υπέστη τα επίχειρα ως μία συνέχεια αυτού του μεγάλου αντιστασιακού, του μεγαλειώδους πνεύματος, του Ρήγα Φεραίου. Ένα ένα κατέπεσαν. Ο κ. Λοβέρδος δεν επανόρθωσε. Είπε «δεν το είπα» ή «το είπα μια φορά». Και αφήνει τις σκιές όχι μόνο στο πρόσωπο του Προέδρου αλλά συνολικά στο Κοινοβούλιο, το οποίο αναβαθμίζει, κωδικοποιεί και εκσυγχρονίζει όλο το κανονιστικό πλαίσιο της Βουλής, δίνοντας ένα μάθημα διαφάνειας, ορθολογισμού και εκσυγχρονισμού. Και μένουν οι σκιές. Κατά τον ίδιο τρόπο γίνεται μία φασαρία. Διαδικαστικά το δέχομαι και εγώ, το δέχτηκε και ο Υπουργός, το δέχεται και το Προεδρείο ότι μπορεί να πάει και αύριο. Δεν υπάρχει ούτε φωτογραφία ούτε πονηριά ούτε παγίδα. Τίποτα δεν υπάρχει! Τυποποιεί και αναβαθμίζει τα προσόντα των ανθρώπων της ελληνικής αποστολής στον ΟΟΣΑ. Τίποτε φαεινότερον! Αυτό, λοιπόν, ας το πάμε αύριο, αλλά ας σταματήσει αυτή η δημαγωγία.
Ευχαριστούμε. Πριν προχωρήσουμε…
Κύριε Πρόεδρε, θα ήθελα τον λόγο.
Ορίστε, κύριε Δένδια, έχετε τον λόγο.
Κύριε Πρόεδρε, θέλω να μιλήσω επί άλλου θέματος. Δεν ξέρω αν έχει λήξει το προηγούμενο. Και πριν, επί της προεδρίας του κ. Κακλαμάνη, τοποθετήθηκα και είπα ότι η Νέα Δημοκρατία κατ' εντολή του κ. Μητσοτάκη, θα καταθέσει μία τροπολογία η οποία αφορά τα θέματα της ανακούφισης των πληγέντων στα Χανιά. Και αυτή η τροπολογία ήρθε τώρα. Κατ' ουσίαν είναι παρόμοια τροπολογία προηγουμένων τροπολογιών και προηγουμένων ρυθμίσεων, που έχουν ψηφιστεί για ανάλογες φυσικές καταστροφές. Εκφράσαμε την ελπίδα ότι θα τύχει της καθολικής αποδοχής του Σώματος. Δεν διεκδικούμε κομματικό όφελος από τη συγκεκριμένη τροπολογία. Διεκδικούμε απλώς την ανακούφιση των πληγέντων. Μου λένε ότι τα ποσά που αναφέρονται, είναι τα ίδια με αυτά που η Κυβέρνηση νομοθέτησε στο Μάτι, κύριε Υπουργέ και τα υπόλοιπα είναι αναστολές, πάλι με υπόδειγμα τη συγκεκριμένη ρύθμιση των εκτελεστικών μέτρων στο Μάτι.
Τώρα είναι ένα θέμα το τι κάνουμε με αυτή.
Κύριε Πρόεδρε, νομίζω ότι δεν είναι το ίδιο ζήτημα. Νομίζω, δηλαδή, ότι το σύνολο της Αίθουσας προσλαμβάνει και καταλαβαίνει ότι το ζήτημα πολύ απέχει από το να συνιστά εκμετάλλευση. Παρακαλώ ζητήστε την άποψη των συναδέλφων, αλλά από την αρχή της τοποθέτησής μου δεν προσπάθησα να επιδιώξω να εμφανιστεί αυτή ως κομματική τοποθέτηση …
Όχι, δεν μιλάμε επ' αυτού.
Το λέω, γιατί θεωρώ ότι είναι υποχρέωση του Κοινοβουλίου, να αντιμετωπίζει πράγματα όταν συμβαίνουν και εδώ σταματώ.
Εγώ θα συμφωνήσω αλλά τώρα κατατίθεται στις υπηρεσίες. Θα μπορούσε, δηλαδή, αυτή η πολύ ουσιαστική τροπολογία, να έχει κατατεθεί νωρίτερα.
Είναι πέντε σελίδες, κύριε Πρόεδρε. Έπρεπε να παρθεί η αιτιολογική έκθεση και από το Μάτι, για να μην υπάρχει η αντίληψη ότι εμείς προσπαθούμε κάτι άλλο. Να είμαστε σαφείς. Όλα αυτά δεν γίνονται από Θεού. Θέλω να είμαι ειλικρινής. Εγώ θεωρούσα ότι η Κυβέρνηση θα την έχει ήδη έτοιμη και θα τη φέρει προς ψήφιση, αλλά η Κυβέρνηση από τώρα αιτείται …
Ο κύριος Υπουργός έχει τον λόγο για να διευκολύνουμε τη διαδικασία και να φτάσουμε σ' ένα αποτέλεσμα.
Να σας τη δώσω, κύριε Υπουργέ ή να την καταθέσω;
Να την καταθέσετε κανονικά.
Εντάξει.
Κύριε Υπουργέ, έχετε τον λόγο.
Επικοινώνησα με το Υπουργείο Οικονομικών και μου είπαν ήδη ότι από το πρωί ασχολούνται με το θέμα, ότι ετοιμάζεται μια απόφαση για το θέμα αυτό. Δεν είναι βέβαιο ότι χρειάζεται καν νομοθετική ρύθμιση. Απ' ό,τι με ενημέρωσε το Υπουργείο Οικονομικών, θα υπάρξει απόφαση για την αναστολή των αναγκαστικών μέτρων συνολικά. Επομένως να επιφυλαχθούμε να δούμε την απόφαση του Υπουργείου Οικονομικών και να κάνουμε μια καλύτερη συνεννόηση μαζί σας, και αν χρειαστεί να επανέλθουμε κάποια στιγμή αύριο.
Αν συμφωνείτε, κύριε Υπουργέ, εγώ θα έλεγα αύριο μαζί με την άλλη τροπολογία, δηλαδή πολύ σύντομα, γιατί επείγει.
Αύριο στις δέκα έχει νομοθετικό έργο.
Έχει νομοθετικό έργο, οπότε…
Σας είπα ότι η ενημέρωση που έχω, είναι ότι ήδη κινείται το Υπουργείο Οικονομικών προς την κατεύθυνση αυτή.
Οπότε θα ακολουθήσουμε αυτή τη διαδικασία.
Τι θα γίνει με την προηγούμενη;
Για την προηγούμενη προφανώς και συμφωνήσαμε και έκλεισε το θέμα. Εγώ δεν θέλω να επαναλάβω όσα είπε ο κ. Ξυδάκης. Απλώς διαβάστε την τροπολογία …
Έχει διαφορές, δεν είναι όπως τα είπε ο κ. Ξυδάκης.
Κύριε Αθανασίου, διαβάστε την προσεκτικά. Το προηγούμενο είχε προβλήματα. Αυτό δεν έχει, αλλά συμφωνήσαμε να μη συζητηθεί τώρα, επομένως θα τη φέρουμε αύριο ή μεθαύριο.
Πριν προχωρήσουμε στην ψηφοφορία, υπάρχει κάποιος συνάδελφος που θέλει να δευτερολογήσει;
Μάλιστα, κύριε Πρόεδρε.
Ορίστε, έχετε τον λόγο.
Λίγα λόγια θα πω, για να κλείσουμε τη διαδικασία. Κατ' αρχάς έγινε μια τεκμηριωμένη συζήτηση μια έγκυρη συζήτηση σ' ένα κλίμα συνεννόησης και παραγωγικότητας. Έχει σημασία να τονίσουμε δύο γεγονότα και κατά τη γνώμη μου αυτό είναι ένα παράδειγμα ορθής νομοθέτησης. Το πρώτο είναι ότι υπάρχει μια σύμφωνη γνώμη του συνόλου των κοινωνικών φορέων και των παραγωγικών φορέων και όχι μόνο σύμφωνη γνώμη αλλά και αναγνωρίζεται η δική τους συμβολή στο συγκεκριμένο νομοθέτημα. Το δεύτερο είναι ότι έχουν γίνει αποδεκτές από τον Υπουργό μια σειρά από συγκεκριμένες παρεμβάσεις της Αντιπολίτευσης. Έχουν γίνει περίπου σαράντα δύο με σαράντα πέντε νομοτεχνικές βελτιώσεις και όλες αυτές ακριβώς μέσα σ' ένα πνεύμα ορθής αντίληψης διαλόγου και νομοθετικής πρωτοβουλίας. Απ' αυτό το κλίμα για έναν λόγο ακατανόητο σε εμένα αυτοεξαιρέθηκε το ΚΙΝΑΛ. Το ΚΚΕ έχει μια συνεπή στάση και έχει ιδεολογικές διαφορές με ζητήματα επιχειρηματικότητας, αλλά το ΚΙΝΑΛ ήταν, πραγματικά, μια έκπληξη για εμάς, γιατί απείχε ουσιαστικά από τη διαδικασία, δεν πήρε θέση μέχρι τελευταία στιγμή. Την τελευταία στιγμή σήμερα, πριν από περίπου μισή ώρα, μάθαμε ότι θα καταψηφίσει το συγκεκριμένο νομοσχέδιο. Αυτό που έχω να παρατηρήσω, είναι ότι μάλλον μπαίνουμε σε μια νέα πολιτική φάση γι' αυτόν τον πολιτικό χώρο, όπου από τη φάση της αυτοπεριθωριοποίησης στην οποία έχει επέλθει, αναζητά πλέον μια στρατηγική αναχώρησης, διακρίνεται από έναν αναχωρητισμό. Ενώ συζητάμε ένα νομοσχέδιο για τους μετασχηματισμούς των εταιρειών, η συζήτηση για τα πλεονάσματα και η κατηγορία προς εμάς ότι αποδεχθήκαμε πλεονάσματα 3,5%, από πολιτικούς χώρους που αποδέχτηκαν πλεονάσματα 7,5% για βάθος δεκαετιών, είναι εκ των ων ουκ άνευ. Ταυτόχρονα είναι σταθερή η προσήλωσή μας, στο ότι τα πλεονάσματα πρέπει να είναι μικρότερα στον προϋπολογισμό της χώρας, και εμείς καταφέραμε να έχουμε επί τρία συναπτά έτη πλεονάσματα της τάξεως του 3,5%, άρα μιλάμε εκ του ασφαλούς και μπορούμε μέχρι το 2022 να τα έχουμε. Σε κάθε περίπτωση είναι στρατηγική μας στόχευση αυτό το 3,5% να μειωθεί περαιτέρω, και εφόσον υπάρχουν οι διεθνείς συνθήκες αλλά και οι εσωτερικές συνθήκες να το πετύχουμε αυτό, ήταν, είναι και παραμένει στρατηγική μας στόχευση και άρα επ' αυτού συνεχίζουμε να επιμένουμε. Η τροπολογία που κατατέθηκε για τη δυνατότητα τού να γίνονται επενδύσεις και σε αγρούς πρώτης επιλογής για την κάνναβη γενικότερα, είναι στη σωστή κατεύθυνση. Δεν είναι τίποτε καινούργιο. Δεν δίνει κίνητρα για να πηγαίνουμε σε αγρούς πρώτης επιλογής και υψηλής παραγωγικότητας αλλά απλώς επιτρέπεται και εκεί, προφανώς γιατί αυτά είναι ζητήματα που προκύπτουν από την πραγματικότητα. Ταυτόχρονα έχει σημασία το γεγονός ότι επειδή η καλλιέργεια της κάνναβης και η βιομηχανική της παραγωγή - για τη φαρμακευτική μιλάω - είναι στενά συνυφασμένη, δηλαδή είναι ενιαίος ο χώρος και της αγροτικής παραγωγής αλλά και της βιομηχανικής παραγωγής, άρα συνάγεται και συγκεκριμενοποιείται. Δεν προσφέρουμε κάτι καινούργιο. Το συγκεκριμενοποιούμε, ώστε να μην υπάρχουν προσκόμματα για τις επερχόμενες επενδύσεις, γιατί, πράγματι, είναι ένας πολύ σημαντικός τομέας που μας ενδιαφέρει πάρα πολύ, γιατί ανοίγει μεγάλες αναπτυξιακές δυνατότητες. Επίσης υπήρχε ένα αίτημα από τη μεριά της Αξιωματικής Αντιπολίτευσης με επιμονή, θα έλεγα. Εμείς αναγνωρίσαμε από την αρχή ότι, πράγματι, τα φορολογικά κίνητρα είναι αρκετά σημαντικά αλλά είναι συμπληρωματικά της συγκεκριμένης νομοθετικής πρωτοβουλίας, δηλαδή δεν προτείνουμε τους μετασχηματισμούς και τις μεταβολές στις εταιρείες με κίνητρο τη φορολογία. Προτείνουμε τους μετασχηματισμούς, τη διευκόλυνση και την εγκατάσταση ενός συνολικού νομοθετικού πλαισίου για τη διευκόλυνση των εταιρειών αυτών, δηλαδή, για τη διευκόλυνση της πραγματικής επιχειρηματικότητας. Το κίνητρο, δηλαδή, είναι η διευκόλυνση της επιχειρηματικότητας και η θεσμική θωράκιση αυτών των επερχόμενων μετασχηματισμών. Τα φορολογικά κίνητρα έπονται, είναι συμπληρώματα και είναι, κυρίως, συμπληρώματα όσον αφορά την ελάττωση του κόστους των μετασχηματισμών που ακριβώς απαιτούνται με βάση την πραγματικότητα της οικονομίας, και όχι να προκύπτει ως κίνητρο για τους μετασχηματισμούς. Άρα έχουμε να πούμε πάνω σ' αυτό ότι το φορολογικό, το οποίο έρχεται και δεσμευτήκαμε γι' αυτό, θα συμπληρώσει και θα επιλύσει προβλήματα που προκύπτουν από τις αναγκαιότητες των μετασχηματισμών. Κάτι τελευταίο: Ο αγαπητός μου σύντροφος κ. Μπαλωμενάκης - νομίζω και το ΚΚΕ - έκανε μια τοποθέτηση που αφορά στη διασφάλιση των δικαιωμάτων των εργαζομένων, σε ζητήματα που προκύπτουν μετά από μετασχηματισμούς εταιρειών. Είναι θεμιτή αυτή η παρέμβαση. Πιστεύουμε ότι έχουμε προβλέψει αυτή τη διαδικασία, άρα δεν μπορούμε να φανταστούμε κάτι επιπλέον. Με το άρθρο 12, προβλέπεται στην ουσία όλο το εργατικό δίκαιο που εφαρμόζεται στις περιπτώσεις των μετασχηματισμών. Τα δικαιώματα και η γνώση των εργαζομένων για τους πιθανούς μετασχηματισμούς είναι δεδομένα και έρχονται από το εργατικό δίκαιο. Το αναφέρουμε στο άρθρο 12. Άρα πιστεύουμε ότι έχουμε μια ασφάλεια δικαίου και στο ζήτημα των δικαιωμάτων των εργαζομένων και δεν υπάρχει κανένα θέμα. Σας ευχαριστώ.
Κύριε Πρόεδρε, θα ήθελα τον λόγο επί προσωπικού.
Ορίστε, κύριε συνάδελφε, έχετε τον λόγο.
Κύριε Πρόεδρε, είχα ενημερώσει ότι συνεδρίαζε το Διοικητικό Συμβούλιο του Ιδρύματος Κοινοβουλευτισμού και Δημοκρατίας και έπρεπε να πάω. Εν τη απουσία μου ο Κοινοβουλευτικός Εκπρόσωπος του ΣΥΡΙΖΑ μού επιτέθηκε για κάτι που έγινε χθες, συζητήθηκε εδώ επί δύο και πλέον ώρες και ξανασυζητήθηκε σήμερα στη συνεδρίαση του ιδρύματος. Κακώς το έκανε. Όμως αφού το έκανε, πρέπει να του απαντήσω και πάλι ως εκ περισσού αλλά οφείλω να το κάνω. Έχω κοινοβουλευτικό καθήκον να το κάνω γι' αυτούς που μας ακούν. Πρώτα απ' όλα η αριθμητική του ήταν λάθος. Είπε ότι είπα τρία ψέματα - αλήθεια τι βάρβαρη λέξη «ψέματα» - ενώ ανέφερε δύο επιχειρήματα, τα οποία άρθρωσα και τα οποία επαληθεύτηκαν.
Τρία ανέφερα.
Το πρώτο επιχείρημα, κύριε Πρόεδρε, είναι ότι σε μια έκθεση για τον Ρήγα Φεραίο δεν πρέπει να ανακατεύονται τρέχοντα πολιτικά θέματα, και ήταν λάθος όχι δικό σας, αλλά λάθος επιστημονική επιλογή το να είναι μέσα στις αφίσες της εκθέσεως αφ' ενός αφίσες της «ΕΚΟΝ Ρήγας Φεραίος», που αποσύρθηκαν πριν τα εγκαίνια της εκθέσεως, αλλά τις είχαμε δει και τις είχαμε φωτογραφίσει και αφ' ετέρου να παραμείνουν αφίσες του «Ρήγα Φεραίου» του 1969 επ' ευκαιρία διαδήλωσης για τον Πέτρουλα μνήμης αντιστασιακών ενεργειών. Ήταν ορθότατον. Δεν ταίριαζε, όμως, σε μια έκθεση για τον Ρήγα Βελεστινλή, να ισχυρίζεται - ας πούμε - ο νυν Υπουργός ότι είναι και απόγονός του. Όλοι είμαστε απόγονοι αυτών των ανθρώπων. Ήταν λάθος να γίνεται αναφορά σε μία οργάνωση και να μη γίνεται αναφορά σε άλλες, όπως λόγου χάρη στην αντί - ΕΦΕΕ. Το δεύτερο είχε να κάνει με τις προσλήψεις στο ίδρυμα. Η αναφορά πενήντα πέντε οργανικών θέσεων, ενώ δεν υπήρχε καμμία τέτοια πρόβλεψη, ήταν μία αναφορά πολυτελέστατη, ερμηνευόμενη με πάρα πολλούς τρόπους και συνδεόμενη με την πρακτική των τελευταίων ετών. Οι αριθμοί των επιπλέον προσλήψεων από το 2015 και μετά στο τέλος της συνεδρίασης εμφανίζονται να είναι δύο: Ή εκατόν δεκατρείς όπως λέει η πλειοψηφία, ή εκατόν πενήντα όπως λέμε εμείς. Πάλι είναι περίπου σαράντα προσλήψεις τον χρόνο που δεν συνάδουν με την εποχή αλλά συνάδουν με μία γενικότερη πολιτική μετακλητών υπαλλήλων του ΣΥΡΙΖΑ. Αυτά είπαμε χθες. Τα ξαναείπαμε. Τα ξαναείπαμε. Συγκρουστήκαμε. Ενδεχομένως η σύγκρουση είχε και κακή όψη που δεν την θέλαμε. Πήραμε πίσω τα λόγια. Και ήρθε σήμερα ο συνάδελφος να τα επαναλάβει. Νομίζω ότι πρέπει και ο ίδιος να το σκέφτεται.
Τον λόγο έχει ο κ. Χαράλαμπος Αθανασίου.
Ευχαριστώ, κύριε Πρόεδρε. Θα ήθελα να αναφερθώ στην επιφύλαξη την οποία είχε ο κ. Λοβέρδος αλλά και ο κ. Κωνσταντινόπουλος, για τη δυσκολία που θα αντιμετωπίσουν τα δικαστήρια από την ερμηνεία των διατάξεων. Πράγματι είναι ένα νομοσχέδιο, κύριε Λοβέρδο, πολύ μεγάλο, το οποίο έχει ειδικές διατάξεις και έννοιες. Πιστεύω, όμως, ότι τα δικαστήρια μας θα βρουν το δρόμο τους και θα τις απλοποιήσουν. Όμως μέχρι σήμερα ήταν δυσκολότερα τα πράγματα, διότι το δίκαιό μας δεν προέβλεπε όλες τις μορφές των μετασχηματισμών…
Σωστό.
…και αναγκάζονταν τα δικαστήρια είτε με σκεπτικά της ταυτότητας του νομικού λόγου είτε γιατί ήταν ίδιο αντικείμενο των μετασχηματιζομένων εταιρειών - ο σκοπός τους δηλαδή ήταν ο ίδιος - να προβαίνουν σε καταχρηστικές ερμηνείες. Αυτό λεγόταν «κατάχρηση του μετασχηματισμού», «καταχρηστικός μετασχηματισμός». Ενώ είχαμε, δηλαδή, αρκετά ικανό οπλοστάσιο, όσον αφορά τις μετατροπές, δεν είχαμε όμως για τις συγχωνεύσεις και για τις διασπάσεις. Είχαμε για συγχωνεύσεις μεταξύ, όμως, του αυτού τύπου εταιρειών. Δεν είχαμε διαφορετικών εταιρειών. Δηλαδή δεν είχαμε συγχώνευση ανώνυμου με ΕΠΕ. Δεν είχαμε συγχώνευση ομόρρυθμο με ετερόρρυθμό ή με ΕΠΕ. Αυτά τα δικαστήρια τα ρύθμιζαν καταχρηστικά. Άρα σήμερα το δίκαιο - και γι' αυτό υπεραμυνόμεθα εμείς, διότι θα βοηθήσει στην ανάπτυξη της χώρας - έρχεται να ρυθμίσει αυτά τα ζητήματα με όσα προβλήματα υπάρχουν. Είπα κι εγώ τις επιφυλάξεις μου. Δεν μπορώ να πω ότι είναι ένα τέλειο νομοθέτημα αλλά θα βρει το δρόμο του από τα δικαστήρια. Κύριε Υπουργέ, χαιρόμαστε όσον αφορά τις νομοτεχνικές βελτιώσεις που καταθέσατε. Καταθέσατε δώδεκα νέες νομοτεχνικές βελτιώσεις. Από αυτές οι εννιά είναι σύμφωνες με αυτά που είπα στην ομιλία μου. Αυτές, βεβαίως, αφορούν το άρθρο 19, το οποίο θα ψηφίσουμε, το άρθρο 21, το άρθρο 38, το άρθρο 71, το άρθρο 115, το άρθρο 117, το άρθρο 147 και το άρθρο 154. Όμως δεν θα ψηφίσουμε το άρθρο 20, το άρθρο 72 και το άρθρο 116, τα οποία είναι παρεμφερή. Το ένα αφορά τις συγχωνεύσεις το άλλο τις μετατροπές και το άλλο τις διασπάσεις, διότι ναι μεν πολύ σωστά απαλείψατε την παράγραφο 4 ως περιττή, διότι καλυπτόταν από τις άλλες, αλλά δεν λύνεται το θέμα επακριβώς της ακυρότητας, της ακυρωσίας και του ανυπόστατου. Συνεπώς χαιρόμαστε που δεχτήκατε τις παρατηρήσεις για όλες τις άλλες διατάξεις και έτσι θα ψηφιστούν.
Τον λόγο έχει ο κύριος Υπουργός.
Ευχαριστώ, κύριε Πρόεδρε. Δυστυχώς έφυγε πάλι ο κ. Λοβέρδος και ήθελα να αναφερθώ σε εκείνον. Με πρόλαβε με αυτό που είπε ο κ. Αθανασίου. Το νομοσχέδιο καλύπτει ένα μεγάλο κενό. Η ψύχραιμη ανάγνωση του νομοσχεδίου θα βοηθήσει πάρα πολύ. Επομένως είναι θετικό. Πρέπει να συγχαρώ και να ευχαριστήσω πάρα πολύ τη νομοπαρασκευαστική επιτροπή, που δούλεψε υπό την προεδρία του καθηγητή κ. Αυγητίδη. Πραγματικά επεξεργάστηκε ένα αναλυτικό νομοσχέδιο που προβλέπει τα πάντα και το οποίο, απεναντίας, θα βοηθήσει τα δικαστήρια να αντιμετωπίζουν τα προβλήματα και δεν θα τα δυσκολέψει. Υπήρχε ένα κενό. Οφείλαμε να το καλύψουμε. Το καλύψαμε. Όσον αφορά το θέμα των κινήτρων, των φορολογικών διατάξεων των λεγόμενων αναπτυξιακών νόμων του Υπουργείου Οικονομικών, είπα ότι θα έρθουν σύντομα. Όμως μέχρι να έρθει η καινούργια ρύθμιση, ισχύουν οι παλιότεροι νόμοι των προηγούμενων κυβερνήσεων, τους οποίους θα βελτιώσουμε, βεβαίως, διότι χρειάζονται βελτίωση. Υπάρχει, όμως, ένα καθεστώς που ισχύει. Δεν υπάρχει κενό σε αυτό. Κενό υπήρχε ως προς τη νομική πλευρά του θέματος, το οποίο καλύπτεται πλήρως. Θα καλυφθεί και το δεύτερο κομμάτι με βελτίωση των ισχυουσών διατάξεων ως προς τα κίνητρα σε σχέση με τους μετασχηματισμούς. Ειπώθηκαν και γενικότερες πολιτικές αναφορές. Δεν θέλω - επαναλαμβάνω - να μπω σε αυτή τη συζήτηση. Η Κυβέρνηση, προφανώς, παρακολουθεί και την υλοποίηση της Συμφωνίας των Πρεσπών και προφανώς υλοποιεί και ένα πρόγραμμα, αυτό το οποίο έχει εξαγγείλει από την Διεθνή Έκθεση Θεσσαλονίκης ο Πρωθυπουργός, ο κεντρικός κορμός του οποίου λέει το εξής: Τώρα που ολοκληρώθηκαν τα προγράμματα και βγήκαμε από τα μνημόνια, η Κυβέρνηση έχει να αναπτύξει ένα σύνολο πρωτοβουλιών, που στόχο έχουν την ενίσχυση της κοινωνικής συνοχής και την αντιμετώπιση μεγάλων ανισοτήτων και αδικιών, που δημιουργήθηκαν την περίοδο των μνημονίων. Βεβαίως βήμα - βήμα θα πάμε. Δεν πρόκειται για καμμία επιδοματική πολιτική. Πρόκειται για αντιμετώπιση πραγματικών αναγκών και προβλημάτων, τα οποία είναι ενταγμένα σε ένα συνολικό σχέδιο. Αυτό θα υλοποιηθεί μέχρι τελευταίας κεραίας. Γι' αυτόν τον λόγο αυτό το διάστημα υπάρχει μια πυκνότητα νομοθετικού έργου. Η Κυβέρνηση προσπαθεί να υλοποιήσει όλες αυτές τις δεσμεύσεις και να ψηφίσει όλα τα σχετικά νομοσχέδια. Και εδώ θέλουν να πω - και να κλείσω - ότι για τον λόγο ακριβώς αυτό, για να μπορέσουμε να ολοκληρώσουμε το νομοθετικό μας έργο, υπάρχει και κάποια σύμπτυξη νομοσχεδίων. Για παράδειγμα φέραμε μαζί με τους μετασχηματισμούς και το θέμα το ηλεκτρονικού τιμολογίου, ακριβώς για να μπορέσουμε παράλληλα να προωθήσουμε πάρα πολλά ζητήματα που εκκρεμούν. Δυστυχώς αυτή η Κυβέρνηση έχει επωμιστεί την αντιμετώπιση εκκρεμοτήτων δεκαετιών. Σε ό,τι αφορά το εταιρικό δίκαιο, ο νόμος για τις ανώνυμες, ο νόμος τώρα για τους μετασχηματισμούς και αυτά που θα επακολουθήσουν για την εποπτεία των εταιρειών και για το ΓΕΜΗ ιδιαίτερα, είναι εκκρεμότητες που πρέπει να καλυφθούν, ανεξαρτήτως των σκοπιμοτήτων της κριτικής που ασκείται εδώ. Μεταξύ μας όταν μιλάμε και όλοι οι πολίτες καταλαβαίνουν ότι αυτά είναι προβλήματα που πρέπει να αντιμετωπιστούν και η αντιμετώπισή τους θα βοηθήσει. Κύριε Βαρδαλή, προφανώς υπάρχουν πάρα πολλοί ψηφοφόροι και στελέχη του ΚΚΕ που μετέχουν σε μικρομεσαίες επιχειρήσεις, σε εταιρείες και τους απασχολούν αυτά τα προβλήματα. Ένας μεγάλος αριθμών των εργαζομένων, ο κορμός, εργάζεται σε τέτοιου είδους εταιρείες και τους απασχολεί το μέλλον των εταιρειών. Αν κανείς αδιαφορεί για αυτά τα μικρά πράγματα, αδιαφορεί για το σύνολο της οικονομίας και για το μέλλον της εργασίας στην Ελλάδα. Μιλάμε για την παρούσα ζωή και όχι για τη μετά θάνατον. Στην παρούσα ζωή οφείλουμε να αντιμετωπίσουμε τα προβλήματα που υπάρχουν σήμερα. Και ανάμεσα στα προβλήματα που υπάρχουν σήμερα, καλώς ή κακώς, είναι και αυτά. Επομένως η Κυβέρνηση θα συνεχίσει να τα αντιμετωπίζει. Το νομοσχέδιο αυτό είναι ένα πολύ λαμπρό δείγμα, σε σχέση - επαναλαμβάνω - με το κενό που παραλάβαμε. Τέλος όσον αφορά τις τροπολογίες, επαναλαμβάνω ότι σε συνεννόηση με τον κ. Κακλαμάνη, υπήρξε νομοτεχνική βελτίωση της τροπολογίας του και την αποδέχεται. Θα πάει στις λοιπές διατάξεις για να μη διασπάσουμε την ενότητα του νομοσχεδίου πριν. Η τροπολογία για τον ΟΟΣΑ, για τη μόνιμη αντιπροσωπεία, δεν θα συζητηθεί σήμερα. Την αποσύρουμε. Σε σχέση με την τροπολογία που κατέθεσε ο κ. Δένδιας, σας είπα ότι μετά από συνεννόηση με το Υπουργείο Οικονομικών, θα δούμε τις πρωτοβουλίες που είναι σε εξέλιξη σήμερα. Αν υπάρχει κενό, προφανώς, θα επανέλθει η συζήτηση αύριο ή μεθαύριο. Σας ευχαριστώ.
Κι εμείς ευχαριστούμε, κύριε Υπουργέ. Θα ήθελα να κάνω μια ανακοίνωση προς το Σώμα. Ο Γενικός Γραμματέας του Κομμουνιστικού Κόμματος Ελλάδας και δεκατέσσερις Βουλευτές του κόμματός του κατέθεσαν πρόταση νόμου: «Για τις ναυτεργατικές συνδικαλιστικές οργανώσεις - Τροποποίηση και συμπλήρωση των διατάξεων του ν.1264/1982, προκειμένου να υπάγονται στο κανονιστικό του πεδίο και οι ναυτεργατικές συνδικαλιστές οργανώσεις». Παραπέμπεται στην αρμόδια Διαρκή Επιτροπή. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι έξι μέλη από το ΚΕΘΕΕΑ. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Να ενημερώσουμε τις κυρίες και τους κυρίους που παρακολουθούν τώρα τη συνεδρίαση ότι είμαστε στο τέλος της συζήτησης ενός σχεδίου νόμου και τώρα θα διεξαχθεί η ψηφοφορία επ' αυτού. Έχει ολοκληρωθεί η συζήτηση σε επίπεδο Ολομέλειας και τώρα θα ψηφίσουμε. Η ψηφοφορία, εδώ και μερικούς μήνες, γίνεται με ηλεκτρονικό σύστημα. Δηλαδή οι Βουλευτές έχουν τις κάρτες τους, ανοίγει το σύστημα ηλεκτρονικά, είναι οθόνες αφής, εμφανίζονται τα άρθρα και όπως εκτιμούν οι ίδιοι και βγαίνει το αποτέλεσμα πάρα πολύ γρήγορα. Αλλιώς είχαμε μια αρκετά χρονοβόρα διαδικασία. Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Οικονομίας και Ανάπτυξης: «Εταιρικοί μετασχηματισμοί και εναρμόνιση του νομοθετικού πλαισίου με τις διατάξεις της Οδηγίας 2014/55/ΕΕ του Ευρωπαϊκού Κοινοβουλίου και του Συμβουλίου της 16ης Απριλίου 2014 για την έκδοση ηλεκτρονικών τιμολογίων στο πλαίσιο δημόσιων συμβάσεων και λοιπές διατάξεις» και η ψήφισή τους θα γίνει χωριστά. Σας επισημαίνω ότι η ψηφοφορία περιλαμβάνει την αρχή του νομοσχεδίου, εκατόν πενήντα έξι άρθρα, το ακροτελεύτιο άρθρο, καθώς και το σύνολο του νομοσχεδίου. Κάθε φορά στην οθόνη εμφανίζονται: «Έως τέσσερα άρθρα προς ψήφιση». Για να ψηφίσετε και τα υπόλοιπα, θα πρέπει να κυλήσετε την οθόνη αφής (scroll down). Στο πάνω δεξιά μέρος της οθόνης εμφανίζεται κάθε φορά ο αριθμός των άρθρων που απομένουν για ψήφιση. Βεβαιωθείτε στο τέλος ότι έχετε ψηφίσει όλα τα άρθρα, τις τροπολογίες, το ακροτελεύτιο άρθρο και το σύνολο. Αφού καταχωρίσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας. Για οποιαδήποτε πληροφορία απευθυνθείτε στο Προεδρείο, προκειμένου να σας συνδράμουν οι αρμόδιοι υπάλληλοι. Παρακαλώ να ανοίξει το σύστημα της ηλεκτρονικής ψηφοφορίας.
Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Μετά την ολοκλήρωση της ψηφοφορίας με το ηλεκτρονικό σύστημα, το σχέδιο νόμου του Υπουργείου Οικονομίας και Ανάπτυξης: «Εταιρικοί μετασχηματισμοί και εναρμόνιση του νομοθετικού πλαισίου με τις διατάξεις της Οδηγίας 2014/55/ΕΕ του Ευρωπαϊκού Κοινοβουλίου και του Συμβουλίου της 16ης Απριλίου 2014 για την έκδοση ηλεκτρονικών τιμολογίων στο πλαίσιο δημόσιων συμβάσεων και λοιπές διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Συνεπώς το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 14.10΄ λύεται η συνεδρίαση για αύριο, ημέρα Τετάρτη 27 Φεβρουαρίου 2019 και ώρα 10.00΄, με αντικείμενο εργασιών του Σώματος: νομοθετική εργασία, μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Πολιτισμού και Αθλητισμού: «Ίδρυση παιδικού σταθμού στο Υπουργείο Πολιτισμού και Αθλητισμού, ρύθμιση θεμάτων του Ταμείου Αλληλοβοήθειας Υπαλλήλων Υπουργείου Πολιτισμού και Αθλητισμού, κατάργηση του Οργανισμού Ανέγερσης Νέου Μουσείου Ακρόπολης και άλλες διατάξεις», σύμφωνα με τη συμπληρωματική ημερήσια διάταξη που θα σας διανεμηθεί.